Datasets:

mbazaNLP

/

kinyarwanda_monolingual_v01.0

like 0

Follow

Mbaza NLP 45

Amavubi anganyije na Bénin abura amahirwe y’umwanya wa kabiri (AMAFOTO). Amavubi yabonye amahirwe akomeye ku munota wa 16 ubwo yabonaga penaliti, ariko Rafaël York awuteye umunyezamu araryama awurenza izamu uba koruneri. Igice cya mbere cy’umukino cyarangiye ari ubusa ku busa, mu gice cya kabiri umutoza w’Amavubi yakuyemo Rubanguka Steve wari ufite ikarita y’umuhondo, ashyiramo Bizimana Djihad. Ku munota wa 58 ku burangare bwa ba myugariro b’Amavubi, rutahizamu Oluwafemi Dokou yabaciye mu rihumye acenga umunyezamu atsinda igitego cya Bénin. Umutoza w’Amavubi yongeye gukora impinduka akuramo Serumogo Ally na Rafaël York, ashyiramo Omborenga Fitina na Bizimana Yannick. Ku munota wa 68 n’ubundi Amavubi yongeye gukora ikosa umukinnyi wa Bénin awunyuza ku munyezamu Ntwari Fiacre, ariko Emmanuel Imanishimwe arahagoboka awukuramo utararenga umurongo. Ku munota wa 70 Amavubi yaje kubona igitego cyo kwishyura cyatsinzwe n’umutwe na Manzi Thierry ku mupira wari uvuye muri koruneri. Umusifuzi wa kane yaje kongeraho iminota ine nyuma y’iminota 90, Amavubi aza kubonamo uburyo bubiri bwashoboraga kuvamo igitego, kuri Ally Niyonzima ndetse na Bizimana Djihad batabashije kuboneza mu izamu. Abakinnyi babanje mu kibuga U Rwanda: Ntwari Fiacre, Serumogo Ali, Imanishimwe Emmanuel, Medie Kagere, Rubanguka Steve, Muhozi Fred, Muhire Kevin, Mugisha Gilbert, Mutsinzi Ange, Rafael York, Manzi Thierry. Bénin: Saturnin Allagbe, Youssouf Amouda, Assogba, Abdou Kaled Akiola, Adenon, Cedric Yannick Senami Hountondji, Mattéo Alrich Ahlinvi, Tosin Aiyegun, Enagnon David Kiki, Ishola Junior Olaitan, Francisco Dodo Abdel Dodji Dokou, Jodel Harold Oluwafemi Dossou, Melvyn Doremus. Nyuma yo kunganya uyu mukino Amavubi yagumye ku mwanya wa gatatu n’amanota atatu, mu gihe Bénin nayo igumye wa nyuma n’amanota abiri Umunyamakuru @ Samishimwe

Nyina wa Diamond yahaye umugisha urukundo rw’umuhungu we na Zuchu. N’ubwo mu bihe bitandukanye Zuchu na Diamond bagiye bahakana amakuru yabavugagaho ko bakundana, bo bakavuga ko bahuzwa n’akazi cyane ko Zuchu asanzwe afashwa n’inzu ya Wasafi, imwe muri sosiyete zikomeye mu myidagaduro ya Diamond. Gusa amakuru y’urukundo rwa Diamond na Zuchu yabaye nk’ajya ku karubanda binyuze kuri ba nyir’ubwite, ubwo Zuchu yagiraga isabukuru y’amavuko. Icyo gihe Diamond yaramutatse, ndetse avuga ko ntawe umumurutira kandi ko iteka azahora amukunda, ndetse aya magambo ayaherekeresha amafoto menshi ya Zuchu ndetse n’amashusho amwicayeho banasomana byimbitse. Ibi by’urukundo rwa Diamond na Zuchu byabaye nk’ibitakiri ibihuha nyuma y’uko bibaye nk’ibihabwa umugisha na Sanura Kasim, nyina wa Diamond, ubwo na we yifurizaga Zuchu isabukuru nziza y’amavuko. Ati “Nkwifurije kurambana imigisha myinshi mukazana wanjye Zuchu”. Ibinyamakuru byo muri Tanzaniya byatangaje ko nyuma y’amagambo ya nyina wa Diamond kuri Zuchu agaragaza amahirwe adasanzwe uyu mukobwa agize mu rukundo rwe na Diamond, cyane ko abandi bakobwa bose bakundanye na Diamond batigeze bishimirwa n’uyu mubyeyi. Umunyamakuru wa Kigali Today/KT Radio @ MCTino4

2016: Ibyoherezwa mu mahanga n’ ibitumizwayo byagabanyutseho 5.9%. Imwe mu makamyo atwara ibucuruzwa byambukiranya imipaka y’ ibihuguRaporo y’ikigo cy’igihugu cy’ibarurishamibare irerekana ko mu gihembwe cya gatatu mu mwaka ushojwe wa 2016, ubucuruzi bwose muri rusange mu Rwanda yaba ibitumizwa ndetse n’ibyoherezwa, bwaragabanutseho 5.92% bugera ku gaciro ka miliyoni 603.44 z’amadorali ugereranije n’igihembwe cya gatatu cy’umwaka wabanjirije ariwo wa 2015.Iki cyegeranyo cyerekana ko muri ubwo bucuruzi bwose, ibyoherejwe hanze byari bifite agaciro ka miliyoni (...)Imwe mu makamyo atwara ibucuruzwa byambukiranya imipaka y’ ibihuguRaporo y’ikigo cy’igihugu cy’ibarurishamibare irerekana ko mu gihembwe cya gatatu mu mwaka ushojwe wa 2016, ubucuruzi bwose muri rusange mu Rwanda yaba ibitumizwa ndetse n’ibyoherezwa, bwaragabanutseho 5.92% bugera ku gaciro ka miliyoni 603.44 z’amadorali ugereranije n’igihembwe cya gatatu cy’umwaka wabanjirije ariwo wa 2015.Iki cyegeranyo cyerekana ko muri ubwo bucuruzi bwose, ibyoherejwe hanze byari bifite agaciro ka miliyoni 112.54 z’amadorali ya Amerika gusa mu gihe ibyongerewe umusaruro bikongera koherezwa hanze byari bifite agaciro ka miliyoni 51.52 z’amadorali.Ikigaragara muri iyi raporo nuko Iki gipimo cy’ibyoherezwa hanze kiri hasi ugereranije n’ibyatumijweyo nubwo nabyo byagabanutse mu gaciro ku gipimo cya 8.68% bikagera kuri miliyoni 439.39 ugereranije n’ayo ubwo bucuruzi bwinjirije u Rwanda mu gihembwe cya gatatu mu mwaka wabanjirije wa 2015 aho ibyoherejwe hanze byari bifite agaciro ka miliyoni 481.15 z’amadorali y’Amerika.Ibihugu bigaragazwa na NISR ko u Rwanda rwoherezamo ibicuruzwa usanga ahanini ari Leta zunzubumwe z’abarabu, Switzerland, Kenya, DRC na Singapore. Ibi bihugu uko ari bitanu muri iki gihembwe cya gatatu byihariye 68.83 y’ibicuruzwa byose u Rwanda rwohereje hanze mu gaciro byinjije miliyoni zigera kuri 77.46 z’amadorali ya Amerika.

Inka eshatu zishwe zishinyaguriwe n’abantu bataramenyekana. Zishwe mu ijoro ryo ku wa 22 Werurwe 2016 zikuwemo amara. Izo nka batatu n’ iz’abantu batandukanye zarimo ibimasa bibiri n’imbyeyi imwe yahakaga amezi makuru zikaba ziciwe mu kiraro byazo. Ubuyobozi bw’Umurenge wa Gashanda ahabereye ubu bugizi bwa nabi, bwemeje aya makuru butangaza ko izo nka abazishe bazikururaga amara munda bakayata hasi. Murekatete Judith, uyobora uyu Murenge wa Gashanda ku murongo wa terefone, yagize ati “Nk’uko bigaragra ni ikintu bagiye banyuza mu nda y’amase, bakajya bakurura bagakuramo amara bakayata hasi iruhande rw’ikiraro, ibindi bice by’amara bagiye babinaga hejuru y’ikiraro.” Ibiraro byarimo izi nka biherereye nko mu birometro bitatu uvuye ahubatse umudugudu n’aba borozi.ba nyir’inka batuyemo Ba nyir’izo nka babimenye mu gitondo cyo kuri uyu wa 23 Werurwe 2016 ubwo bajyaga ku biraro byabo bagasanga inka zabo zishwe maze bagahuruza abantu n’ubuyobozi. Abaturage byabayobeye kuko ngo nta makimbirane azwi yari hagati y’aba borozi n’abaturanyi babo. Kubera iki kibazo, ubuyobozi bwasabye abafite amatungo bororeye kure yabo (ku matongo hadatuwe) kuyakurayo bakayiyegereza aho babasha kuyarindira umutekano. Aborozi bafite ibiraro by’inka kure yabo bavuga ko bari babishyizeyo bagira ngo bajye babona ifumbire bitabagoye kuko bagiye bubaka ibi biraro ku matongo aho bimutse bajya gutura ku midugudu. Nyuma yo kumenya aya makuru inzego zishinzwe umutekano mu Karere ka Ngoma n’ubuyobozi bw’umurenge bwahise bukoresha inama abaturage bubasaba kuba ijosho ry’abaturanyi babo no gutanga amakuru ku bakekwaho kwihisha inyuma y’ubu buguzi bwa nabi kugira ngo bafatwe. Uyu Mudugudu wa Murambi utuwe n’ingo 187 wahise wiyemeza kuremera aba borozi biciwe inka. Buri rugo rwiyemeje gutanga ibihumbi bitatu kandi yohe hamwe ngo akaboneka bitarenze ku wa 26 Werurwe 2016. Umunyamakuru @ mutuyiserv

Ikoranabuhanga rizagabanya umwanya abarimu bamaraga bategura cyangwa bigisha amasomo. Iyi gahunda yateguwe na Minisiteri y’Uburezi, ibinyujije muri REB ku bufatanye n’Ikigo Rwanda EQUIP; ikozwe mu gihe benshi mu barimu, bahamya ko bari bakeneye impinduka mu buryo bateguragamo amasomo n’imyigishirize yayo, nk’uko abarimo Habyarimana Emmanuel wigisha kuri GS Kirehe abivuga. Yagize ati: “Twajyaga dutakaza igihe kinini mu gutegurira abana amasomo, tukifashisha uburyo bwa gakondo, bwo kwandukura mu makayi dukoresheje ikaramu, rimwe na rimwe hakaba n’amasomo y’ingenzi twibagirwa gushyiramo, bigatuma abana hari amasomo tutabigisha . Nanone hari nk’ubwo umuntu yavaga ku kazi ananiwe, akabura uko ategura isomo rizakurikiraho, akaba yakwigisha abana ibyo atabateguriye, bikabadindiza”. Akomeza ati: “Twaje gusanga iyi gahunda, yo kwifashisha ikoranabuhanga, twatangiye kwiga uyu munsi, izadukuriraho izo nzitizi, kuko tuzajya noneho tubasha kwigisha amasomo ateguwe mu buryo bwimbitse, kandi duhuriyeho twese; ibi nkaba mbyitezeho kuzamfasha mu myigishirize, no kuzamura ireme ry’uburezi ku bana nigisha”. Iri koranabuhanga abarimu bari gutozwa kuzajya bigisha bifashishije, rikoreshwa hifashishijwe mudasobwa nto(tablet), akabasha gutanga amasomo agendeye ku mfashanyigisho yashyizwe muri iyo mudasobwa, ifite amakuru yose yuzuye, ku buryo buzamura ikigero cy’umwana cy’ubumenyi butuma abasha guhangana n’abandi ku isoko ry’ubumenyi buri ku rwego mpuzamahanga. Bizanafasha kandi mwarimu, gukurikirana imyigire y’abana, n’imyitwarire yabo igihe bari mu ishuri, abashe kumenya abasibye ishuri, urugero rw’imitsindire yabo, binafashe gukurikirana ikigero cy’imikorere n’imyigishirize ya mwarimu nk’uko byasobanuwe na Ntabwoba Egide, Umuyobozi ushinzwe abafatanyabikorwa muri Rwanda EQUIP. Yagize ati: “Nk’uko mubizi, isi iragenda yihuta cyane mu ikoreshwa ry’ikoranabuhanga. Bikaba bisaba ko n’urwego rw’Uburezi rudasigara inyuma. Ni na cyo cyatumye twongerera aba barimu ubu bumenyi, kugira ngo turusheho kuzamura ireme ibipimo by’ireme ry’uburezi”. “Iyi myigishirize ntabwo itandukanye cyane n’uburyo basanzwe bigishamo, kuko n’ubundi imfashanyigisho basanzwe bakoresha ari na zo bazakomeza gukoresha. Gusa ikiriho cyiza, cyiyongeraho ubungubu, ni uburyo ayo masomo aba ateguwemo bw’ikoranabuhanga, riri ku kigero kimwe kuri bose. Bizanafasha mwarimu kujya yubahiriza igihe, bifashe kumenya igihe yamaze yigisha isomo runaka, kandi mu buryo butuma abana barushaho gusobanukirwa, bakamenya neza ibyo biga, bitume barushaho no gukunda ishuri”. Usibye inyungu ku barimu, ngo iri koranabuhanga, rizanagabanya umubare w’abajyaga bata ishuri, bitewe n’uko rizajya rifasha abana kuruhura ubwonko binyuze mu dukino, indirimbo, n’izindi gahunda zituma babona uko bidagadura. Ku ruhande rw’abayobora ibigo by’amashuri, harimo na Mukashyaka Josephine uyobora GS Uwinkomo, ishuri riherereye mu Karere ka Nyamagabe, asanga iyi gahunda izahindura byinshi. Yagize ati: “Iri koranabuhanga ibigo by’amashuri tuyobora, bizaryungukiramo ibintu byinshi birebana no gukurikirana byoroshye imyigire y’abana n’imyigishirize y’abarimu, cyane ko ari nako kazi dushinzwe ka buri munsi. Rimwe na rimwe inzitizi zo gutegura no kwigisha amasomo mu buryo bwa gakondo, byatudindizaga, bikanatuma kenshi tutarangiza programme y’umwaka, kubera gusiba kwa mwarimu, cyangwa gukererwa akazi; rimwe na rimwe ntitunabimenye. Aha rero, bigiye gutuma mwarimu ndetse n’umwana yigisha, buri umwe yuzuza inshingano ashinzwe kandi abikore abikunze, bityo n’ireme ry’uburezi rirusheho kuzamuka mu buryo bwihuse”. Murasira Gerard, Umukozi wa REB ushinzwe agashami k’amahugurwa y’abarimu, yabakanguriye, guha agaciro ibyiza by’iri koranabuhanga. Yagize ati: “Muri make ubu buryo bw’imikorere bushingiye ku ikoranabuhanga, ni uburyo bwo kuborohereza akazi no kubafasha gutanga ubumenyi bwinshi kandi mu gihe kitari kinini. Aba barimu rero bari guhugurwa, nibakoreshe umwanya wabo, mu kubona ibyiza biri muri iyi gahunda; kandi ni n’urugendo rugikomeza, aho duteganya kugeza ubumenyi nk’ubungubu ku barimu bo mu gihugu hose mu gihe kiri imbere, tugamije kubaka igihugu cyubakiye ku ikoranabuhanga na mwarimu yisangamo”. Buri mwarimu mu bahuguwe, ahita ahabwa mudasobwa ku buntu, yo kwifashisha ashyira mu ngiro ubwo bumenyi nk’uko uyu muyobozi yakomeje abivuga. Abarimu basaga ibihumbi bine batangiye aya mahugurwa azamara iminsi 10 abera mu Karere ka Musanze, biyongera ku basaga ibihumbi bitatu, baherukaga guhabwa ubumenyi busa n’ubu muri Mutarama 2022. Bose hamwe bigisha mu bigo 250 byo mu gihugu. Intego ikaba ari ukuzamura umubare, ku buryo nibura, abarimu bigisha mu bigo bigera kuri 700 byo mu gihugu hose, bazaba bagezweho n’ubwo bumenyi mu gihe cy’imyaka ine iyi gahunda izamara. Umunyamakuru

Sindayigaya yakebuye abakobwa bizirika ku bahungu kugeza ubwo bemera gutendekwa. Yabigarutseho mu kiganiro na IGIHE, cyagarukaga ku ishusho rusange y’ibibazo byugarije ingaragu zo mu Rwanda zifuza kujya mu rushako. Sindayigaya Patience yavuze ko umusore ugutendeka ukabimenya ntahinduke, adashobora no kukubwiza ukuri ko atagukunda. Ati ‘‘Ugutandukana kw’abakundanaga akenshi ni umukobwa ufata iya mbere akavuga ngo ‘Ndarekeye!’ Kugira ngo umugabo ahaguruke akubwire ati ‘Va mu buzima bwanjye’ ni gake. Mu gihe ukimuha azakomeza kwakira. Niba ukora imibonano mpuzabitsina n’uyu muhungu nta na rimwe azanga ko ukuramo imyenda imbere ye. […] Yego ari gukora imibonano mpuzabitsina nawe ariko azi uwo azashaka.’’ Yakomeje agira ati “Ni gake cyane umusore ashobora gufata gahunda yo gutandukana nawe n’iyo yaba afite undi bakundana azakomeza yakire ibyo umuha.” Ibi kandi byashimangiwe n’Inzobere mu mibanire, Hategekimana Hubert Sugira, wavuze ko n’iyo umusore nk’uwo yagumana nawe mugashinga urugo, amahirwe menshi ari uko ingeso yo kuguca inyuma azayikomeza. Kurikira ikiganiro

Uwimana Consolée. Uwimana Consolée ( yavutse 1964 mu karere ka Ngororero ) ,ni umukinnyi w’ikinamico uzwi nka Nyiramariza m’ Urunana na Manyobwa muri Musekeweya n'izindi zitandukanye akaba abarizwa mu itorero Indamutsa ry' ikigo cy'igihugu gishizwe itangazamakuru (RBA). Ubuzima bwite. Uwimana Consolée ni umubyeyi w'abana batanu yirerana kuko umugabo we yitabye Imana mu 1990, Consolée yabyirutse ari umukobwa ushabutse ndetse abo biganye mu mashuri abanza bamufiteho urwibutso nk’umunyembaraga wahoranaga inseko n’ibyishimo ndetse akaba yari azwiho guhora akangurira bagenzi be kutigunga. Umwuga. Uwimana yatangiye gukina ikinamico ari mu mashuri abanza abigiramo umwete bidasanzwe hanyuma aza kujya mu itorero Indamutsa rya RBA mu mwaka wa 1984. Uwimana yakinnye amakinamico atandukanye aho izina rye rizwi mu makinamico nka “Bazirunge zange zibe isogo”[ yakinnye ari Bazirunge] ari nayo kinamico yatangiriyeho akijya mu itorero Indamutsa,mu mwaka wa 2002 yatangiye gikina ikinamico Urunana ,akomereza kuri Musekeweya, Ruteruzi ndatashye n’izindi nyinshi. Uwimana yabaye ikimenyabose mu gihugu hose nka Nyiramariza umugore wa Sitefano mu ikinamico Urunana, by’agahebuzo yubatse izina mu buryo budasanzwe muri Musekeweya aho akina yitwa Manyobwa umugore wa Kibanga.

Bukeye Yozuwe n'Abisiraheli bose barazinduka, bava i Shitimu bashinga amahema iruhande rwa Yorodani, baraharara, bategereje kwambuka. Hashize iminsi itatu abatware bazenguruka mu nkambi, babwira Abisiraheli bati: “Nimubona Abalevi b'abatambyi bahetse Isanduku y'Isezerano ry'Uhoraho Imana yanyu, muzahaguruke muyikurikire, kugira ngo mumenye aho munyura, kuko mutigeze muca muri iyo nzira. Icyakora ntimuzasatire Isanduku, mujye muyigendera kure nko mu ntera ya kilometero imwe.” Hanyuma Yozuwe abwira Abisiraheli ati: “Nimwitunganye, kuko ejo Uhoraho azabakorera igitangaza.” Yozuwe ategeka abatambyi guheka Isanduku y'Isezerano no kurangaza imbere ya rubanda. Nuko babigenza batyo. Uhoraho abwira Yozuwe ati: “Guhera uyu munsi ngiye kuguhesha ikuzo mu Bisiraheli bose, kugira ngo bamenye ko ndi kumwe nawe nk'uko nari kumwe na Musa. Bwira abatambyi bahetse Isanduku y'Isezerano, nibagera mu ruzi rwa Yorodani bahagararemo.” Yozuwe akoranya Abisiraheli kugira ngo ababwire ibyo Uhoraho Imana yabo yavuze. Arababwira ati: “Imana nzima izamenesha Abanyakanāni n'Abaheti n'Abahivi, n'Abaperizi n'Abagirigashi, n'Abamori n'Abayebuzi nimubatera, bityo muzamenya ko iri kumwe namwe. Isanduku y'Isezerano ry'Umugenga w'isi yose ni yo izabajya imbere muri Yorodani. Nimutoranye abagabo cumi na babiri, umwe muri buri muryango. Abatambyi bahetse Isanduku y'Uhoraho Umugenga w'isi yose, nibakoza ibirenge mu ruzi rwa Yorodani, ruzacikamo kabiri amazi ya ruguru yigomere.” Abatambyi bari bahetse Isanduku y'Isezerano bava mu nkambi, maze abandi Bisiraheli barabakurikira kugira ngo bambuke Yorodani. Ibyo byabaye mu gihe cy'isarura, uruzi rwuzuye. Ariko abatambyi bahetse Isanduku bagikoza ibirenge mu mazi, uruzi rucikamo kabiri. Amazi ya ruguru yigomerera ahateganye n'umujyi witwa Adamu hafi ya Saritani, kure cyane y'aho bari bari, ntiyakomeza gutemba ngo ajye mu kiyaga cya Araba, ari cyo Kiyaga cy'Umunyu. Uko ni ko Abisiraheli bashoboye kwambuka Yorodani ahateganye n'i Yeriko. Abatambyi bari bahetse Isanduku y'Isezerano ry'Uhoraho, bagumye guhagarara ahumutse muri Yorodani rwagati, kugeza ubwo Abisiraheli bose bamariye kwambuka bagenda ahumutse.

Ni amaburakindi .Uyu mugani bawuca iyo bahaye umuntu ikidashyitse ku bw' amikoro make, ni bwo bavuga ngo:"Ni amaburakindi nta cyo muhaye."Wakomotse kuri Kindi cya Manyurane w'i Bugesera, ahayinga umwaka w'i 1400.Icyo gihe u Bugesera bwari butaraba ubw'u Rwanda. Hariho umugabo witwa Manyurane, akabaumutware ukomeye wa Nsoro Bihembe. Mu bana be b'abahungu, habyirukamo uwitwa Kindi;abyirukana ingeso nziza cyane, zituma abo babyirukanye bose bamukunda, ndetse n'abakuru bamukundira icyo. Nuko Manyurane amaze gupfa, Kindi asigara mu ngabo za se zitwaga Abateracumu ba Nsoro.Aba umutoni w'akadasohoka, ariko ubutoni bwe ntibwamutera umurengwe, akomeza gukundwana bose, kuko atateshukaga ku mico myiza yabyirukanye.Ubwo Nsoro Bihembe yari afite umugore w'inkundwakazi witwaga Kamatamu, na we agakundaKindi byamushegeshe. Bukeye urukundo rumaze kumusaguka akajya yiyegereza Kindi mu bwiherero ashaka ko bashyikirana. Ariko Kindi akamugarambira, agira ati: "Sinakwiteranya nadatabuja, kandi yarakunze data, nanjye akankunda, akarinda kungira umuvuguruza we;mbyemeye naba mpemutse ntagikwiye Abateracumu ba Nsoro data yansigiye». Amaze kumushwishuriza, kuva ubwo Kamatamu atangira kumusarika kuko yamwanze; akajya amuregaibinyoma ku mugabo we ariko ntabyiteho.Kamatamu abonye ko bimuburiye agambana n'abaja be, ati: «Muzagire uko mushoboyemwiyegereze Kindi, maze muzashake uburyo mumunyamburira uruhu rw'umunyehararumuranga mu myitero, murunzanire nzabahemba».Abaja barafubaganya batoranya inzoga nziza n'abakobwa beza barabarimbisha cyane, batumiraKindi mu bwibereko bwabo ngo azaze babone icyo bamubwira.Igihe kigeze araza, asanga umuteguro ari wose n'umubavu watamye inzu yose. Agitunguka,umukwobwa umwe witwaga Mukasano bigeze kubana bakiri bato, baragirana inyana, batobanaibyondo, aramusanganira, aramusumira, ati: «Uraho mfura ya data?» Kindi yumvise Mukasanoamuramukije atyo, aranezerwa aramuhobera; baramukanya uruhwererane.Mukasano yinjiza Kindi mu nzu abandi bagambanyi bateraniyemo. Baricara baraganira, bamuzanira inzoga y'ubuki bwiza cyane bw'igiti cyitwa urusinzagwa aranezerwa.Abaja babonye ko Kindi yatashywe n'umunezero, batuma kuri Kamatamu ngo abongere izindinzoga. Yohereza iz'intarano ku zo Nsoro anywaho. Nuko Kindi aranywa arasinda, ntiyibuka ko yangana na Nyirabuja, akomeza kwihoshya ubwo buki bw'urusinzagwa, abakobwa bamwambura rwa ruhu rwe rw'umwitero, baruha umwe muri boarushyira Kamatamu.Arukubise amaso arishima cyane, arushyira munsi y'ibyahi ku rwuririro, ati: «Cyo gendamukomeze mumudude urusinzagwa kugeza igihe Nsoro avira mu muhigo! Nsoro arashyira arahiguka. Umuhigo utahira kwa Kamatamu, kuko ari we wari inkundwakazi.Ibirori by'umuhigo bihetuye, Nsoro ajya mu nzu asuhuza Kamatamu, ati: «Ndeka nta myiririrweyanjye Kindi wawe yandembeje!» Ati: «Namwihanganiye iminsi myinshi ngira ngo ntaguteranyan'umutoni wawe, none nananiwe, ati: "Umva ngitangira kuba umugeni muri uru rugo, niho na weyatangiye kunyuguga ashaka ko mumfatanya; ngumya kumwangira; none yandembeje. Aho bigeze, niba utamundinze nyohereza iwacu; sinshaka ko umfatanya n'umugaragu wawe; doreikimenyetso ni uru ruhu rw'umwitero we yataye hano aje kumbuza epfo na ruguru, ararutse mu bakobwa bawe aho yiriwe abaduda amayoga, amaze kurengwa aransindukana, araza yicara ahaku rwuririro, ngize ngo ndamwiyamye, abadukana umwaga, uruhu araruhata."Uruhu Nsoro ararufata, ahamagaza Kindi. Atungutse, ati: «Akira uruhu rwawe!» Kindi arukubiseamaso akubitwa n'inkuba arumirwa! Nsoro akebuka umugaragu w'umugore we witwagaRadabali, ati: «Nyaze Kindi Abateracumu, n'ibye byose ndabiguhaye».Byirirwa aho biravugwavugwa, bugorobye Kindi acika Nsoro yiyizira mu Rwanda n'abagaragu be bake. Asanga Cyilima Rugwe i Rukoma ahitwa i Gaseke mu Rutobwe (Gitarama).Bamugezeho abakira neza, arabahaka, bagubwa neza baguma mu Rwanda barusaziramo.Ubwo amaze gucika Nsoro inkuru ikwira u Bugesera bwose: rubanda babyumvise barababaracyane, Abateracumu bo bararitsira icumu bararicurika banga kuyoboka Rudabali: bamwe bati. «Nta wundi muntu uzaduhaka tubuze Kindi cyacu, ahubwo bazatware n'ibyo dutunze byose;abandi, ariko bari bakuru, bati: "Turanga kuyoboka Rudabali biducikireho, kandi tutagishoboyegukurikira Kindi mu Rwanda, ahubwo nimureke tubabare, ariko dupfe kunywa aya Rudabali y'amabura Kindi (amata y'ubuhake bwa Rudabali kuko babuze ubwa Kindi bakundaga cyane).Dore ko amata ubundi ashushanya umukiro usesuye; Abateracumu bayise amabura kindi, kukoumukiro wabo wagabanutse, umunsi bawuburamo Kindi ku maherere. Nuko babuze uko bagira bagwa neza, aka wa mugani ngo: «Mbunze uko ngira iheza umwaga munda». Baremera bapfa kuyoboka Rudabali; ariko mu maganya yabo ntibibagirwe kuvuga koamata barimo ari amaburakindi, ari byo kuvuga ko umukiro wabo ubuzemo ikiri ngombwa;ubuzemo Kindi n'imico ye myiza.Kuva ubwo rero, uko imyaka igenda yigirayo, buhoro buhoro ya magambo yombi (amaburarisimbura amata na kindi ryendeye kuri Kindi) yiyungamo ijambo rimwe ry' «Amaburakindi»,rikavuga ikintu cyose cy'akamaro gake gisimbuzwa icyari ngombwa babuze ukundi byagenda. Ngiyo inkomoko y'ijambo tuvuga buri jo ryitwa amaburakindi, ugira, utya ukumva umuntuwabuze icyo aha uwe gishishikaje, akamuganyira, ati: "Nta cyo nguhaye ni amaburakindi."" Gutanga amaburakindi = Gutanga ibidashamaje ku bw'amikoro make."

Nyamasheke-Rusizi: Ntibarabona terefone bemerewe na Perezida Kagame kubera umwenda. Ubuyobozi bw’utu turere bubisobanura buvuga ko umwenda bamwe bafitiye isosiyete ikora ibijyanye n’itumanaho ari wo ntandaro yo kuba terefoni bemerewe zitarabageraho. Abanyamabanga Nshingwabikorwa b’utugari bemerewe na Perezida wa Repubulika terefoni zigezweho (smartphones) mu rwego rwo kubafasha akazi no kurushaho kugendana n’ibihe bahanahana amakuru. Bavuga ko bakizitegereje n’amatsiko menshi kandi bizera ko zizoroshya akazi kabo zikanatuma babasha kurushaho kumenya amakuru y’ibibera hirya no hino. Umwe muri bo yagize ati “Turazitegereje cyane twumva ahantu hatandukanye ko bamaze kuzibona. Ntituramenya igihe zizatugereraho, batubwira ko zizaza vuba gusa amaso atangiye guhera mu kirere”. Guverinrei w’Intara y’Iburengerazuba, Mukandasira Caritas, avuga ko yamenye ko batarabona ibyo bemerewe na Perezida wa Repuburika, akaza kumenya ko hari bamwe bari batarongera kontaro bari bafitanye na MTN. Ngo akaba ari byo byatumye amaterefoni yabo atinda, abizeza ko mu cyumweru kimwe na bo baba bazibonye. Yagize ati “Abenshi mu bayobozi b’utugari baba mu itumanaho rya rusange, hari bamwe bari batararangiza kwishyura. Byatumye MTN idahita ibongerera amasezerano, ariko batwijeje ko icyumweru kimwe biba birangiye na bo bakabona terefoni bemerewe n’umukuru w’igihugu”. Mu gihe uturere twari twifuje ko twahabwa amaterefoni n’isosiyete y’itumanaho ya MTN, byasabaga ko babanza kwishyura umwenda bari bafite mu buryo bishyuragamo itumanaho rya rusange (CUG), gusa umubare w’ayo bari bebereyemo iyo sosiyete ntiwatangaje.

Miss Naomie umaze igihe akundana n’umunya-Ethiopia agiye gukora ubukwe. Nyampinga w’u Rwanda mu 2020, Nishimwe Naomie n’umukunzi we Michael Tesfaye ukomoka muri Ethiopie, umwaka wa 2024 uzasiga bakoze ubukwe basezerane kubana akaramata nk’umugabo n’umugore nyuma y’imyaka ibiri bakundana.Miss Nishimwe Naomie yemereye Radio Rwanda ko we na Michael Tesfaye bazakora ubukwe mu Ukuboza 2024.Ati“Hari ibyo ntashobora kuvugira aha, turi kwitegura gukora ubukwe mu Ukuboza 2024, ibindi bazabimenya vuba, iyo tariki nzayibamenyesha pe!.”Miss Nishimwe Naomie agiye gukora ubukwe na Michael Tesfaye nyuma yo kumwambika impeta y’urukundo mu birori byabaye mu ijoro ryo ku wa 1 Mutarama 2024.Icyo gihe Nishimwe Naomie w’imyaka 25 yavuze ko afite amatsiko menshi y’ubuzima bwose busigaye azabanamo na Michael Tesfaye.Avuga ko bimwe mu byo yakundiye Micheal Tesfaye w’imyaka 29 birimo kuba ari umusore ugira gahunda n’ikinyabupfura, wiyoroshya, ukunda Imana nawe akamukunda.Ati“Ni umuhungu ugira gahunda n’ikinyabupfura, ucisha make kandi wiyoroshya, utameze nk’abandi bose ubwo ni mu maso yanjye, ukunda Imana , unkunda nanjye nkamukunda cyane, ni byinshi navuga ariko ni ibyo.”Nishimwe n’umukunzi we bari gutegura umushinga wo gushyiraho urubuga (Application) ruzafasha abafite ibibazo by’ubuzima bwo mu mutwe, bagahura n’abaganga bakavurwa mu buryo budahenze.Inkuru y’urukundo rw’aba bombi yatangiye kumvikana mu itangazamakuru kuva muri Mata 2022.Kuva icyo gihe yaba Nishimwe Naomie na Michael Tesfay bahorana agatoki ku kandi.

Umubiligi ukomoka mu Rwanda akurikiranweho uruhare mu bitero by’iterabwoba. Urukiko rw’i Buruseli rwasanze Hervé Bayingana Muhirwa, umuturage w’Umubiligi w’imyaka 38 ukomoka mu Rwanda, ahamwa n’icyaha cyo kugira uruhare mu bikorwa by’umutwe w’iterabwoba.Nk’uko byatangajwe na Radiyo na Televiziyo by’u Bubiligi, RTBF, Urukiko rw’i Buruseli rwasanze batandatu mu 10 bakekwaho icyaha cy’ubwicanyi bw’iterabwoba mu bitero by’i Buruseli mu 2016 byagambwe na Leta ya Kisilamu, bahamwa n’icyaha.Ibitangazamakuru byo mu Bubiligi byavuze ko inteko y’abacamanza yasanze batandatu mu bakekwaho icyaha bahamwa n’ibyaha by’ubwicanyi no kugerageza kwica.Byanzuwe Kuri uyu wa Kabiri, itariki ya 25 Nyakanga.Muhirwa yahanaguweho ibyaha by’ubwicanyi no gushaka kuwica ariko ahamwa n’icyaha cyo kugira uruhare mu mutwe w’iterabwoba, hamwe n’uwitwa Sofien Ayari.Mohamed Abrini, Oussama Atar, Osama Krayem, Salah Abdeslam, Ali El Haddad Asufi na Bilal El Makhoukhi bose bahamwe n’icyaha cy’ubwicanyi bw’iterabwoba. RTBF yatangaje ko Urukiko rw’i Buruseli rwagaragaje ko impamvu y’iterabwoba iri inyuma y’ibyo bitero, rwemeza ko umugambi w’uyu mutwe ari ugutera ubwoba abaturage b’Ababiligi no kwica abantu benshi bashoboka.Ibihano byabo bizatangazwa muri Nzeri.Umwunganizi wa Muhirwa, Vincent Lurquin, yabwiye abanyamakuru ko yizeye ko umukiriya we azarekurwa nyuma yo gutanga ibihano.Muri Gashyantare, raporo zimwe zatanzwe n’abacamanza bashinzwe gusuzuma ibimenyetso n’abashinzwe ubugenzacyaha mu rukiko rw’i Buruseli, zerekanye ko Muhirwa yagiye ashishikazwa n’ubutagondwa nyuma yo kwinjira mu idini rya Islam mu 2011.Ku wa 22 Werurwe 2016, ibitero bibiri by’iterabwoba byahuriranye i Buruseli mu Bubiligi, kimwe ku kibuga cy’indege cya Zaventemi Buruseli, ikindi kuri sitasiyo ya gari ya moshi i Buruseli rwagati, byahitanye abantu 32 abandi barenga 300 barakomereka.

Volleyball: Umutoza yahamagaye amakipe y’Igihugu yitegura igikombe cy’Afurika. Ni urutonde rurerure rugizwe n’abakinnyi 28 muri buri cyicero, rwiganjemo abakinnyi bakiri bato ugereranyije n’ikipe y’Igihugu iheruka guhamagarwa mu gikombe cy’Afurika giheruka cya 2021 cyabereye i kigali. Nubwo ariko aya makipe yahamagawe, ntabwo azakinira hamwe kuko abakobwa/abagore nibo bazabanza, kuko imikino yabo izabera mu mujyi wa Yaounde muri Cameroon, kuva tariki ya 14 kugeza 15 Kanama uyu mwaka. Mu cyiciro cy’abagabo, imikino iteganyijwe kuba kuva tariki ya 1-15 Nzeri 2023 mu mujyi wa Cairo mu Misiri. Ku rutonde rwasohotse higanjemo amasura y’abakinnyi bahamagawe bwa mbere mu ikipe nkuru (Senior), ndetse n’abakinnyi bakiri bato. Kuri uru rutonde kandi hagaragaraho abazafasha umutoza mukuru mu kunoza inshingano ze, harimo ndetse n’abatoza bagaragaye ku nshuro ya mbere mu ikipe y’Igihugu. Mu bakinnyi bahamagawe bwa mbere mu ikipe y’Igihugu nkuru mu cyiciro cy’abakobwa harimo nka Mushimiyimana Charlotte (Police), Musabyemariya Donatha (APR), Umutoni Anitha (Ruhango), Iradukunda Judith (Police), Nirere Aliane (Police), Tuyizere Angelique, Teta Zulfat (Police), Mukura Keza Celine (APR), Umwali Josiane (Police) ndetse na Mugwaneza Yvonne (Ruhango). Mu cyiciro cy’abagabo abakinnyi bahamagawe ku nshuro ya mbere mu ikipe y’Igihugu nkuru, harimo nka Ntanteteri Cryspin (Police), Mugisha Levis (APR), Tuyizere Jean Baptiste (REG), Rukundo Bienvenue (Police), Nshuti Jean Paul (Police), Niyonshima Samuel (Gisagara), Munyamahoro Jean d’Amour (GSSJK), Ntirushwa Etienne (Police), Nzirimo Mandela (Gisagara), Irakoze Alain (Police). Ubwo ikipe y’Igihugu iheruka kwitabira imikino y’igikombe cy’Afurika muri 2021, yasoje ku mwanya wa 6, nyuma ya Misiri, Tuniziya, Morocco, Cameroon ndetse na Uganda. Bitehanyijwe ko ikipe z’Igihugu zitangira imyitozo mu cyumweru gitaha. Umunyamakuru @amonb_official

Nyaruguru: FPR Inkotanyi yizihije isabukuru y’Imyaka 35 bishimira ibikorwaremezo bamaze kugezwaho. Abanyamuryango ba FPR Inkotanyi mu karere ka Nyaruguru bizihije isabukuru y’imayaka 35 uyu muryango ushinzwe. Muri uyu muhango, banaboneyeho kwishimira ibyo bamaze kugeraho mu iterambere birimo; Imihanda, Amashuri, Ibitaro ndetse n’ibikorwa by’ubuhinzi bwabafashije kutongera gusuhukira ahandi bajya gushaka yo amaramuko. Ni ibirori byabereye ku kibuga cy’umupira w’amaguru cya Ndago, aho hateraniye abanyamuryango n”inshuti zabo bishimira ibimaze kugerwaho birimo ibikorwaremezo bitandukanye bavuga ko bakesha ubuyobozi bwiza burangajwe imbere ba Parezida Kagame Paul. Umuyobozi-Chairman w’Umuryango FPR Inkotanyi muri aka karere, Murwanashyaka Emmanuel yabwiye imbaga y’abanyamuryango ko ibyagezweho bitikoze, ko ahubwo byavuye mu mbaraga zabo nk’Abanyarwanda, ko kandi bakwiye kwibuka aho bavuye bagategura ejo heza hazaza. Yagize Ati” Turizihiza imyaka 35 Umuryango wacu ubayeho, ariko mwibuke ko mu myaka 28 ishize aka karere nta mihanda myiza kagiraga ariko ubu gafite ibirometero 100 bya kaburimbo ndetse hakaba hateganywa kubaka indi mihanda. Mwibuke ko ahagana mu 1992 aka karere kari gafite amashanyarazi ku kigero cya 1%, ariko ubu tugeze kuri 93% naho amazi twarazamutse kuko turi kuri 72%. Ikindi mu 1994 twagiraga uruganda rumwe rw’icyayi, tugeze kuri 4 kandi hari urundi rurimo kubakwa zikaba 5, ndetse mu buzima twahawe ibitaro byiza bya Munini n’ibigo nderabuzima 16 bifasha kugabanya ingendo zakorwaga, abaturage bacu bajya kwaka serivisi z’ubuvuzi”. Akomeza avuga ko muri iyi nzira y’iterambere hubatswe umudugudu mwiza wahawe abaturage bari bakennye kurusha abandi. Yongeraho ko mu miyoborere myiza hashyizweho urwego rw’Abunzi hagamijwe kunga abaturage batagombye kugana inkiko, bityo ibibazo bito bigakemurirwa aho kandi abaturage bakabigiramo ijambo. Umunyamabanga w’Umuryango FPR Inkotanyi ku rwego rw’Intara y’Amajyepfo, Nshimiyimana Vedaste yasabye abanyamuryango n’inshuti z’umuryango gukomeza kurinda ibyagezweho byose. Avuga kandi ko umuryango ukwiye kubakirwa ku bakiri bato kuko aribo Igihugu gitegurira ibizaza. Yagize Ati” Nkuko bigaragara, aheza h’iki Gihugu cyacu hashingiye ku bakiri bato, bityo rero dutoze abakiri bato nk’urubyiruko rumaze kumenya kwihitiramo kumenya neza umuryango wacu ndetse bazanagira uruhare mu kurinda ibi tumaze kugezwaho. Ibikorwa byose dukora tubikorera abaturage bacu cyane cyane abakiri bato, bakibutswa ko ubu bumwe dufite bwakomotse ku bitangiye igihugu kandi tukabaha n’icyubahiro bakwiye kuko baduhaye umusingi mwiza wo guheraho”. Ni iki Abanyamuryango bavuga ku byo FPR Inkotanyi yabagejejeho ? Karegeya Jean Baptiste wo mu murenge wa Munini avuga ko FPR Inkotanyi yabarinze gusuhukira ahandi bajyaga gushakayo amaramuko iyo babaga basumbirijwe no kubura ibibatunga. Ahamya ko ubu bakora neza ibikorwa by’ubuhinzi ndetse bakaba bamaze no kwiteza imbere mu buryo bugaragara kuko bahabwa nkunganire, Gira Inka n’ibindi bitandukanye byatumye ubuzima buhinduka. Uyu muturage, akomeza yemeza ko gahunda nyinshi Leta ibashyiriraho zikwiye kubabera umusemburo w’ibyiza bikwiye kubakirwaho mu gushaka iterambere rirambye kandi rifasha buri wese guhindura ubuzima bukarushaho kuba bwiza. Mukarurangwa Patricie wo mu murenge wa Cyahinda, avuga ko FPR Inkotanyi yabarindiye ubuzima ibubakira ibitaro ibaha abajyanama b’ubuzima babitaho. Ashimira Perezida wa Repuburika Paul Kagame ko yabahaye umuhanda wa Kaburimbo ndetse n’amashuri atandukanye, abanza n’ayisumbuye y’imyaka 12 (9 & 12 YBE) kandi bakaba bafatira ifunguro ku ishuri bityo nabo bagakora bagamije kwiteza imbere. Minani Serge, avuga ko muri ibi bikorwa bihindura ubuzima urubyiruko rutatanzwe kuko rwahawe amahirwe, aho rugomba kuyakoresha rukiteza imbere. Akomoza ku bandi bishora mu ngeso mbi zirimo no gukoresha ibiyobyabwenge, akibutsa kugaruka mu murongo bakibuka ko aheza h’iki gihugu aribo bahafite mu kiganza cyabo nk’abaragwa b’Igihugu cy’Ejo hazaza. Muri iyi sabukuru y’umuryango FPR Inkotanyi, imiryango 13 yagabiwe inka muri Gahunda ya Gira Inka Munyarwanda, bahabwa kandi imiti izazivura. Hari kandi indi miryango 10 yahawe ibikoresho by’isuku n’ibiribwa hagamijwe gushyira imbere umuco wo gufashanya no kuremerana bigamije guha buri wese kubaka ubuzima bwiza. Akimana Jean de Dieu

From a Whisper. From a Whisper ni firime yikinamico yo muri Kenya yanditswe kandi iyobowe Wanuri Kahiu . Iyi filime yakiriye nomination 12 kandi yatsindiye ibihembo 5 muri African Movie Academy Awards muri 2009, harimo "Ishusho" Nziza, "Amajwi Yumwimerere" ", Umuyobozi" mwiza, "Amashusho yumwimerere meza" na "AMAA Achievement muguhindura" . Iyi filime kandi yatsindiye igihembo "cyiza cyo kwerekana inkuru nziza" mu iserukiramuco rya Pan African Film & Arts 2010, kandi ihabwa igihembo cya BAFTA / LA "Festival Choice" Award 2010. Nubwo iyi filime yibuka isabukuru yimyaka 10 ry’iterabwoba ryabaye ku ya 7 Kanama muri Kenya mu 1998, ntabwo ivuga ku gisasu cy’iterabwoba. Iyi filime yerekana inkuru ifatika y’inyuma y’icyo gisasu, ifata ubuzima bw’abahohotewe n’imiryango yabo bagombaga gutora ibice by’ubuzima bwabo byangijwe n’icyo gisasu.

Gasabo yahize utundi turere mu gusezeranya abantu benshi muri 2022. Minisiteri y’Ubutegetsi bw’Igihugu yatangaje ko akarere ka Gasabo ari ko kaza ku mwanya wa mbere mu kugira umubare w’imiryango yasezeranye byemewe n’amategeko muri 2022.Akarere ka Gasabo kasezeranyije imiryango 2451, Kayonza kaza ku mwanya wa nyuma n’abantu 263.Utundi turere dutanu tuza ku isonga ni aka Gicumbi aho hasezeranye 2396, Rusizi ni 2057, Nyamasheke ni 1874,Nyamagabe ni 1853, Kicukiro ni 1822.Uturere dutanu twa nyuma ni Burera ifite imiryango 294, Karongi 458,Ngororero ni 540, Kirehe 605, Nyanza ni 691.

Rusizi: Abahinzi bahangayikishijwe n’ indwara yibasiye igihingwa cy’ umuceri. Abahinga umuceri mu kibaya cya Bugarama mu karere ka Rusizi, bahangayikishijwe n’uburwayi bw’Ikivejuru bumaze imyaka irenga itandatu buteye icyo gihingwa.Bavuga ko uko iminsi igenda isimburana, ubu burwayi burushaho gukara, kuko imbuto yose bateye kabone niyo yaba ari inshya bituburiye, mu gihe gito na yo ihita ifatwa.Ubu burwayi ngo bwagabanyije cyane umusaruro muri iki kibaya, kuko mbere bezaga toni zirenga esheshatu, none ubu zaragabanutse beza toni eshanu gusa.Icyo kibazo bakigejeje (...)Abahinga umuceri mu kibaya cya Bugarama mu karere ka Rusizi, bahangayikishijwe n’uburwayi bw’Ikivejuru bumaze imyaka irenga itandatu buteye icyo gihingwa.Bavuga ko uko iminsi igenda isimburana, ubu burwayi burushaho gukara, kuko imbuto yose bateye kabone niyo yaba ari inshya bituburiye, mu gihe gito na yo ihita ifatwa.Ubu burwayi ngo bwagabanyije cyane umusaruro muri iki kibaya, kuko mbere bezaga toni zirenga esheshatu, none ubu zaragabanutse beza toni eshanu gusa.Icyo kibazo bakigejeje ku Kigo cy’Igihugu gishinzwe ubuhinzi n’ubworozi RAB, ariko ntamuti urambye barakibonera nk’uko Mukeshimana Richard umwe muri aba bahinzi abitangaza.Yagize ati« Ubu burwayi bufata umuceri ukamungwa ugasanga umusaruro twari twiteze tutawugezeho.Twabigejeje kuri RAB ariko ibisubizo biratinda cyane, ubu batubwira ko bakiri gushaka igisubizo. »Bitewe n’ uko ubu burwayi bugenda burushaho kongera ubukana bukwirakwira ikibaya cyose, Mukeshimana asaba ko RAB yabukoraho ubushakashatsi bwimbitse.Bitabaye ibyo ngo mu myaka iri imbere, umuceri wakwibagirana burundu mu kibaya cya Bugarama.Umuceri wo mu kibaya cya Bugarama wibasiwe n’uburwayi bw’ikivejuruUmuyobozi wa RAB mu Ntara y’Uburengerazuba Nuwumuremyi Jeannine, avuga ko indwara ziterwa na Virusi mu bihingwa zigorana kuzivura.Avuga ko bisaba gufata umwanya uhagije hagashakishwa imbuto shya, n’ubwo nayo iyo idafashwe neza yandura.Iyo mbuto nimara kuboneka, asaba abahinzi kuzabanza bakarandura iyo yanduye yose, bakabona guhinga iyo nshya, ibyo bikazatuma nta bwandu bushya bugaragara.Ati « Hatabayeho kunoza imihingire, n’iyo mbuto nshya yazafatwa. »Iki kibaya cya Bugarama gifite ubuso bungana na Hegitari 1500 buhingwamo umuceri, kikaba gifatwa nk’ ikigega cy’Igihugu mu buhinzi bw’umuceri.Src: Kigali today

Umuhanzikazi France Leesa yahishuye ko ubushobozi buri mu bituma adakora uko bikwiye. Uyu mukobwa yatangiye urugendo rw’umuziki muri 2019, ubwo yari amaze kwegukana irushanwa rya ‘I am The Future’ ryateguwe na Future Music ya David Pro ndetse ahita asinyamo amasezerano y’imyaka ibiri. France Leesa ubwo yari mu kiganiro Dunda Show kuri KT Radio, mu rwego rwo kumenyekanisha indirimbo ye nshya yise ‘Shawty (Shori)’ yavuze ko ibituma adahozaho mu muziki harimo kubura ubushobozi bw’abamufasha by’umwihariko mu buryo bw’amafaranga. Yanakomoje ku kuba n’abaterankunga abonye bakiyemeza kumufasha akenshi usanga batabyubahirije cyangwa bishakiraga izindi nyungu ku ruhande. Uyu muhanzikazi ariko yavuze ko ubu ari gufashwa na musaza we, kandi ko hari ibyo ari kugenda ageraho. Uyu mukobwa wakoranye indirimbo na Yvan Buravan yitwa ‘Darling’, yavuze ku gahinda gakomeye yasigiwe n’urupfu Buravan, ko ndetse akenshi iyo abyibutse asuka amarira. France yagize ati “Kugeza ubu iyo mbitekerejeho cyane, mpita ndira”. Yvan Buravan amaze amezi abiri yitabye Imana. Urupfu rwe rwashenguye abakunzi ba muzika Nyarwanda n’urubyiruko rw’urungano rwe, yaba abari mu ruganda rw’imyidagaduro n’abandi. France Leesa, kuri ubu afite indirimbo shya yitwa ‘Shawty’ cg se ‘Shori’ ari muri Media Tour mu rwego rwo kugenda ayimenyekanisha no kurushaho kwiyegereza abakunzi be. Yaboneyeho no guteguza abakunzi be ko hari n’izindi ndirimbo agiye kuzashyira hanze mu minsi ya vuba. Indirimbo ‘Shawty’ yakozwe na Ayo Rush mu buryo bw’amajwi, naho amashusho akorwa na Wacka Rocks uyu akaba ari na Musaza wa France Leesa. Umunyamakuru wa Kigali Today/KT Radio @ MCTino4

Nyamata: Abanyeshuri bishimiye ubutumwa bahawe binyuze mu buhanzi bwa Kizito Mihigo. Jeanne Mukarutabana, umunyeshuri muri Nyamata High School, yavyze ko mubyo ashima harimo ko yakanguriye urubyiruko rwo mu mashuri, kuzibuka neza ku nshuro ya 19 Jenoside yakorewe Abatutsi. Ati: “Yatubwiye ko tutagomba guheranwa n’agahinda cyangwa kugira umujinya, ahubwo tugomba gukura amasomo mu mateka yaranze u Rwanda, ibi nkaba nabyishimiye cyane kandi nzabigira impamba”. Umuhanzi Kizito yongeye kwerekana ko inzira y’akababaro yanyuzemo muri Jenoside yakorewe abatutsi, ariyo yamubereye inganzo y’ibikorwa akora none. Mu ndirimbo ye yitwa ITEME, yagarutse ku magambo agira ati: “Nzifashisha agahinda n’akababaro nagize, mpe abandi ibyishimo, ariko sinzigera nkoresha ibyishimo nahawe ngo mbababaze”. Olive Dukuze nawe wiga mu ishuri ry’imyuga rya Nyamata, avuga ko yishimiye cyane umuhanzi Sofia Nzayisenga wacuranze inanga ya Kinyarwanda aho yaherekeza n’umusizi Valens Tuyisenge wavuze umuvugo we yise “Nyuma y’ubugi hari ubuki”. N’ubwo izo ndirimbo n’imivugo byari byiza, ikinamico yakinwe n’abanyamuryango ba Fuondation KMP, niyo yashimishije abanyeshuri ku buryo bugaragara kuko banagaragaje ko yababereye ngufi. Ati “ Nishimiye cyane ikinamico y’iminota cumi n’itanu, havugwamo inkuru y’umwana wacitse ku icumu rya Jenoside yakorewe abatutsi, akaza kwiyahura mu biyobyabwenge, ndetse we na bagenzi be, baza gukora agakungu, bakajya bakubita abana b’abanyeshuri babaga hanze y’u Rwanda mbere ya Jenoside. Uyu mwana yaje guhindurwa n’umukobwa bakundananaga wavukiye i Bugande, nyuma yo kujyana mu rusengero maze bakigishwa ku mugabo witwaga Sawuri”. Yemeza ko iyi nkuru hari benshi yabayeho kuko nyuma ya Jenoside hari urubyiruko rwinshi rwishoye mu biyobyabwenge kuko babonye ko nta kindi cyabashimisha. Iki ni igikorwa kiri mu mushinga Fondation KMP yise “INKUNGA Y’UBUHANZI MU BURERE MBONERAGIHUGU”, ugizwe n’ibitaramo by’ubuhanzi mu mashuri yose y’u Rwanda, bigamije gutanga ubutumwa bw’Imbabazi. Ubwiyunge n’Amahoro nyuma ya Jenoside yakorewe abatutsi. Muri iyi minsi, ibi bitaramo, Fondation KMP ibikora ifatanije n’umuryango w’abanyamerika World Vision. Egide Kayiranga

Benediction Club igiye kwitabira Critérium y’i Goma. Nyuma y’aho ikipe ya Benediction Club yari yateguye isiganwa ryiswe Criterium de Rubavu, ndetse igatumira amakipe yo mu Rwanda kongeraho ikipe y’i Goma, ubu nayo yamaze gutumirwa kwitabira irushanwa rizabera i Goma mu mpera z’iki cyumweru. Ikipe y’i Goma yitwa Goma Cycling Club imaze igihe yitabira amarushanwa abera mu Rwanda arimo Criterium de Gisenyi na Northern Circuit, ni yo yatumiye iyi kipe ibarizwa mu karere ka Rubavu. Abakinnyi bazahagararira Benediction Club y’i Rubavu Janvier Hadi Bosco Nsengimana Pappi Mpiriwenimana Gasore Hategeka Patrick Byukusenge Eric Nduwayo Umukinnyi w’iyi kipe witwa Jimmy Muhindo Kyaviro uharutse kwegukana shampiyona y’igihugu ya Republika iharanira Demokarasi ya Congo, na we ni umwe mu bazaba bahangana n’iyi kipe y’i Rubavu imaze iminsi igaragaza ko ari yo kipe ihagaze neza mu Rwanda. Iri siganwa rirangwa no kuzenguruka igice kimwe cy’ahantu haba hateguwe, abazaryitabira bazazenguruka ahazaba hateguwe mu mujyi wa Goma inshuro zigera kuri 12, aho buri nshuro izaba igizwe na 9.85 km, naho isiganwa muri rusange rikazaba rifite intera ingana na 118.2 Km. Umunyamakuru @ Samishimwe

RDC: Hamenyekanye impamvu itangaje yatumye Minisitiri w’Intebe yegura. Minisitiri w’intebe wa Repubulika ya Demokarasi ya Congo Jean-Michel Sama Lukonde yaraye yeguye kuri uwo mwanya.Lukonde yavuze ko yeguye kugira ngo abone uko ajya mu mwanya yatorewe mu Kuboza mu 2023 nka depite wo ku rwego rw’igihugu uhagarariye teritwari ya Kasenga, yo mu ntara ya Haut-Katanga.Yavuze ko ukwegura kwe guteganywa n’itegekonshinga rya DR Congo, nko mu ngingo ya 108 yaryo, no mu ngingo z’itegeko rigenga amatora hamwe n’amategeko agenga imikorere y’inteko ishingamategeko.Mu butumwa bwa videwo bwe bwo ku wa kabiri nijoro bwatangajwe ku mbuga nkoranyamabaga z’ibiro bya perezida wa DR Congo, yavuze ko guhura kwe na Perezida Félix Tshisekedi ubwo yamushyikirizaga ubwegure bwe, kwari kurimo "ubwuzu".Lukonde yavuze ko Tshisekedi yemeye ubwegure bwe.Lukonde yongeyeho ati: "Kari n’akanya kuri twe ko kumushimira, kumushimira mbera na mbere ku kuba yari yaraduhisemo, ariko nanone ibirenze kuri uko kuduhitamo, kubera ubufatanye bwaranzwe n’ubudahemuka, nibura nivugiye ku ruhande rwanjye kuri we."Yavuze ko ibyo byatumye guverinoma yari ayoboye ishobora gufasha perezida ku bibazo by’umutekano, uburezi, ubuvuzi n’amavugurura mu bukungu n’imari, no ku mibereho y’abaturage.Nyuma yo kwegura kwe, biteganyijwe ko Jean-Pierre Bemba usanzwe ari Minisitiri w’ingabo, afata umwanya wa Minisitiri w’intebe, mu gihe hagitegerejwe ko Perezida ashyiraho minisitiri w’intebe mushya, nkuko bitangazwa na Radio Okapi y’Umuryango w’Abibumbye ikorera muri Congo.Biteganyijwe ko abagize guverinoma bakomeza inshingano zabo kugeza hagiyeho guverinoma nshya.Muri DR Congo, guverinoma iyoborwa na minisitiri w’intebe.Radio Okapi yatangaje ko igihe ntarengwa cy’iminsi umunani cyari cyahawe abari basanzwe bari muri guverinoma batowe nk’abadepite ngo babe bamaze guhitamo, cyarangiye saa sita z’ijoro ku wa kabiri.Mbere yaho ku wa kabiri, bamwe mu bategetsi barimo nka Vital Kamerhe, wari Minisitiri w’intebe wungirije ushinzwe ubukungu, na bo batanze ubwegure bwabo, kugira ngo bajye mu myanya yabo mu nteko ishingamategeko umutwe w’abadepite.Lukonde, w’imyaka 46, yari Minisitiri w’intebe kuva muri Gashyantare (2) mu 2021.Yari yagiye kuri uwo mwanya asimbuye Sylvestre Ilunga, wari weguye nyuma yuko abadepite batoye bamutakariza icyizere na guverinoma ye.BBC

Ntawe nari kuba ndi we iyo utahaba - Nicki Minaj yashimye Lil Wayne. Onika Tanya Maraj-Petty, wamamaye nka Nicki Minaj, yatangaje ko ashima Lil Wayne wamubonyemo impano akiyemeza kumufasha wenyine ku giti cye, akamuhindurira ubuzima akaba ari icyamamare mu njyana ya Hip Hop. Yabitangaje ubwo yari mu gitaramo maze ahamagara mu buryo butunguranye, umuraperi mugenzi we Lil Wayne ku rubyiniro, amugaragariza imbaga y’abakunzi be, bari bitabiriye icyo gitaramo ababwira ko amushima kuko yamuhinduriye ubuzima. Amwunamiye inshuro eshatu, Nicki Minaj yasobanuriye abakunzi be ko Lil Wayne ari umuraperi mwiza mu bakiriho bose. Yagize ati “Nimukome akaruru k’umugabo wemeye guhindura ubuzima bwanjye wenyine.” Yakomeje agira ati “Ntawe nari kuba ndi we iyo utahaba. Ntabwo nitaye ku gihe maze muri uyu mukino, ntekereza ntashidikanya ko uri umuraperi mwiza mu bakiriho bose. Warakoze guhindura ubuzima bwanjye.” Icyakora, Lil Wayne akigera ku rubyiniro yavuze ko hari uburyo bajya kwemeranya ko ari we muraperi mwiza, ariko yongeraho ko nubwo bimeze bityo hari umuntu witwa Nicki Minaj umurusha. Umwaka ushize, Lil Wayne na we yazanye Nicki Minaj ku rubyiniro mu buryo bwatunguye abafana be, ku munsi wa 2 w’iserukiramuco ryaberaga i Inglewood, muri Leta ya California. Umuraperikazi Nicki Minaj bita umwamikazi w’injyana ya Hip Hop, yatangiye urugendo muri muzika afashwa n’inzu ifasha abahanzi (Label) ya Lil Wayne, yitwa Young Money, hamwe na Drake. Umunyamakuru @RuzindanaJunior

Ubugeni m'Urubyiruko. Mu mwaka 2021 Isomero rikuru rya Kigali habera iserukiramuco ry’ibihangano by’ubugeni ryiswe ‘Imfura Heritage Festival’, rigamije kwimakaza amahoro mu bantu, haherewe ku bibazo byugarije urubyiruko. Icyo bavuga k'Ubugeni. Bavuze ku guha umwanya urubyiruko ngo ruvuge ibibazo rufite ndetse n’amahirwe yo kwiga ibibafasha gutekereza byimbitse.Ni ingingo yatekerejweho muri iki gihe urubyiruko n’abantu muri rusange bugarijwe n’ibibazo binyuranye birimo ibiyobyabwenge, inda zitateguwe, ubushomeri, ubukene, ubwigunge n’agahinda, uburwayi n’ibindi bikomere byinshi biva mu mateka.Ibyinshi mu bihangano bimaze iminsi bimurikwa kuva ku wa 21 Nzeri mu mwaka 2021, byakozwe n’urubyiruko, bikaba birimo inyigisho n’ubutumwa buvuga ubumwe n’ubwiyunge, amahoro, ubuzima bwo mu mutwe n’ibindi. Ibyo Wamenya. Ubuhanzi n’ubugeni ntabwo bifasha ubikurikirana gusa, kuko nabo babikora bibafasha gukira ibikomere iyo babikora, ku bw’amahirwe bikanavugira n’abandi ari yo mpamvu bibafasha kumva atari bonyine. By’umwihariko urubyiruko rwiyumvamo ubutumwa kuko buca mu bihangano kurenza ibiganiro, ubundi bakaganira bifashishije ibyo bumvise mu biganiro.

Babiri bahitanywe n’impanuka ku Kinamba. Ubwo umunyamakuru wa Kigalitoday.com yageraga ahabereye iyi mpanuka, yasanze iyo mirambo imaze kujyanywa kwa muganga. Ababonye iyo mpanuka iba, bavuze ko imodoka yavaga mu mujyi yerekeza ku Gisozi naho moto yo yajyaga mu mujyi. Bakomeje bavuga ko n’ubwo abari muri iyo Coaster ntacyo babaye, yari ifite umuvuduko ukabije. Ubwo bavuganaga n’itangazamakuru, abashinzwe umutekano bari aho iyo mpanuka yabereye batangaje ko nabo batazi icyateje iyo mpanuka kuko nabo bahageze yarangije kuba. Twagerageje kuvugana n’inzego zishinzwe umutekano wo mu muhanda ku rwego rw’igihugu ariko ntibyadukundira. Eric Muvara

Prof Romain Murenzi niwe wagize uruhare rwo gukundisha Perezida Kagame Siyansi. Muri iki cyumweru u Rwanda rwakiriye inama mpuzamahanga yateguwe n’Ikigo Nyafurika cy’Ubumenyi bw’Imibare (AIMS). Yatangiye kuva kuwa Mbere tariki 26 kugeza 28 Werurwe 2018. Kuva mu mwaka w’i 2.000, u Rwanda rwateje imbere ibijyanye n’ikoranabuhanga ruha siyansi umwanya uhagije na byo birufasha kwihuta mu iterambere, ku buryo ruri mu bihugu bireberwaho ku isi. Perezida Kagame nawe yemeza ko n’ubwo yari azi akamaro k’ikoranabuhanga kandi igihugu kiteguye kurishoramo imari, ari Prof Murenzi wahoze ari Minisitiri w’Uburezi icyo gihe wamuhwituye kutibagirwa Siyansi. Agira ati “Sinabura gushimira Prof Romain Murenzi kuko niwe muntu wanyegereye akambwira ko siyansi ari ingenzi ntakwiye kuyibagirwa. Icyo gihe numvaga ntacyo ivuze nibaza nti ‘kuki twashyira amafaranga mu bintu bihenze!?’” Kuva icyo gihe u Rwanda rwafashe intambwe idasubira inyuma rwimakaza siyansi n’ikoranabuhanga kandi runabikundisha igitsina gore kitigeze kigira ayo mahirwe mu myaka yabanje. Romain Murenzi ufite impamyabushobozi y’ikirenga ya ‘Professorat’ yagizwe Minisitiri w’Uburezi mu 2001 Yavuye kuri uyu mwanya ajya kuba Minisitiri muri Perezidansi ya Repubulika mu 2006 kugeza 2009 aho yari ashinzwe Siyansi, Ikoranabuhanga n’Ubushakashatsi. Akiva muri uwo mwanya yakoze imirimo itandukanye ishingiye kuri siyansi akabifatanya no kwigisha muri Kaminuza zo muri Leta zunze Ubumwe za Amerika. Ubu ni umuyobozi mu Inteko y’intiti muri siyansi ku Isi izwi ku izina rya TWAS (The World Academy of Sciences), aho yakoze ku nshuro ya kabiri. Yahagarutse avuye kuyobora mu Ishami ry’Umuryango w’Abibumbye rishinzwe kwita ku buhanga, umuco n’ubushakashatsi (UNESCO). Perezida Kagame yanabajijwe ku cyo yumva yakora yisanze afite imyaka 20 ari muri siyansi, asubiza ati “Nisanze ndi hano, bivuze ko bitagishobotse ko mba Zuckerberg. Bityo rero, njye numva ahubwo nafasha mu kugira ngo habeho abandi bameze nka Zuckerberg benshi.” Abanyamakuru ba Kigali Today @ kigalitoday

Gasabo: Abayobozi basenyeye umuturage akiyahura, barafunzwe. Urwego rw’Igihugu rw’Ubugenzacyaha, RIB, rwataye muri yombi Umunyamabanga Nshingwabikorwa w’Umurenge wa Jali, n’uw’Akagali ka Agateko, bakekwaho icyaha cyo kwaka no kwakira ruswa kugira ngo batange uruhushya rwo kubaka mu buryo bunyuranyije n’amategeko. Alexis BUCYANA na Ephrem NDAGIJIMANA, RIB yabwiye UMUSEKE ko ku wa 11 Gashyantare, 2023 ari bwo yafunze bariya bayobozi babiri bo mu nzego z’ibanze. Bafashwe nyuma yaho mu Kagari ka Agateko, hari umuturage wagerageje kwiyahura nyuma yo gusenyerwa inzu nyamara abaturage bose bazi ko ari umukene utishoboye. Byavugwaga ko uko kuyisenya byamukoze ku mutima yibuka imbaraga yakoresheje ngo ayibone. Umuvugizi w’Urwego rw’Ubugenzacyaha, RIB, Dr Murangira B.Thierry yabwiye UMUSEKE ko Alexis BUCYANA na Ephrem NDAGIJIMANA bakekwaho icyaha cyo gusaba no kwakira ruswa kugira ngo batange icyangombwa cyo kubaka mu buryo bunyuranije n’amategeko. Yavuze ko aba bafungiye kuri Sitation za RIB, iya Gisozi na Kimironko mu gihe iperereza rikorwa ngo dosiye yabo ishyikirizwe Ubushinjacyaha. Dr Murangira yavuze ko igihano bahabwa baramutse bahamwe n’icyaha, ari igifungo cy’imyaka hagati ya 5 na 7 n’amafaranga yikubye inshuro 3 kugera kuri 5 z’agaciro k’indonke batse. RIB ivuga ko ishimira abanyarwanda bumva ko ruswa idakwiriye gushyigikirwa cyangwa guhabwa intebe, igashimira abatanga amakuru no gushishikariza abandi kutayanga. Ati “RIB iributsa abo bantu bose bumva ko bashobora gufata ruswa cyangwa kuyakira kugira ngo bagire uwo baha service ko, nta mahirwe bafite, ko bakwiye kubireka, kuko RIB itazigera idohoka na rimwe. RIB irasaba abaturarwanda bose ko badakwiye kwishyura ikintu bemererwa n’amategeko.” Ubwo uriya muturage wasenyewe yageragezaga kwiyahura, Gitifu wa Jali Bucyana Alexis, icyo gihe yabwiye UMUSEKE ko bakoze ibikurikije amategeko. Yagize ati “Iryo tsinda ryahageze risanga umuturage arimo arubaka, rimwaka ibyangombwa arabibura. Mu mabwiriza ajyanye no kurwanya akajagari mu kubaka, iyo umuturage asanzwe nta byangombwa asabwa kubikuraho.” Yakomeje agira ati ”Kugira ngo agaragaze ko hari ikibazo arirukanka agwa mu mukoki, nta wamusunitse, ariko ntacyo yabaye. Bwari mu buryo bwo kwigumura no kwigaragambya.”

USA: Urukiko rwatesheje agaciro ubujurire bw’umunyarwandakazi ushinjwa Jenoside. Urikiko rwo muri Leta zunze ubumwe za Amerika mu mujyi wa New Hampshire wanze ubujurire bw’umunyarwandakazi, Beatrice Munyenyezi, wari warakatiwe igihano cyo gufungwa imyaka 10.Ubujurire bwe bwanzwe bitewe n’uko yabeshye urukiko ko nta ruhare yigeze agira muri Jenoside yakorewe Abatutsi mu 1994.Uyu mugore yabeshye agirango ahabwe ubwenegihugu bwa USA.Mu kiganiro The New Times yagiranye n’Umunyamabanga nshingwabikorwa wa Komisiyo y’igihugu yo kurwanya Jenoside Dr Jean Damascene Bizimana, (...)Urikiko rwo muri Leta zunze ubumwe za Amerika mu mujyi wa New Hampshire wanze ubujurire bw’umunyarwandakazi, Beatrice Munyenyezi, wari warakatiwe igihano cyo gufungwa imyaka 10.Ubujurire bwe bwanzwe bitewe n’uko yabeshye urukiko ko nta ruhare yigeze agira muri Jenoside yakorewe Abatutsi mu 1994.Uyu mugore yabeshye agirango ahabwe ubwenegihugu bwa USA.Mu kiganiro The New Times yagiranye n’Umunyamabanga nshingwabikorwa wa Komisiyo y’igihugu yo kurwanya Jenoside Dr Jean Damascene Bizimana, yatangaje ko USA yanze ubujurire bwa Munyenyezi bisobanuye ko ishaka ko abahamwe n’ibyaha bahanwa ndetse n’abagishakishwa nabo bakagezwa imbere y’inkiko.Beatrice yakatiwe imyaka 10 y’igifungo,urukiko rwanze ubujurire bwe.Mu 2013 Munyenyezi yahamwe n’icyaha cyo kubeshya ubutabera ko nta ruhare yagize muri Jenoside yakorewe Abatutsi muri 1994 ubwo yashakaga guhabwa ubwenegihugu bw’umuturage wa USA.Uyu mugore afungiye muri gereza ya Alabama aho yakatiwe imyaka 10 y’igifungo kandi ngo narangiza igihano cye azoherezwa mu Rwanda, ashinjwa uruhare muri Jenoside yakorewe Abatutsi mu cyahoze ari Perefegitura ya Butare.Nyina wa Munyenyezi witwa Paulina Nyiramasuhuko n’umuhungu we Arsene Shalom Ntahobali nabo bahamijwe gukora Jenoside n’icyahoze ari Urukiko mpuzamahanga mpanabyaha cyashyiriwe u Rwanda cyakoreraga Arusha muri Tanzania.Urukiko rwavuze kandi ruhamya ko nubwo Munyenyezi atishe muri Jenoside, ariko yagiye yereka abicanyi abagomba kwica akanagaragaza n’imyirondoro yabo kuri bariyeri yari imbere ya hoteli y’umuryango wabo i Butare.

Abantu babarirwa mu bihumbi bitabiriye umuhango wo gushyingura abantu barasiwe i Hamburg. Abahamya ba Yehova n’abandi bantu bo hirya no hino ku isi bababajwe n’ubwicanyi bwabaye ku itariki ya 9 Werurwe 2023, ubwo umuntu yarasaga abantu bari mu Nzu y’Ubwami y’i Hamburg mu Budage. Umuvandimwe Mark Sanderson wo mu Nteko Nyobozi y’Abahamya ba Yehova, n’umuvandimwe Gajus Glockentin ufasha muri Komite Ishinzwe Gusohora Ibitabo hamwe n’abagize Komite y’Ibiro by’Ishami byo mu Burayi bwo Hagati, bagiye i Hamburg guhumuriza no kwita ku bavandimwe na bashiki bacu. Ku itariki ya 25 Werurwe, habaye umuhango wo gushyingura abahitanywe n’ubwicanyi bwabereye mu Nzu y’Ubwami y’i Hamburg. Uwo muhango wabereye mu nzu y’imikino yo muri uwo mujyi. Abakurikiranye uwo muhango bakozwe ku mutima no kubona ukuntu Bibiliya ifite ubushobozi bwo guhumuriza no gufasha abapfushije. Abenshi biyumvaga kimwe n’umuvandimwe warokotse icyo gitero wagize ati: “Twumvaga tumeze nk’abari mu gituza cya Yehova.” Abantu barenga 3.300 bitabiriye uyu muhango imbonankubone. Abarenga 90.000 bawukurikiranye bifashishije ikoranabuhanga. Uretse abavandimwe na bashiki bacu bitabiriye uwo muhango, haje n’abari bahagarariye inzego za leta, polisi, abaganga n’abashinzwe kuzimya umuriro. Mu baje harimo meya w’umujyi wa Hamburg n’umwungirije, perezida w’inteko y’umujyi wa Hamburg, uhagarariye Leta Zunze Ubumwe za Amerika mu mujyi wa Hamburg, senateri ushinzwe umutekano na siporo, uhagarariye sena, umukuru wa polisi mu mujyi wa Hamburg na visi perezida wa polisi. Abitabiriye uwo muhango hamwe n’abaririmbyi bari kuririmba indirimbo ifite umutwe uvuga ngo “Imirimo itangaje y’Imana” Uwo muhango watangijwe n’indirimbo y’Ubwami yaririmbwe n’itsinda ry’abavandimwe na bashiki bacu. Umuvandimwe Joachim Szewczyk, uri muri Komite y’Ibiro by’Ishami byo mu Burayi bwo Hagati ni we wari uhagarariye uwo muhango. Yahaye ikaze umuvandimwe Dirk Ciupek, na we uri muri Komite y’Ibiro by’Ishami byo mu Burayi bwo Hagati kugira ngo atange disikuru yo gushyingura. Nyuma yaho, umuvandimwe Ciupek yahaye ikaze umuvandimwe Sanderson, maze atanga disikuru ngufi. Ayirangije Ciupek yagarutse kuri pulatifomu gusoza disikuru yo gushyingura. Uwo muhango wasojwe n’indi ndirimbo y’Ubwami n’isengesho ryatanzwe n’umuvandimwe Glockentin. Igihe Umuvandimwe Sanderson yatangaga disikuru, yasobanuriye abari bateraniye aho ko Imana atari yo iteza ibikorwa by’ubugome. Ahubwo ko biterwa n’icyo igitabo cy’Umubwiriza cyita “ibigwirira abantu” (Umubwiriza 9:11). Umuvandimwe Sanderson yagize ati: “Mu gihe habaye ibyago, ntabwo tugomba kujya dushakisha impamvu zatuma tugereka ibyabaye ku Mana . . . Ibyiringiro byacu, ukwizera n’urukundo bizatuma twihanganira ibikorwa by’urugomo.” Nanone kandi yashimiye polisi, abakozi b’inzego z’ubutabazi n’abaganga bafashije abavandimwe na bashiki bacu. Umuvandimwe Dirk Ciupek Igihe Umuvandimwe Ciupek yatanganga disikuru yagize ati: “Uwagabye igitero cyo ku itariki ya 9 Werurwe ntabwo ari aba bonyine yakigabyeho ahubwo yakigabye kuri twe twese muri rusange. Uyu munsi twaje kwerekana icyo twakora mu gihe abantu batugaragarije urwango cyangwa twakorewe urugomo. Tugaragaza urukundo, impuhwe no kwishyira mu mwanya w’abandi, ibyo bikaba bigaragaza ibyiringiro n’ukwizera dufite. Ibyanditswe Byera bigira biti: ‘Ntimukemere kuneshwa n’ikibi, ahubwo ikibi mukomeze kukineshesha icyiza.’ Kandi ibyo ni byo twiyemeje, ni nayo mpamvu turi hano uyu munsi.”—Abaroma 12:21. Abari bitabiriye uwo muhango barushijeho kugira agahinda igihe umuvandimwe Ciupek yasubiragamo amazina y’abazize ubwo bwicanyi. Yaravuze ati: “Nanone twaje gusezera bwa nyuma kuri Stephan, Sebastian, James na Marie, Stephanie, Dan, hamwe na Romy (umwana wapfiriye mu nda ya mama we).” Ciupek yakomeje ahumuriza abagize imiryango y’ababuze ababo, hamwe n’incuti zabo bari bari aho, yarababwiye ati: “Twaje kubashyigikira ndetse no kubahumuriza.” Arimo gusoza disikuru, yagarutse ku mico myiza yabarangaga, abasigaye bazajya babibukiraho. Yavuze ku magambo ari muByahishuwe 21:4,5, maze aravuga ati: “Duterwa agahinda no gupfusha abantu bacu dukunda. Turabakumbura ariko ntitubibagirwa. Igihe kizagera Imana idukurireho agahinda dufite ubu, kubera ko izavanaho imibabaro. . . . Urupfu ntiruzongera kubaho ukundi. Ibyo ni byo byiringiro Abakristo bose bafite. Ni byo natwe dufite. Urupfu ruzavaho burundu. Urupfu nta jambo ruzaba rufite. Imana ni yo izavuga ijambo rya nyuma. . . . Kuba Stephan, Sebastian, James na Marie, Stephanie, Dan na Romy, barapfuye ntibyarangiriye aho.” Meya wa Hamburg, Dr. Peter Tschentscher Nyuma y’uwo muhango, hari abayobozi ba leta bagize icyo bavuga, harimo Dr. Peter Tschentscher meya w’umujyi wa Hamburg na Madamu Carola Veit, perezida w’inteko y’umujyi wa Hamburg. Bavuze ko babajwe n’ibyabaye kandi ko bifatanyije mu kababaro n’ababuze ababo hamwe n’incuti zabo. Dr. Tschentscher yavuze ko abarokotse “bihanganiye agahinda n’ibikomere babigiranye ubutwari” kubera ko bafite “ukwizera gukomeye.” Nanone, yasomye ibaruwa Perezida w’Ubudage Mr. Frank-Walter Steinmeier yandikiye abagezweho n’ingaruka z’icyo gitero kugira ngo abahumurize. Perezida w’inteko y’Umujyi wa Hamburg, Madamu. Carola Veit Hari hari abanyamakuru benshi kandi batangaje ibyahabereye. Hari umunyamakuru wa televiziyo wavuze ati: “Nashimishijwe cyane no kubona ukuntu abantu bari hano bose bagaragazaga ko bita ku bandi.” Yabisobanuye agira ati: “Twagiye twitabira imihango myinshi, ariko nta na hamwe twigeze tubona ibintu nk’ibi. Abantu bari hano baratuje, kandi ibyo bavuze nuko bitwara biratangaje.” Umugabo n’umugore barokotse icyo gitero baravuze bati: “Mu gihe dutewe agahinda n’abantu bacu bapfuye, biba byiza cyane gutekereza ku byiringiro byacu turi kumwe n’abavandimwe bangana gutya.” Umuvandimwe wo mu rindi torero riteranira mu Nzu y’Ubwami yagabwemo igitero yaravuze ati: “Ibyabaye birababaje. Nanjye naje kwifatanya mu kababaro n’abagize ibyago. Ariko wari umuhango wiyubashye rwose . . . Amagambo yavugiwe hano yose yaba ayavuzwe n’abavandimwe, ayavuzwe n’abahagarariye inzego za leta, yose yaranzwe n’umuco wo kwishyira mu mwanya w’abandi.” Uwo muhango wagaragaje ukuntu Yehova adukunda kandi atwitaho. Tuzi ko “Data w’imbabazi nyinshi, akaba n’Imana nyir’ihumure ryose,” azakomeza kuba hafi y’abantu bose bagezweho n’ingaruka z’igitero cyabereye i Hamburg.—2 Abakorinto 1:3.

Abo Kigali Today yakoreye ubuvugizi barashima inkunga y’abagiraneza. Inkuru ya Kigali Today yo ku wa 30 Ukwakira 2015 yagaragazaga agahinda k’uwo muryango wifuza abagiraneza bawufasha mu kubona ubushobozi bwo kwita kuri uwo mwana ufite ubumuga. Nyuma yo gusoma inkuru umushinga Handicap International wahise woherereza uwo muryango igare rigenewe abafite ubumuga ryo kwifashisha mu kurushaho kwita kuri uwo mwana. Uko bamenyaga ayo makuru ni nako abenshi bagiraga ubushake bwo gufasha uwo muryango Umunyarwandakazi Rose Ntukanyagwe uba mu Butaliyani akimara gusoma inkuru kuri ku rubuga www.kigalitoday.com yashishikarije Abataliyani b’inshuti ze gukusanya inkunga yo kugurira uwo mwana igare dore ko ari ryo ryari ku murongo wa mbere mu byihutirwa. Bakimara kumva inkuru nziza ko umushinga Handicap International wamaze kubonera uwo muryango igare byabaye ngombwa ko amafaranga ibihumbi ijana na bitanu y’u Rwanda (105,000FRW) bari bamaze gukusanya yohererezwa uwo muryango. Tariki 03 Ukuboza 2015 ubwo kwisi hose hari gahunda yo kwizihiza Umunsi w’Abafite Ubumuga, mu birori byo ku rwego rw’akarere ka kirehe ubwo uwo muryango washyikirizwaga ayo mafaranga wafashe umwanya wo gushima. Mukasikubwabo Immaculée, nyina w’umwana yishimiye, yagize ati “Narishimye kuko mwankuye ahakomeye mu myaka 14 nterura umwana mushyira ku bibero muha igikoma, muheka mujyana mu bwiherero… ni myinshi none itangazamakuru ryaramvugiye mbona igare mbona amafaranga yo kumufasha. Ni umutima mwiza ntazibagirwa gusa Imana yonyine ni yo yabahemba”. Akomeza agira ati “Nari maze kurambirwa ariko Imana yanyongereye ibyishimo kugira ngo nite ku mwana. Nari naravuze ko nzasengera umugiraneza uzamfasha, nzahora mbazirikana bazahabwe ikamba imbere y’umwana Masengesho Jeanette Imana ibarinde ntacyo nakongeraho”. Muzungu Gerald nawe arashima Kigalitoday mu ruhare yagize ngo amakuru y’umwana ufite ikibazo amenyekane. Yashimiye cyane Ubuyobozi bwa Kigali Today anabasaba ko umutima nk’uwo wakomeza no ku bandi batandukanye. Umunyamakuru @ mutuyiserv

Amarangamutima y’abaturage ku matora y’Umukuru w’Igihugu ni ayo Abadepite. Mu gihe mu gihugu cyose baramukiye mu matora y’Umukuru w’Igihugu ni ayo Abadepite, hari abaturage baganirije n’itangazamakuru, bavuga amarangamutima yabo ku matora ni byo bishimira. Umukecuru Mukasekuru Donatille wo mu Karere ka Gasabo, nyuma yo gutora yagize ati””Nari ndi kubwira abantu twari kumwe nti ‘We are different’.” Umukecuru Mukagatare Madeleine w’i Muhanga nyuma yo gutora Perezida n’Abadepite ati “Ndatoye naba mpombye, iyaba byankundira ngatora nk’inshuro 10.” Imbamutima za Niyisubiza Louise utoye bwa mbere ati “Kuba ngiye kugira uruhare mu matora y’Umukuru w’Igihugu n’Abadepite ndumva binshimishije.” Mugenzi we Mutagatifu Marie Paul witabiriye amatora ya Perezida n’Abadepite ku nshuro ya mbere. nawe yagize ati “Ni byiza, ni agaciro gakomeye kuko twihitiyemo umuyobozi uzayobora Igihugu cyacu.” Mwamikazi Kabera Ariane watoye Perezida wa Repubulika n’Abadepite bwa mbere, nawe ati “Amatora arakomeye, ni nko kuduha agaciro nk’abaturage b’u Rwanda.” Umukecuru Nambaje Marianne wo mu Karere ka Ngoma ati”Nabukereye kwitorera abayobozi, Perezida wacu ndetse n’Abadepite kugira ngo bakomeze batuyobore neza, kandi batugezeho iterambere.” Ni mu gihe Perezida w’Ishyaka Riharanira Demokarasi n’Imibereho Myiza y’Abaturage, PSD, Dr Vincent Biruta nyuma yo gutora Perezida wa Repubulika n’Abadepite,  Nawe yagize icyo atangaza ati””Uwiyamamaza wese aba ashaka gutsinda.” Ku rwego rwa Komisiyo y’Amatora Visi Perezida wa Komisiyo y’Igihugu y’Amatora, NEC, Mutimucyeye Nicole, yabwiye itangazamakuru ko amatora ari kugenda neza mu gihugu hose. Ati “Amatora ari kugenda neza kugeza aka kanya. Amakuru ahari ni uko Umudugudu wa Boneza mu Karere ka Rutsiro bo bamaze gutora 100%.” Biteganyijwe ko Ibiro by’itora biri bufunge ku isaha ya saa cyenda (15:00), ababishinzwe bagatangira igikorwa cyo kubarura amajwi.

Nta ngurane izajya ihabwa uwubatse nta byangombwa - Ikigo cy’Imiturire. Ibi bikaba bigiye kujya bikorwa mu rwego rwo kubahiriza no gushyira mu bikorwa, ibyo itegeko ryerekeye kwimura abantu ku mpamvu z’inyungu rusange, rivuga ko uwambuwe ubutaka, uwituje cyangwa se uwakoreye ibikorwa ku butaka bubujijwe gukorerwaho ibyo bikorwa nyuma y’uko amategeko abigena ajyaho, nta ndishyi ahabwa. Bamwe mu baturage n’ubwo bemera ko kubaka utabifitiye uburenganzira ari amakosa, ariko bavuga zimwe mu mpamvu zibibatera ari kwiruka igihe kirekire ku byangombwa batarabibona, cyangwa se kuba bihenze bityo bagahitamo kubaka mu buryo bunyuranyije n’amategeko. Etienne Murwanashyaka wo mu Karere ka Kicukiro, avuga ko hari igihe baka ibyangombwa bigatinda kuza bityo bagahitamo kubaka ntabyo bafite. Ati “Hari nk’igihe waka icyangombwa ugahora ugisiragiraho kigatinda kuza, bikaba byarangira wifatiye umwanzuro, bikarangira wubatse. N’ubwo ingaruka ziriho kuko iyo wubatse mu buryo butemewe n’amategeko, nta cyangombwa ufite hari igihe birangira bagusenyeye”. Louise Mukarwego wo mu Karere ka Nyarugenge ati “Imbogamizi zihari nyine ni uko baba badusaba amafaranga menshi yo gushaka icyangombwa, aba ari menshi kugira ngo upfe kubona icyangombwa cyo kubaka ntabwo biba byoroshye”. Ibi ariko ntibabyemeranyaho n’inzego z’ibanze kuko zivuga ko ibyemezo by’ubwubatsi bitangwa, kandi ko gufata icyemezo cyo kubaka nta cyangombwa bishobora kugira ingaruka zikomeye ku wabikoze, kubera ko n’iyo yaba yaciye mu jisho ababishinzwe bitabuza ko yasenyerwa igihe cyose bimenyekanye, bikarushaho guhungabanya umuryango wose muri rusange. Umuyobozi ushinzwe amategeko y’imyubakire muri RHA, Janvier Muhire, avuga ko umuturage wese wubatse nyuma y’umwaka wa 2019 nta cyangombwa ntacyo azishyuza Leta, igihe cyose hanyujijwe ibikorwa by’inyungu rusange. Ati “Bisobanuye ko ari uguca intenge kubaka akajagari, kandi guhembera umuntu kubera ko yubatse akajagari mu by’ukuri ntabwo ari byo, impushya ziratangwa kandi iyo hari ikibazo nkatwe tubishinzwe tuba twarebye. Ikibazo ni ukuvuga ngo umuturage wacu arumva pe, ahubwo umuyobozi wacu ariwe twe, twumva ibibazo by’abaturage ngo tubikemure? Ni aho ikibazo kiri”. Ibarura rusange ry’abaturage n’imiturire ryo mu mwaka ushize wa 2022, ryagaragaje ko mu Rwanda hari ingo zirenge miliyoni 3.3, hakenewe igenamigambi ku gishushanyo mbonera cy’imiturire. Umunyamakuru @ lvRaheema

‘Street Quiz’ yatumye abanyamaguru bagabanya amakosa bakoraga mu muhanda. ‘Street Quiz’ ni uburyo Polisi yashyizeho bwo kubaza abanyamaguru ibibazo mu mutwe hagamijwe kubigisha amategeko y’umuhanda kugira ngo babarinde gukora amakosa igihe bageze ahari ibimenyetso bimurika (Feux rouges). Abanyamaguru baganiriye na Kigali Today bavuga ko batunguwe no kubona Polisi iri mu muhanda bakaganira ku mategeko agenga abanyamaguru, bagasanga bakoraga amakosa aturuka ku bumenyi buke bari bafite bwo kutamenya ibimenyetso bibemerera kwambuka. Turikumwe Regis aganira na Kigali Today, yavuze ko ubwo yambukaga muri ‘Feux rouges’ ahitwa mu Giporoso yakoze ikosa atabizi, Polisi imuhagarika ku ruhande itangira kumuganiriza ku mategeko agenga abanyamaguru igihe bambuka umuhanda. Ati “Mu by’ukuri nambukaga ari uko mbonye imodoka zibaye nke kandi igihe mbona ziri kure nkahita nambuka nirukanka kuko ntabaga nzi igihe nemerewe kwambuka, icyo gihe rero bambajije igihe nemerewe kwambuka nahise nsubiza ko ari igihe ntabona imodoka hafi yanjye”. Turikumwe avuga ko yasobanuriwe ikimenyetso cyemerera umunyamaguru gutambuka muri ‘feux rouges’ko ari ikiri mu ibara ry’icyatsi kibisi ku buryo ubu abyubahiriza iyo ageze muri ‘Feux rouges’. Uwitwa Twagirayezu Moise avuga ko yatangajwe no kubona hari abambuka umuhanda batazi icyo ibimenyetso bibabwira. Ati “Jyewe barambajije ngo ni ikihe kimenyetso kiza muri ‘Feux rouges’ kimpa uburenganzira bwo gutambuka, mvuga ko ari umuntu uri mu ibara ry’icyatsi kibisi, mba ntsinze icyo kibazo”. Twagirayezu avuga ko Polisi nikomeza iyi gahunda yo kwigisha abaturage binyuze muri ubu buryo bwa ‘Street Quiz’ bizatuma abanyamaguru hafi ya bose bamenya amategeko abagenga igihe bagenda mu muhanda. Ku banyamaguru babazwa ibibazo bikabananira kubisubiza, umupolisi agenda abakosora akababwira ibisubizo nyabyo bizabafasha kumenya uko bazajya bubahiriza amategeko bambuka umuhanda. Muri iyi gahunda ya Gerayo Amahoro, Polisi yakanguriye abanyamaguru kujya bambuka batambaye ‘ecouteurs’ mu matwi, batagenda gahoro, ndetse bakambukira ahabugenewe muri ‘zebra crossing’. Umunyamakuru @ musanatines

Menya impamvu umunsi mpuzamahanga w’umugore wizihizwa tariki 08 Werurwe. Uyu munsi watangiye ari nk’ihuriro ry’abakozi, aho mu 1908 abagore 15.000 bakoze urugendo mu mujyi wa New York muri Leta Zunze Ubumwe za America rugamije gusaba amasaha make y’akazi, umushahara mwiza n’uburenganzira bwo gutora nk’uko urubuga www.bbc.com ryabyanditse. Ishyaka rya Gisosiyalisiti ryo muri Amerika ryatangaje umunsi wa mbere w’umugore mu gihugu, mu 1909. Igitekerezo cyo kugira uyu munsi mpuzamahanga cyatanzwe mu 1910 n’umugore witwa Clara Zektin mu nama yabereye i Copenhagen muri Denmark, yitabiriwe n’abagore 100 baturutse mu bihugu 17, bashyigikira bose igitekerezo cye. Uyu munsi waje kwamamara igihe Loni yatangiye kuwizihiza mu 1975, iwemeza ku mugaragaro mu 1977 nk’umunsi ugamije gukangurira abantu kumenya ibibazo by’umugore. Insanganyamatsiko ya mbere ya Loni yashyizweho mu 1996 yagiraga iti "Kwishimira ibyahise, Gutegura ejo hazaza". Ibihugu bya mbere byizihije uyu munsi mu 1911 harimo, Austria, Denmark, Germany na Switzerland, isabukuru y’imyaka ijana yizihijwe muri 2011. Mu Burusiya ntabwo uyu munsi wahise wizihizwa kugeza mu gihe cy’intambara yo 1917 aho abagore bakoze imyigaragambyo basaba "Umugati n’amahoro", nyuma y’iminsi ine y’imyigaragambyo Umwami amaze kwegura, Guverinoma y’agateganyo yahaye abagore uburenganzira bwo gutora. Iyo myigaragambyo y’abagore yatangiye tariki ya 23 Gashyantare kuri kalendari ya Julian yakoreshwaga mu Burusiya, itariki ihinduka 08 Werurwe kuri kalendari ya Gregory (Gregorian calendar). Muri iki gihe umunsi mpuzamahanga w’umugore wizihizwa mu rwego rwo kwishimira intambwe abagore bamaze gutera muri politiki n’ubukungu, mu myaka yashize uyu munsi wizihizwaga mu ngendo n’ imyigaragambyo bigamije kugaragaza ikibazo cy’ubusumbane. Nk’uko tubisanga ku rubuga www.internationalwomensday.com amabara yifashishwa mu kwizihiza uyu munsi harimo ‘move’ isobanura ubutabera n’agaciro, icyatsi kibisi gisobanura icyizere n’umweru usobanura ubuziranenge. Ayo mabara atavugwaho rumwe yashyizweho mu 1908 n’ ihuriro rya politiki n’imibereho myiza y’abagore (WSPU) ryo mu Bwongereza. Twifurije abari n’abategarugori umunsi mwiza mpuzamahanga w’umugore 2021, mu Rwanda hazirikanwa insanganyamatsiko igira ati "Munyarwandakazi, ba ku ruhembe mu isi yugarijwe na Covid-19".

Abakunzi ba KT Radio basuye uwarokotse Jenoside baranamuremera. Nk’uko bivugwa na Théogène w’i Jomba ho mu Karere ka Nyabihu, ari na we ubahagarariye, uyu munsi bifatanyije n’abo mu Murenge wa Busasamana mu Karere ka Nyanza, mu gikorwa cyo kwibuka Jenoside yakorewe Abatutsi, hanyuma bakomereza mu gusura Mariyamu Mukamusonera w’imyaka 59, warokotse Jenoside, akaba na we atuye mu Murenge wa Busasamana. Igitekerezo cyo gusura uwarokotse Jenoside ngo bakigize mu nama baherukamo nk’abakunzi ba KT Radio bishyize hamwe, dore ko biyemeje kujya bahura byibura kabiri mu mwaka, nyuma y’uko bahuye bwa mbere bagira ngo bamenyane, nk’abajyaga bumvana bahamagara kuri KT Radio. Ati “Dukurikije uko duhamagara kuri radiyo, twagize amatsiko yo kugira ngo tuzahure, umwe muri twe atanga igitekerezo cy’uko twahura byibura rimwe gusa, hanyuma yaho tugira igitekerezo cyo kuzajya duhura kabiri mu mwaka.” Akomeza agira ati “Noneho kubera ko n’ubuyobozi bwa Radio buba bwadushyigikiye, iyo duhuye buradufasha, twumva tugize ishyaka ryo kuzajya dushyigikirana. Ugize ibyago cyangwa ibyiza muri twebwe tukegeranya ubushobozi tukamugeraho, none ubu twiyemeje gutekereza no ku bafite imibereho mibi bandi.” Mariyamu Mukamusonera, avuga ko acyumva ko azasurwa n’abakunzi ba KT Radio, byamuteye amatsiko, kandi ko aho yababoneye abashima, akanabifuriza guhorana urukundo. Yagize ati “Bakimpamagara nibajije abo bantu abo ari bo. Nagiye kubona mbona uyu munsi baraje, banzaniye impano. Nishimye kandi nanashimye Imana ngo ibakomereze mu mirimo bakora. Harakabaho abafite ubumuntu. Rwose ubumuntu, urukundo ni ikintu gikomeye.” Yunzemo ati “Twanabaye n’inshuti n’iyo radiyo. Nzajya nyumva, bansigiye umurongo wayo.” Umukobwa we Daphrose Bampire na we ati “KT Radio nsanzwe nyumva ariko gakegake, ariko kubera urukundo abayikunda batugaragarije, nzajya nkunda kuyumva cyane no kubandikira.” Ubundi abakunzi ba KT Radio ni benshi, ariko abishyize hamwe nk’abakunze kuyihamagaraho (ambassadeurs) ngo babarirwa mu 140. Icyakora ababashije guhuza bakanegeranya ubushobozi bwavuyemo impano (amatungo magufiya n’amafaranga bashyize mu ibahasha) yagenewe umubyeyi Mariyamu Mukamusonera, ni 36. Umunyamakuru @ JoyeuseC

mots nouveaux liés à l'EFTP dans l'enrichissement de la langue kinyarwanda » vise à étudier ce qui a déjà été réalisé en termes d'invention et traduction de mots nouveaux lié à l'EFTP jusqu'à sa publication. Cette étude identifie également les défis communs rencontrés dans le processus d'invention de mots nouveaux, de traduction et de publication de la terminologie lié à l'EFTP au Rwanda. En outre, cette étude souligne l'importance d'invention de mots nouveaux et de la terminologie de l'EFTP dans la promotion de la langue kinyarwanda ainsi que dans l'autonomisation du domaine de l'EFTP. La littérature liée à la traduction terminologique et à l'invention de mots nouveaux en kinyarwanda est passée en revue. Enfin, cette recherche suggère ce qui devrait être fait pour promouvoir la lexicographie au Rwanda, en particulier dans le domaine de l'EFTP et en langue kinyarwanda en général. Mots clés: Terminologie, traduction de terminologie, invention de la terminologie, normalisation lexicale, publication lexicale, EFTP, Kinyarwanda. 0. Intangiriro Kuva mu ntangiriro z'ikinyejana cya 21, amashuri y'imyuga n'ubumenyi ngiro (TVET) ni imwe mu ntwaro u Rwanda rwiyemeje kwifashisha ngo rubashe guhangana n'ubukene bukabije bwari bwugarije Abanyarwanda. Nk'uko tubikesha Ibiro bya Minisitiri w'Intebe (2021: 12): "Mu Rwanda, amashuri y'imyuga n'ubumenyi ngiro afasha mu iterambere ry'ubukungu bw'Igihugu aho atuma abayagana babasha kwihangira imirimo no guhangana ku isoko ry'umurimo, yaba imbere mu Gihugu ndetse ubu dufite n'abasigaye bajya hanze y'Igihugu kuhakora ibyo bize". Iki gitekerezo gishingiye ku kuba umuntu wize kandi akarangiza neza amashuri y'imyuga n'ubumenyi ngiro aba atakiri mu murongo wo gusaba akazi, ahubwo ko aba ashobora kwihangira umurimo agaha n'abandi akazi. Iyi ntego Igihugu kihaye tuyisanga no mu nyandiko z'imirongo migari yashyizweho mu Rwanda igamije iterambere ry'Igihugu nk'Ikerekezo 2020, Gahunda Mbaturabukungu ya 2 (EDPRS2, 2013-2018), Gahunda ya Leta y'Imyaka 7 yo Kwihutisha Iterambere (NSTl, 2017-2024) n'Ikerekezo 2050 byashyizweho ngo bigenderweho mu kuzahura ubukungu mu gihe kihuse. Mu ntego u Rwanda rwihaye, harimo ko kugeza mu mwaka wa 2024 abanyeshuri biga amashuri y'imyuga n'ubumenyi ngiro (TVET) bazaba bangana na 60% by'abanyeshuri bose bazaba biga amashami yo mu Gihugu. Kugeza ubu, umubare utari muto w'abaturarwanda bamaze kuyoboka iki kerekezo k'imyigire n'ubwo intego yifuzwa itaragerwaho (Ibiro bya Minisitiri w'Intebe, 2021). Kugeza ubu, mu Rwanda amashuri y'imyuga n'ubumenyi ngiro abonekamo ibyiciro bigera kuri birindwi, ari byo: ikiciro cya 1, 2, 3, 4, 5 byo ku rwego rw'amashuri yisumbuye n'ikiciro cya 6 n'icya 7 byo ku rwego rw'amashuri makuru. Ururimi rutangwamo inyigisho muri ibyo byiciro byose ni Icyongereza. Nyamara, iyi ntego nziza yo guteza imbere Igihugu binyuze mu gushyira ingufu mu Mashuri y'Imyuga n'Ubumenyi ngiro ntiyagerwaho neza mu gihe hari bamwe mu banyeshuri bagifite imbogamizi mu myigire zishingiye ku kuba badasobanukirwa neza zimwe mu nyigisho bahabwa bitewe n'ururimi zitangwamo. Aha twavuga nk'abenshi mu banyeshuri biga mu kiciro cya 1 n'icya 2 haba batarakeneka ururimi rw'Icyongereza kimwe n'abagitangira ikiciro cya 3 cy'aya mashuri haba bagihuzagurika mu rurimi rwigishwamo. Ibi bishimangirwa n'Ibiro bya Minisitiri w'Intebe (2021, 17), aho bigira biti: " ... hari n'abandi Banyarwanda bakeneye imyuga ariko bo wenda batagize amahirwe yo kujya mu cyiciro rusange cy'amashuri yisumbuye ngo bakomeze amashuri yisumbuye biga imyuga, abo na bo barimo ibyiciro binyuranye, hariho ababa rwose batararangije n'amashuri abanza, cyangwa se abize bagacikiriza mu mwaka wa mbere cyangwa uwa kabiri w'icyiciro rusange na bo tukumva bakeneye umwuga wo gukora". Mu rwego rwo gutanga umusanzu wacu mu gukungahaza iki kiciro cy'amashuri gishyizwe imbere mu byerekezo

MINISANTE yatangaje ko hagiye kuvugururwa imikorere y’abajyanama b’ubuzima. Minisiteri y’Ubuzima yatangaje ko guhera muri uyu mwaka w’ingengo y’imari, hazavugururwa imikorere y’abajyanama b’ubuzima bitewe n’uko hari abageze mu zabukuru bafite intege nke batagishoboye izo nshingano, ibi kandi ngo bizajyana no kwinjiza ikoranabuhanga mu mikorere yabo. Bamwe mu baturage ndetse n’abakora mu rwego rw’ubuzima bashima akazi gakorwa n’abajyanama b’ubuzima, kubera serivisi batanga zibaramira mu gihe barwaye. Minisiteri y’Ubuzima ivuga ko gahunda y’abajyanama b’ubuzima yashyizweho mu mwaka w’1995, yatangiranye n’abajyanama  b’ubuzima basaga ibihumbi 12 none kuri ubu basaga ibihumbi 58. Iyi Ministeri ivuga ko ubushakashatsi bwakozwe mu bihe bitandukanye bwagaragaje ko hari abajyanama b’ubuzima bagenda bagera mu zabukuru, ibyo bikaba imbogamizi ku bijyanye n’akazi bakora. Buri mwaka kandi abagera ku 10% bava mu bijyanye n’ako kazi bakajya mu bindi. Umukozi ushinzwe ibijyanye n’ubuzima bw’abana n’ababyeyi mu ishami ry’umuryango w’abibumbye ryita ku buzima, OMS, Dr. Theopista John Kabuteni avuga ko ibikorwa by’abajyanama b’ubuzima bikwiye kugera by’umwihariko no ku rubyiruko. Yagize ati “Muri gahunda za OMS harimo no kwita ku buzima bw’abanyeshuri, zimwe muri servisi bahabwa zirebana n’amakuru arebana n’ubuzima muri rusange, ubuzima bw’imyororokere, ubuzima bwo mu mutwe, kwirinda ibiyobyabwenge, indwara zitandura n’ubuzima muri rusange, abajyanama b’ubuzima badufasha kugera kuri urwo rubyiruko ndetse rwaba ururi mu bigo, abiga bataha ndetse n’urubyiruko rutiga nabo bakabageraho.” Minisitiri w’ubuzima, Dr. Daniel Ngamije yemeza ko mu mikorere ivuguruye irimo gutekerezwaho, harimo uburyo abajyanama  b’ubuzima bazajya batoranywa. “Imyaka 21 kugeza ku myaka 45 ni ikigero cyiza cy’imyaka umujyanama w’ubuzima yabasha guhugurirwa programu zose, akagira ubumenyi ngiro, akaba yabasha gukoresha ibikoresho by’ikoranabuhanga byatuma mu mudugudu dutanga servisi mu buryo buhoraho.” Minisitiri Ngamije avuga kandi ko izo mpinduka zizajyana no gutanga servisi mu buryo bukomatanyirije hamwe bikozwe n’umujyanama w’ubuzima umwe. Minisiteri y’ubuzima ivuga ko impinduka ziteganijwe zizatuma umubare w’abajyanama b’ubuzima, uva ku basaga ibihumbi 58 ukagera ku bihumbi 35. Kujya mu kiruhuko cy’izabukuru bikazajya bihera ku myaka 65.

Ghana: Nana Akufo-Addo yarahiriye kuba Perezida asimbuye John Dramani. Kuri uyu wa Gatandatu tariki ya 07 Mutarama 2017, Nana Akufo-Addo yarahiriye kuba Perezida wa Ghana asimbuye John Dramani Mahama wari wariyamamaje ashaka manda ya kabiri ariko akaza gutsindwa.Nana yatsinze amatora yabaye mu mpera z’umwaka ushize ku majwi 53.85% kuri 44.40% ya Mahama washakaga kwiyamamariza manda ya kabiri.Ibirori by’irahira rya Akufo-Addo byitabiriwe n’abayobozi batandukanye bo muri Afurika basabye ko ubutegetsi muri iki gihugu buhererekanywa mu mahoro nubwo mu karere (...)Kuri uyu wa Gatandatu tariki ya 07 Mutarama 2017, Nana Akufo-Addo yarahiriye kuba Perezida wa Ghana asimbuye John Dramani Mahama wari wariyamamaje ashaka manda ya kabiri ariko akaza gutsindwa.Nana yatsinze amatora yabaye mu mpera z’umwaka ushize ku majwi 53.85% kuri 44.40% ya Mahama washakaga kwiyamamariza manda ya kabiri.Akufo-Addo w’imyaka 72 arahirira kuyobora GhanaIbirori by’irahira rya Akufo-Addo byitabiriwe n’abayobozi batandukanye bo muri Afurika basabye ko ubutegetsi muri iki gihugu buhererekanywa mu mahoro nubwo mu karere Ghana iherereyemo hari ibibazo bya politiki.Akufo-Addo w’imyaka 72 y’amavuko, yahoze ari umwe mu banyapolitiki batavuga rumwe n’ubutegetsi muri Ghana.

Ikiyaga cya Bosumtwi. Ikiyaga cya Bosumtwi n icyo kiyaga cyonyine kiba muri Gana . Giherereye mu mwobo wa kera muri kilometero Ni 30 mu majyepfo y'iburasirazuba bwa Kumasi, umurwa wa Ashanti, kandi ni ahantu hakunze gukorerwa imyidagaduro. Hari imidugudu igera kuri 30 hafi y'ikiyaga cya Bosumtwi,iyo midugudu ituwe n’abaturage bagera ku bihumbi 70. umudugudu wamamaye cyane aho ba mukerarugendo bakunze gutura ni Abono. Ashanti ifata Bosumtwi nk' ikiyaga cyera. Dukurikije imyizerere gakondo, roho z'abapfuye ziza aho ku kiyaga gusezera ku mana Asase Ya . Kubera iyo mpamvu, bifatwa nk'ibyemewe kuroba mu kiyaga gusa hakoreshejwe mbaho . Mu bwoko bw'amafi yo mu kiyaga harimo "Hemichromis frempongi", hamwe na "Tilapia busumana" na "T. discolor" . Amateka y'ikirere. Mbere y’ingaruka za asteroide, ako gace kari ishyamba rikunda kugwamo imvura cyane ryuzuye inyamanswa. Nyuma y'ingaruka, icyobo cyavuyemo cyuzuye amazi agize ikiyaga cya Bosumtwi. Ibihe by'imvura nyinshi byuzuje cya cyobo amazi, bituma urwego rwikiyaga ruzamuka hejuru y'ibice byo hasi . Ibihe nkibi bigaragazwa n’ibisigazwa by’amafi biboneka ku misozi. Amazi ni yo yatemba ava mu kibaya anyuze mu muyoboro wuzuye., ariko hari igihe usanga amazi ari make ku buryo ishyamba ryinjira mu kibaya bigatuma ikiyaga kiba gito gusa.

Guverinoma yafashe mu mugongo ababuriye ababo mu biza. Ni nyuma y’imvura yaguye mu ijoro ryo ku Cyumweru rishyira ku wa Mbere,bituma imisozi yo mu Tugari twa Rubazo na Gasata itenguka ihitana inzu z’abaturage bamwe bahasiga ubuzima. Ibimenyetso by’ubukana bw’iyo mvura,birimo gusenyuka kw’inzu zimwe, izarengewe n’inkangu munsi y’umusozi yo mu Mudugudu wa Rwasheke mu Kagari ka Rubazo, aho abantu 15 bahasize ubuzima, izo nkangu kandi zikaba zaranahitanye abantu batatu bo mu Kagari ka Bisesero. Na n’ubu amazi aracyiretse mu misozi,imihanda yaguyemo inkangu,indi irariduka ku buryo bigoye kuyicamo n’ibinyabiziga, imigezi itemba yuzuye ibyondo utatinyuka gukandagiramo ngo bitakurengera, amavomo mu mibande yarasibamye, ibiti byararimbutse. Ariko Guverinoma yabafashije ibaha ibikoresho by’isuku birimo umukeka, ibikombe byo kunywesha amazi n’amajerikani kuri buri muryango. Irateganya no kububakira, naho imiryango icumbikiye abasigajwe iheru heru n’ibiza na bo bazafashwa mu bushobozi bw’ibikoresho n’ibyo kurya kuko imyaka yabo yatwawe n’ibiza Minisitiri w’Intebe Dr.Ngirente Edouard yijeje abaturage basizwe iheruheru n’ibiza ko abadafite aho kuba, baba bacumbikiwe n’abaturanyi hagashyirwaho uburyo bwo gutuzwa aheza. Yasabye abataragerwaho n’ibiza gufasha abari batuye nabi bakabaha amacumbi, mu gihe hagikusanywa ubushobozi bwo kubimura no kubatuza neza kugira ngo ibiza bidakomeza gutwara ubuzima bw’Abanyarwanda. Minisitiri w’Intebe yabivugiye mu muhango wo gushyingura no guherekeza abantu 18 bagwiriwe n’inzu bitewe n’inkangu mu Murenge wa Rwankuba mu Karere ka karongi, uwo muhango ukaba wabaye kuri uyu wa Kabiri tariki 8 Gicurasi 2018. Amatungo y’abaturage yarapfuye, kubona amazi meza ntibyoroshye,abana baravoma ibiziba, ababyeyi babuze ababo bafite agahinda, naho abasigaye bafite ubwoba bw’uko ibyabaye bikabatwara abantu byakongera kuba. Nyirakanani Asnath ufite imyaka 67, ni umwe mu barokotse ibyo biza wari atuye mu Kagari ka Gasata,mu Mudugudu wa Rwasheke. Avuga ko umuhungu w’ikinege Bizimungu witabye Imana n’abana be babiri bari bamufatiye runini,naho umugore wa Nyakwigendera akaba yoherejwe mu bitaro bikuru bya Kigali CHUK kubera ko arembye cyane. Nyirakanani avuga ko byamubayeho akarande ngo ntaho afite ho kwerekeza, dore ko n’ubwiherero umuhungu we yari yamwemereye kumwubakira,ngo Imana imuhamagaye atarabwubaka. Agira ati, “Umuhungu wanjye niwe nagiraga, yankoreraga byose ariko ubu mbayeho nabi, ndwara ibihaha byarashwanyaguritse,ntunzwe n’imboga z’amashu n’amazi atetse gusa n’igikoma cya rutuku.” Nyirasinayobye Agnes wo mu Mudugudu wa Mucyurabuhoro mu Kagari ka Rubazo, avuga ko ibiza byamutwaye nyina n’abavandimwe be babiri akaba asigaranye na murumuna we wo kwa nyinawabo na we uri mu bitaro. N’ubwo intimba n’agahinda byari byose,yavuze ko ashimira Leta yamufashije gushyingura abe ariko ko nta mibereho asigaranye kuko ntaho gutura afite. Ati “Ibyo mama yankoreraga ntibyari kuzatuma akomeza kumba hafi. Narashatse ariko yajyaga ashaka amakuru y’uko mbayeho akandwanaho nagize ikibazo simbe naburara.” Kimwe n’abandi bagezweho n’ibiza bikabatwara ubuzima bw’ababo, Minisitiri Ngirente avuga ko Leta idashaka ko hari abandi biyongeraho kandi ku bufatanye na Minisiteri ishinzwe ibiza,abarokotse ibyo biza bagiye kwitabwaho byihuse. Umunyamakuru @ murieph

Guverineri Gatabazi yise abakwepa Siporo yo ku wa Gatanu Imungu zimunga umutungo wa Leta. Yabivuze kuri uyu wa mbere tariki 24 Nzeri 2018, mu nama yatumiwemo abayobozi bafite mu nshingano Siporo mu turere twose tugize Intara y’Amajyaruguru. Iyi nama yanitabiriwe n’ abayobozi b’uturere bungirije bashinzwe imibereho myiza y’abaturage, abayobozi bashinzwe urubyiruko, siporo n’umuco ku rwego rw’uturere, ndetse n’ abashinzwe imiyoborere myiza mu turere. Guverineri avuga ko mu gihe amasaha yagenewe Siporo atakoreshejwe uko bikwiye, bigira ingaruka nyinshi ku gihugu no kuri abo bakozi ubwabo. Agira ati“Amasaha agenewe siporo kuwa gatanu, uyakubye n’umubare w’abakozi mu gihugu cy’u Rwanda ukayashyira mu mibyizi ukayihemba amafaranga, murumva igihombo igihugu kiba cyagize? Mu cyumweru kimwe ni ama miriyoni utabara” Akomeza agita ati “Niba umuntu yagombaga gukora siporo ntayijyemo, agomba kugaragaza icyo yakoze muri ayo masaha. Uwakwepye iyo siporo, ntaho aba ataniye n’uwamunze umutungo wa Leta awunyereza cyangwa awukoresha nabi”. Bamwe mu bitabiriye inama bagiye bagaragaza impamvu zimwe na zimwe zibabuza gukora siporo yo kuwa gatanu uko bikwiye. Nsengiyumva Jean de la Croix umukozi w’Akarere ka Burera ushinzwe urubyiruko, umuco na Siporo agira ati“ Hari ubwo abakozi bihisha inyuma y’akazi kenshi rimwe na rimwe akakubwira ko hari raporo yasabwe agomba gutanga mu minota 30, ataboneka muri siporo.” Nsengiyumbva avuga ko hari n’ubwo akazi kenshi k’abayobozi gakoma mu nkokora siporo. Ati“Hari aho kimwe cya kabiri cy’abakozi baba bagiye mu zindi nshingano z’akazi bahamagawemo n’ababakuriye bikabangamira Siporo, bityo ibyo bikaba bikwiye guhabwa umurongo ngenderwaho”. Guverineri kandi avuga ko kuba abakozi bakomeje kwirengagiza siporo bigira n’ingaruka ku buzima bwabo, bikadindiza umusaruro bakagombye gutanga mu kazi. Ati“impamvu Leta yashyizeho siporo kuwa gatanu ni uko siporo ari ubuzima. Umuntu wakoze iyo minsi y’akazi akoresha imbaraga ze zose, gukora siporo ni uburyo bwo kuruhuka no kwirinda stress z’akazi. Udakoze siporo nta musaruro twamutegerezaho”. Yihanangirije abafite siporo mu nshingano ko mu gihe siporo ititabiriwe bagiye kujya babibazwa, avuga ko n’abadakora siporo kubera akazi bajya bareka gushyira akandi kazi mu mwanya wa siporo, utabonetse kubera imbamvu zitunguranye z’akazi, akagaragaza umusaruro wavuye muri ako kazi. Mu zindi ngamba zafatiwe muri iyo nama mu guteza imbere siporo mu Ntara y’Amajyaruguru, hari ugushinga amakipe y’amagare muri buri turere, no gushyiraho amakipe anyuranye ahagararira uturere ku rwego rw’igihugu. Harimo no kongera umubare w’ibibuga no gushyira imbaraga muri siporo mu bigo binyuranye by’amashuri ,ibya Leta no mu byikorera. Umunyamakuru @ mutuyiserv

turacyakora ubushakashatsi, turacyakora “consultations” ubuyobozi budukuriye mu rwego rw’Igihugu turiho turakora ubushakashatsi no gukora “consultations” kugira ngo bazemeze ku rwego rw’Igihugu aho twashyira “Park” y’Ubumwe n’Ubwiyunge ku rwego rw’Igihugu n’ibirangantego n’ibyaba ku rwego rw’Igihugu kuri Komisiyo y’Igihugu y’Ubumwe n’ubwiyunge, umuntu uje gusura u Rwanda aho yagera akarora bya bipimo by’ubumwe n’Ubwiyunge uko duhagaze akaba yabyigira aho hantu, akaba yabona ibyo asoma, akaba ibyo abona n’amaso byashoboka bikazagenda bikwizwa ku nzego zitandukanye z’Igihugu ariko ibyo bizaterwa na “consultations” n’ibyemezo abayobozi badukuriye bazakora. Ikindi cyavuzwe, Nyakubahwa “Chairperson”, banyibukije, ni ubukangurambaga ku miryango. Abagabo bariho batema abagore babo, abagore bariho bica abagabo, abana bica ababyeyi babo. Ibi bintu byabayeho, biriho, bibaho, ibi bintu ba Nyakubahwa, muri sosiyete aho abantu bagize ibyago, bagize amahano nk’ayo twagize nk’aya Jenoside yakorewe Abatutsi n’ibyabaye nyuma, ibi bibaho. Tugomba guhagurukira kwigisha imiryango yacu kumenya ko bagomba kugira ubumwe, bagomba kugira kwihanganirana, bagomba kugira ubufatanye butuma tugira imiryango itekanye kandi ibi ni byo biriho bitera n’abana kujya mu mihanda, ni byo bitera inywarumogi n’ibiyobyabwenge, ni byo bizana ingaruka zitandukanye. Ariko ibyo ari byo byose nubwo bidafite uruhare kuri Jenoside yakorewe Abatutsi, ariko birica umuryango nyarwanda kuko ubumwe n’ubwiyunge bw’Abanyarwanda ntabwo buzahora kuri Jenoside yakorewe Abatutsi bugomba gutera intera ijya no mu miryango n’imibanire yacu nk’abaturanyi kandi ubukene ntabwo bugomba kuba “excuse” yo gukora amahano, kuko na kera na ba sogokuru ntibari bakize nk’uko dukize uyu munsi, ntibari bafite imihanda, ntibari bafite “télévision”, ntibari bafite indege, ntibari bafite ibyo dufite ariko ntibari bameze uko tumeze, ubukene rero ntabwo twabugira “an excuse” yo gukora amahano. Ni ukuvuga rero umuryango nyarwanda ugomba kurindwa ibiwutera ibyo ari byo byose uko byaza kose, tugomba kubishyira ahagaragara. Ikindi ba Nyakubahwa hari icyavuzwe, Nyakubahwa “Chairperson”, Komisiyo y’Ubumwe n’Ubwiyunge ifite ibyo ishinzwe kandi ikorana n’izindi nzego. Twebwe tugaragaza ibibangamiye ubumwe n’ubwiyunge, ariko iyo bigeze mu mikorere n’imikoranire n’inshingano Leta iduha bituma twuzuzanya n’izindi nzego n’ibindi bigo bya Leta, icyo gihe ibyo dutwarira ubucamanza, tubitwarira ubucamanza, ibyo tugeza muri RIB tubigeza muri RIB, ibyo tugeza muri Sena, tubigeza muri Sena, ibyo tugeza aho tubigeza ahubwo tugakurikirana kubaza aho babigejeje. Iki nagira ngo ba Nyakubahwa nkibagezeho kuko Komisiyo ntishobora gukora iby’izindi nzego zigomba gukora ubwo haba habaye kwivanga, kandi tugomba kugira icyo navuga guhuza amaboko no guhuza ibikorwa ibyo bita “complémentarité” kugira ngo tubone uko dufashanya kandi dukora. Hari Honorable yigeze kubaza niba twe twikorera ubushakashatsi ntabwo hari ibyo dukorana n’abafatanyabikorwa, hari n’abo duha umurimo twishyura bakora ubushakashatsi bari “independent” bagakora ubushakashatsi hari n’ibindi dukora tukabiha abakora ako kazi k’ubushakashatsi bakadukorera “résultat” tukabaha ibyo bagomba gukoresha tukababwira ibyo dushaka kugeraho bo bagakora ubushakashatsi “independently”. Ikindi ngira ngo imfashanyigisho zo mu mashuri nabivuze turazifite kandi twarazitanze, aho zaba zitari nyinshi twatanga izindi ariko imfashanyigisho twarazitanze zirahari. Murakoze Nyakubahwa Perezida wa Sena, ba Nyakubahwa ba Visi Perezida, ba Nyakubahwa Basenateri. Perezida wa Sena, Dr. IYAMUREMYE Augustin Murakoze Nyakubahwa Perezida wa Komisiyo. Hari ibibazo nagira ngo nibutse ibijyanye n’igikorwa niba hari gahunda yihariye yo gutabara abana bari muri “diaspora” bari mu kwaha kw’ababyeyi, yavuze “joug” “sous la joug” y’ababyeyi? Ikindi hari ibyaha bikorwa bisanzwe bihanwa n’amategeko bihurira he n’ubumwe n’ubwiyunge nko gusambanya abana n’ibindi. Ngira ngo sinumvise neza ariko wenda ni imyumvire yanjye hari icyo babajije kijyanye na Ndi Umunyarwanda n’abarinzi b’igihango aho bihuriye wenda ndabisobanukirwa. Murakoze Nyakubahwa Perezida wa Komisiyo. Perezida wa Komisiyo y’Igihugu y’Ubumwe n’Ubwiyunge, Bishop RUCYAHANA John Murakoze Nyakubahwa Perezida wa Sena. Ngira ngo iby’abana bo muri “diaspora” nari nabivuzeho, nari navuze ko ubu ngubu dufite gahunda dukorana na za Ambasade zose z’u Rwanda natwe dufite ingendo dukora ndetse

Gatsibo: Abavandimwe bishe mubyara wabo bamuziza impamvu itangaje. Abavandimwe babiri bo mu Murenge wa Kageyo mu Karere ka Gatsibo baravugwaho kwica mubyara wabo bamutemye bikekwa ko bamuhoye ko ababyeyi babo bamukundaga cyane.Aba basore b’abavandimwe bitana bamwana ku kwica mubyara wabo babanaga mu rugo iwabo mu Mudugudu wa Kashango mu Kagari ka Nyagisozi mu Murenge wa Kageyo ari na ho habereye iki cyaha kuri uyu wa Gatatu tariki 22 Werurwe.Bombi uko ari babiri bahise batabwa muri yombi, ubu bakaba bafungiye kuri sitasiyo y’Urwego rw’Igihugu rw’Ubugenzacyaha (RIB) yo mu Murenge wa Gatsibo, kugira ngo hakorwe iperereza.Aya makuru kandi yemejewe na Gilbert Nayigizente uyobora Umurenge wa Kageyo wabereyemo iki cyaha cy’ubwicanyi, avuga ko aba basore bitana bamwa kuri iki cyaha cyo kwica mubyara wabo.Gilbert avuga ko hakekwa kuba aba basore baragiriye ishyari mubyara wabo wabaga iwabo, bamuhoye kuba ababyeyi b’aba bahungu bakundaga nyakwigendera kubarusha, dore ko bari baramuhaye umurima w’intsina ndetse baramuhaye n’aho gukorera.Yagize ati “Abana b’uyu muryango ntibabyishimira, batangira kumugambanira baza kumutemesha umuhoro ubwo bari bajyanye ifumbire mu murima.”Amakuru ava mu baturanyi, avuga ko aba bahungu bashobora kuba baragiriye ishyari mubyara wabo, kuko bo ntacyo bari barahawe n’ababyeyi babo, nyamara bakaba bari barahaye uyu mubyara wabo, urutoki.Aba baturanyi bavuga ko nyakwigendera yari umwana witwara neza, urangwa n’imico myiza, ari na byo byatumye ababyeyi b’aba bahungu, bari baramukunze bakamuha ibyo byose.Src:Radiotv10

Karongi irongera kubona isiganwa ry’amagare kuri uyu wa gatandatu. Ku nkunga ya Cogebanque na Skol,kuri uyu wa gatandatu tariki ya 22 Kanama 2015,abakinnyi bo mu makipe yose y’umukino w’amagare barerekeza mu burengerazuba bw’u Rwanda gusiganwa mu irushanwa ryiswe ‘ Western Circuit’, Iri Siganwa ryateguwe n’ishyirahamwe ry’umukino w’amagare mu Rwanda aho rije ari isiganwa rya gatandatu mu marushanwa agize Rwanda Cycling Cup 2015,aho buri kwezi byibuze haba isiganwa rimwe mu rwego rwo gufasha abakinnyi kumenyera amarushanwa. Abasiganwa barahaguruka mu mujyi wa Muhanga saa yine (10h00) berekeze mu mujyi wa Karongi ku ntera y’ibirometero 80 (80km).hakazasiganwa abakinnyi bo mu makipe atandatu abarizwa muri Ferwacy ariyo Benediction Club,Amis Sportifs y’i Rwamagana,Cine Elmay y’i Nyamirambo, Huye Cycling Club for All yo mu karere ka Huye, Fly y’i Gasabo na Kiramuruzi Cycling Club. Andi masiganwa amaze kuba muri Rwanda Cycling Cup 2015: 1. Kivu Race, yegukwanwe na Aleluya Joseph (Amis Sportifs) 2. Race to Remember, yagukanwe na Hadi Janvier (Benediction Club) 3. National Championships (ITT),yegukanwe na Ndayisenga Valens(Amis Sportifs National Championships (Road Race),yegukanwe na Biziyaremye Joseph (Cine Elmay) 4. Race for Culture, yegukanwe na Hadi Janvier (Benediction Club) 5. Northern Circuit,yagukanwe na Nsengimana Bosco(Benediction Club) Nyuma y’amarushanwa yose ya Rwanda Cycling Cup (Tour du Rwanda ntibarizwa muri aya marushanwa) hazahembwa umukinnyi wa mbere mu Rwanda muri 2015 hagendewe ku manota atangwa muri buri siganwa,aho kugeza ku masiganwa amaze kuba,abakinnyi barimo Aleluya Joseph na Nathan Byukusenge bari mu bakomeje kugenda baza mu myanya y’imbere. Abakinnyi 10 ba mbere kugeza ubu 1 ALELUYA JOSEPH (AMIS SPORTIFS) 2 BYUKUSENGE NATHAN (BENEDICTION) 3 HAKUZIMANA (BENEDICTION ) 4 UWIZEYIMANA BONAVENTURE (BENEDICTION) NDAYISENGA VALENS (AMIS SPORTIFS) 6 GASORE HATEGEKA (BENEDICTION) 7 RUHUMURIZA ABRAHAM (CCA) 8 RUKUNDO HASSAN (FLY) 9 MUPENZI AIMEE (BENEDICTION) 10 UWIZEYIMANA OMAR (AMIS SPORTIFS) Sammy IMANISHIMWE

Sharangabo Alexis. Alexis Sharangabo (wavutse ku ya 9 Ugushyingo 1978) ni umukinnyi w' umunyarwanda wabigize umwuga mu kwiruka , waretse kwiruka mu ntera yo hagati, maze atangira kwiruka muri metero 1500 . Yahagarariye igihugu cye mu mikino Olempike ibiri, mu 1996 na 2000, ananirwa kugera muri kimwe cya kabiri. Sharangabo yarushanwe muri Brevard College i Brevard, muri Karoline ya Ruguru yegukana igikombe cya Shampiyona ya NAIA mu bagabo mu 2000 ndetse no muri 2003. Yinjijwe mu Nzu y'ibyamamare ya Brevard College mu 2014. Amarushanwa. 1 Ntabwo yarangije kumukino wanyuma Ibyiza byawe bwite. Hanze Mu nzu

Nyamagabe-Rusizi: Umuhanda wangiritse igice kimwe. Mu Karere ka Nyamasheke mu Murenge wa Buvugira, Umudugudu wa Bujagiro, Igice cy’Umuhanda cyangijwe n’imvura yaguye ku wa 24 Mata 2024. Ni imvura bivugwa ko yaguye kuri uyu wa gatatu, ikaba yangije igice cy’umuhanda wo muri Nyamasheke ugana Rusizi. Iyi mvura kandi yanangije ipoto y’amashanyarazi iri ahitwa Kamiranzovu mu ishyamba rya Nyungwe. Umuvugizi wa Polisi, ishami rishinzwe umutekano wo mu muhanda, SP Emmanuel Kayigi, yemeje aya makuru avuga ko iyangirika ry’uwo muhanda ryaturutse ku mvura yaguye. SP Kayigi, avuga ko harimo kureberwa hamwe icyakorwa kugira ngo umuhanda wongere ube nyabagendwa. Ikigo cy’Igihugu gishinzwe iteganyagihe, cyari kimaze igihe gitangaje ko mu mpera za Mata hategangijwe imvura nyinshi.

Imiryango 28,5% ihishira abasambanya abana babo binyuze mu bwumvikane. Ubushakashatsi bwakozwe n’Impuzamiryango Iharanira uburenganzira bwa muntu CLADHO, bwagaragaje ko icyaha cyo gusambanya abangavu gikomeje kwiyongera nk’uko bivugwa na Sekanyange Jean Leonard, umuyobozi wa CLADHO, akaba n’umuvugizi wa Sosiyete Sivile. Mu nama yahuje ubuyobozi bwa CLADHO, n’abafite mu nshingano imibereho myiza y’abaturage bo mu Ntara y’Amajyaruguru, Sekanyange yavuze ko icyaha cyo gusambanya abana gifatwa nk’icyaha gisanzwe, aho bamwe mu babyeyi b’abana basambanyijwe ndetse n’abana ubwabo, bakomeje guhishira abasambanya. Muri ubwo bushakashatsi bwa CLADHO, ngo abagera kuri 28,45%, mu bangavu batewe inda, imiryango yabo yabunze n’ababateye inda, mu gihe abagabo bahanwe ari 8,6% abagera kuri 58,3 babura ababafasha gukurikirana ababateye inda. Murwanashyaka Evariste, ushinzwe uburenganzira bw’umwana muri CLADHO, avuga ko muri iyo raporo ya CLADHO, byagaragaye ko hari abana batewe inda n’ababafiteho ububasha, barimo abayobozi, abakoresha ndetse n’abarezi. Agira ati “Abana 49% batubwiye ko bazitewe n’abantu babashuka basanzwe bakundana, 20% baziterwa n’abantu basanzwe bagenda iwabo, 17% baziterwa n’abantu batazi nk’abo bahurira mu birori n’ahandi, 6% baziterwa n’abakoresha babo mu ngo, 4% baziterwa n’abantu bafitanye isano barimo n’ababyeyi babo, 2% baterwa inda n’abarezi naho 2% bakaziterwa n’abayobozi b’inzego z’ibanze″. Muri abo bana batewe inda, abatanze amakuru mu nzego zishinzwe umutekano nyuma yo gutwita ni 7% gusa, mu gihe umubare munini ari uw’abana babibwiye ababyeyi babo, bahitamo kubigira ibanga aho umwana 1% ari we wahawe ubufasha mu by’amategeko kugira ngo ibyo bibazo bikurikiranwe. Muri iyo nama, byagaragaye kandi ko inzego z’ubuyobozi mu turere, zitamenya neza amakuru ku bangavu baterwa inda, aho imibare y’uturere iba iri hasi cyane y’imibare iva mu bushakashatsi bukorwa n’ibigo bishinzwe kurengera ubuzima bw’abana. Habumugisha Emmanuel ukora muri Komisiyo y’Igihugu ishinzwe Abana (NCC), avuga ko mu bushakashatsi bakoze bagendeye kuri raporo z’ibitaro binyuranye, ibigo nderabuzina n’inzego z’ibanze, basanze mu myaka itatu ishize, abangavu batewe inda ari 55,018. Intara y’Iburasirazuba ni yo iza ku isonga mu kugira umubare munini w’abana batewe inda mu mwaka wa 2016; 2017; na 2018, aho mu gihugu uturere dutatu twa mbere ari utwo muri iyo ntara. Gatsibo ni yo iza ku isonga, ifite abangavu 3,910 batewe inda, Nyagatare 3,825, Kirehe 3,070 mu gihe Gasabo iri ku mwanya wa kane n’abana 2,840 nk’uko byagaragaye muri raporo ya NCC. Habumugisha avuga ko ibitera ubwiyongere bw’abangavu baterwa inda z’imburagihe, harimo gufatwa ku ngufu, kwishora mu mibonano mpuzabitsina mu gihe kidakwiye bashukishijwe impano n’ibindi. Bamwe mu rubyiruko rwitabiriye iyo nama bavuga ko guhishira abatera abangavu inda biterwa akenshi n’ubukene, umutekano wabo birinda guhohoterwa n’ababateye inda, uruhare rw’ababyeyi bahishira abatera abana babo inda bitewe no kuba bafitanye isano, no kutamenya amakuru ku buzima bw’imyororokere. Mu kurushaho gukumira ikibazo cy’abangavu bakomeje guterwa inda z’imburagihe, Gatabazi JMV, Guverineri w’Intara y’Amajyaruguru, yasabye abayobozi b’uturere bungirije mu ntara ayoboye kwihutisha raporo igaragaza imyirondoro y’abana batewe inda n’amakuru ku bazibateye mu korohereza inzego z’ubutabera kurushaho kubakurikirana. Guverineri kandi asaba inzego z’umutekano gufatanya n’inzego z’ubuyobozi, gutumiza inama z’abaturage mu byiciro binyuranye mu kubakangurira kwirinda gushuka abana no kubibutsa amategeko ahana uwasambanyije umwana dore ko bamwe mu batera abana inda biregura bavuga ko gusambanya abana batabibonaga nk’icyaha. Ati “Abenshi mu batera abana inda ni abanyonzi n’abamotari. Hari ababifata nk’ishema gutera umwana w’umunyeshuri inda, ni yo mpamvu Polisi ifatanyije n’inzego z’ubuyobozi bagatumiza inama bagahugura abaturage babereka uburemere bw’icyaha cyo gusambanya umwana babicikaho″. Umunyamakuru @ mutuyiserv

Riderman, Bosco Nshuti na Ice Nova mu bakoze mu nganzo… Indirimbo nshya za Weekend. Ni muri gahunda igiye kumara igihe kinini itangiye kuri IGIHE mu rwego rwo guteza imbere muzika nyarwanda ndetse n’uruganda rw’umuziki muri rusange. Mu ndirimbo tureba ni iziba zasohotse tubasha kubona. Nta kurobanura kuko zaba izihimbaza Imana ndetse n’iz’isanzwe zose nta n’imwe twirengagiza. Ikindi ntabwo tureba abahanzi bamaze kubaka izina gusa kuko n’abakizamuka tutabarenza ingohe na gato, ahubwo uwabashije gukora indirimbo nziza tumushyira kuri uru rutonde. Kuri ubu abahanzi batandukanye bakoze mu nganzo, barimo abo mu Rwanda nka Riderman, Bosco Nshuti, Choeur International, Icenova n’abandi. Abo hanze bakoze mu nganzo barimo Willow Smith, Davido, Tiwa Savage, Ayra Starr, Megan Thee Stallion, Cat Burns, Coco Jones, Shenseea, Central Cee, Camilla Cabello n’abandi batandukanye. “Injangwe’’ - Riderman, Feat. Mr Kagame & B Face Ni indirimbo nshya y’abahanzi Riderman, Feat. Mr Kagame “na” B Face wo mu Burundi. Iyi ndirimbo mu buryo bw’amajwi yakozwe na Evydecks muri studio y’Ibisumizi isanzwe ari iya Riderman. “Mpaka Zitobotse’’ - Ice Nova “Mpaka zitobotse’’ ni indirimbo ya gatatu isohotse kuri Album ‘Ubuvanganzo III’ Icenova ateganya gusohora muri uyu mwaka, ije nyuma ya ‘Irizi waririzi’ aheruka guhuriramo na Bushali. Ati “Igitekerezo nyamukuru cyayo ni ukuntu iyo tukiri bato tuba dufite inzozi nyinshi, aho bamwe bumvaga bazaba Perezida, aba-pilot n’izindi nzozi nyinshi umwana aba arota kuzakabya nakura, gusa iyo ukuze usanga ikintu cya mbere ari ugushaka amafaranga icyo waba ukora cyose, waba ubyishimiye cyangwa utabyishimiye, upfa kuba ukibonamo amafaranga.’’ Aha niho ahera avuga ko “Inzozi zari izo mu buto, ubu zahindutse zero, byose ubu Ni ku bukaro (Amafaranga), n’ugusumba (kugura) no gusumbisha (kugurisha cyangwa gucuruza) mpaka zitobotse (kugeza ku kuka ka nyuma).’’ Mu yandi magambo ni ukuvuga ngo ni uguhiga amafaranga kugeza ku mwuka wa nyuma. “Melody’’ - Da promota ft. Yvette Uwase Ni indirimbo nshya y’umuhanzi Reagan Kimazi uzwi nka Reagan Da Promota mu muziki wo kuramya no guhimbaza Imana, yahuriyemo na mugenzi we Yvette Uwase nawe uri mu bakobwa b’abanyempano bari kuzamuka. Ni indirimbo yo gushima Imana, aho aba bahanzi baba bavuga ko ibyo Imana yabakoreye ari byo bituma bahanika amajwi yabo bagatambutse amashimwe. “Umutima’’ - Kelly Ndoba Ni indirimbo nshya y’umuhanzi Kelly Ndoba uri mu bahanzi bakiri kuzamuka. Uyu muhanzi aba ataka umukobwa akavuga ko azasaza abasore akamubwira ati “Ntuzabahe umwanya, kuko ni wowe utuma numva nyuzwe. Nkunda uburyo umeze.’’ “Muteteshe’’ - JOKA$$H Feat. Nillan & Logan Joe Ni indirimbo nshya ya JOKA$$H usanzwe atunganya indirimbo yahurijemo abahanzi batandukanye bari mu gisekuru gishya mu muziki Nillan na Logan Joe. Muri iyi ndirimbo aba bahanzi baba bavuga ko niba ukunze umukobwa ukwiriye kumujyana kuko no hasi yaharara. “Igurire Akantu’’ - Wariva ft. Bushali Iyi ndirimbo nshya y’umuhanzi Wariva uri mu bakizamuka. Ni indirimbo yahuriyemo na Bushali aho aba abwira abantu ko mu gihe babashije gukora cyane bakagera ku byo bifuzaga baba bagomba kunyuzamo bakigurira kamwe bishimira iyo ntsinzi bagezeho. Choeur International et Ensemble Instrumental de Kigali yashyize hanze indirimbo za Parika Bwa mbere mu mateka ya muzika yanditse ku manota mu Rwanda, Chœur International et Ensemble Instrumental de Kigali, yatangiye gushyira hanze umuzingo w’indirimbo zakozwe mu burwo bwa Live recording, aho abaririmba babikora mu buryo butabemerera gukosora amakosa baba bakoze uko yaba angana kose. Ni uburyo, uririmba agaragaza ubuhanga bwo kuririmba indirimbo zose maze zigahuzwa n’amashusho ntabikuwemo cyangwa ibyongewemo bibaye. Ibi bigakorwa hagamijwe gusohora indirimbo igizwe n’urusobe rw’amajwi aririmbitse ku buryo bwa gihanga bikanogera ababyumva. Ku ikubitiro, Chœur International yabanje gushyira hanze indirimbo za pasika harimo ‘Yarutsiratsije’, yahimbwe n’umuhanzi Oreste Niyonzima, akaba n’umwe mu bagize itsinda rishinzwe ibijyanye na tekiniki muri Chœur International, na ‘For the Love of Jesus’ yahimbwe n’Umwongereza John Stainer. Chœur International ni umuryango utegamiye kuri leta (NGO), ufite zimwe mu ntego zayo, kuzamura urwego rwa muzika yanditse mu Rwanda, gufasha no kugira uruhare mu kuzamura ubushobozi bw’abaririmbyi bo mu yandi makorali atandukanye. Chœur izwiho, gukora ibitaramo bya St Valentin, Christmas Carols Concert, kwitabira amarushanwa mpuzamahanga yagenewe amakorali n’ibindi bitandukanye. “Impano” - Bosco Nshuti Ni indirimbo nshya y’umuhanzi Bosco Nshuti. Muri iyi ndirimbo agaragaza ko Yesu ariwe mpano ikwiriye Isi yabonye. Uyu muhanzi akaririmba ati “Imana yamuduhanye n’ibindi byose. Ibiyuzuye n’iby’abamwizera bose, bahaweho nibyo bibatunze. Bibabereye ubuzima none n’iteka.’’ “Roho w’Imana’’ - Ishimwe Lamy Ni indirimbo nshya y’umuhanzi Ishimwe Lamy. muri iyi ndirimbo uyu muhanzi aba avuga ko ahora ashaka gukora ibyiza ariko ibibi bikamutanga imbere. Agasaba Roho w’Imana kumurwanira mu nzira yo gukizwa akavuga ko umwanzi satani amuhora inyuma yifuza ko yarimbuka. “Wera’’ - Giramata ‘Wera’ ni indirimbo nshya y’umuhanzikazi Giramata uri mu bakobwa b’abanyempano baririmba indirimbo zo guhimbaza Imana. Uyu mukobwa aba avuga Imana imuba hafi ndetse igakomeza kumurindira ahadatekanye, ikamwiyereka mu bihe yari ayinyotewe. Ati “Mbayeho mu buzima bwo guhamiriza amahanga yose kumenya ko ‘Wera’.’’ Giramata yamamaye mu ndirimbo zirimo iyo yise ‘Amahirwe ya kabiri’. “Reba’’ - Zenko ft. B-Threy Ni indirimbo nshya y’abahanzi Zenko ukizamuka ndetse na B-Threy umaze kuba umwe mu baraperi bakomeye mu gisekuru gishya, kiririmba injyana ya Hip Hop cyane cyane ‘Drill Music’ na ‘Trap Music’. Aba bahanzi baba batanga ubutumwa bwo kugaragaza ko nyuma yo kwiruka imihanda igihe kigera ibihe biakgenda neza gake. Iyi ndirimbo yakozwe na Logic Hit uri mu batunganya indirimbo bari kuzamuka neza. “Amaraso” - Isaac Mudakikwa Ni indirimbo nshya y’umuhanzi Isaac Mudakikwa aho aba ashimira Imana yamukunze ikamucunguza amaraso y’umwana wayo. Ati “Guhimba iyi ndirimbo byaturutse ku magambo nasomye y’umuhanuzi William Branham, aho avuga ngo ‘Ubuntu buhinduka Ubuntu iyo uwabuhawe abwemeye’ rero umurimo Yesu yakoreye i Gorogota amena amaraso ye kugira ngo ducungurwe nibwo buntu buhambaye bwahawe ikiremwamuntu kubyemera ukabyizera nibwo bugingo buhoraho.’’ “Together’’ - Alto Ni indirimbo nshya y’umuhanzi Alto, aho yumvikana yishyize mu mwanya w’umusore utaka umukunzi we akavuga ko atamufite byamubera ihurizo. Ati “Wamaze kuba uwo ntabasha, kuba mu isi ntamubona. Ndizera ko ubibona mu maso hanjye.’’ Indirimbo zo hanze… “run!” - WILLOW “End Game” - Cat Burns “Neva Neva’’ - Shenseea “Bad Vibes’’ - Ayra Starr ft. Seyi Vibez “BOA’’ - Megan Thee Stallion “After Hours’’ - Kehlani “CC FREESTYLE” - CENTRAL CEE “Top G’’ - Fredo “Here We Go (Uh Oh)” - Coco Jones “He Knows” - Camila Cabello ft. Lil Nas X “Kilimanjaro” - Tiwa Savage, Black Sherif, Young Jonn “Kante’’ - Davido ft. Fave “Stubborn’’ - Victony ft. Asake “To The Moon’’ - Meghan Trainor “I Had Some Help’’ Post Malone feat. Morgan Wallen

Gatsibo: Umusaza Nyagashotsi Warwanye Intambara II Y’Isi Yimwe Ifumbire. Uyu musaza ufite ipeti rya Captain(Rtd) avuga ko ubuyobozi bw’Umurenge w’aho atuye yimwe ifumbire ngo abyaze umusaruro isambu yahawe na Perezida Kagame nyuma y’uko yari yamusabye inkunga yamusashija neza. Taarifa yamusuye iwe mu Mudugudu wa Gakunyu, Akagari ka Ndatemwa muri Kiziguro atubwira ibimuri ku mutima. Mu ijwi ririmo gutebya yavuze ko aherutse kuzuza imyaka 104 y’amavuko. Iyo muganira uba wumva yibuka iby’ubuzima bwe bwose. Nyagashotsi Epaimaque yabanje gushima Perezida Kagame wamuhinduriye ubuzima. Ati: “Yanyubakiye inzu nziza, ampa inka. Nywa amata buri munsi kandi ndahinga”. Mu mwaka wa 2021 nibwo Perezida Kagame yahaye uyu musaza inka n’inzu. Byabaye nyuma y’inkuru Taarifa yari yakoze aho uwo musaza yasabaga Umukuru w’igihugu ko yamusajisha neza nk’umuntu warwanye intambara ya kabiri y’isi ndetse hakaba hari abana be baguye ku rugamba rwo kubohora u Rwanda. Ni icyifuzo cyaje kumvwa, ubuyobozi bw’aho atuye bumuha itungo yagenewe n’ubuyobozi bukuru bw’igihugu. Ibyo yahawe byose ubihaye agaciro byahagarara kuri miliyoni Frw 16. N’ubwo ari uko bimeze, ku rundi ruhande, Epaimaque Nyagashotsi avuga ko hari ibibazo afite biterwa n’ubuyobozi bw’aho atuye, agasaba ko inzego zabizamo bigakemuka. Yabwiye Taarifa ati: ” Nimwe ifumbire mu bihe bitandukanye nari nyikeneyemo ngo mfumbire imyaka. Bansaba kwerekana icyangombwa cy’ubutaka nahawe na Perezida. Nabonanye kenshi na Meya nkabimutekerereza akanyizeza ko bizakemuka ariko narategereje amaso yaheze mu kirere”. Avuga ko amaze kubona abuze ifumbire mva ruganda yahabwaga abandi, yahisemo gukoresha ifumbire y’amase y’inka ze n’ubwo idahagije. Taarifa iracyagerageza kuvugana n’ubuyobozi bw’Akarere ngo bugire icyo buvuga k’ukurangaranwa Nyagashotsi Epaimaque avuga ko bwamukoreye.

ahashyinguye imibiri y'abazize Jenoside. Ibimenyetso bya Jenoside ni ibintu byose bigaragaza amateka ya Jenoside yakorewe Abatutsi: Imyambaro n'ibintu byose abishwe muri Jenoside bari bafite, inyubako (monuments) zigaragaza uko Jenoside yakozwe, amazina y'abishwe ... Igihano: Iyo ahamijwe n'urukiko gukora kimwe mu bikorwa bivugwa mu gika cya mbere cy'iyi ngingo, ahanishwa igifungo kitari munsi y'imyaka icumi ( 10) ariko kitarenze imyaka cumi n'itanu ( 15) n'ihazabu y'amafaranga y'u Rwanda atari munsi ya miliyoni imwe (1.000.000 FRW), ariko atarenze miliyoni ebyiri (2.000.000FRW). 4.1.7. Guhohotera uwacitse ku icumu rya Jenoside (Ingingo ya 11) Ni icyaha kirangwa n'imyitwarire cyangwa igikorwa kigamije gutoteza, gutera ubwoba, gutesha agaciro, kwigamba, gushinyagurira, gutuka cyangwa kwangiza umutungo w'umuntu bishingiye ko ari uwacitse ku icumu rya Jenoside. Ingero: Gutema inka y'uwacitse kuicumu, kumubwira ko Jenoside izagaruka akicwa, gutera amabuye ku nzu atuyemo, gutema urutoke rwe Igihano: Iyo ahamijwe n'urukiko gukora kimwe mu bikorwa bivugwa mu gika cya mbere cy'iyi ngingo ahanishwa igifungo kitari munsi y'imyaka itanu (5) ariko kitarenze imyaka irindwi (7) n'ihazabu y'amafaranga y'u Rwanda atari munsi y'ibihumbi magana atanu (500.000 FRW) ariko atarenze miliyoni imwe (1.000.000 FRW). 4.2. Ibihano biteganywa ku bigo, Imitwe ya politiki cyangwa indi Miryango urukiko ruhamije icyaha cy'ingengabitekerezo ya jenoside n'ibindi byaha bifite isano na yo Ibyaha bivugwa mu ngingo z'iri tegeko bihanishwa ibihano n'ihazabu biteganywa muri izo ngingo iyo bikozwe na: Ikigo cyangwa isosiyeti bitari ibya Leta; Koperative; Umuryango utegamiye kuri Leta ufite ubuzima gatozi; Umutwe wa politiki. Uretse igihano cy'ihazabu, urukiko rushobora kandi gutegeka iseswa ry'ibyo bigo, Imitwe ya politiki n'indi Miryango cyangwa kubuzwa gukorera mu Rwanda. Uruhare rw'Umuryango w'Abibumbye mu gukumira no guhana icyaha cya Jenoside yakorewe Abatutsi Icyemezo N° 955 cy'Inama y'Umuryango w'Abibumbye Ishinzwe Amahoro ku Isi cyo ku wa 8 Ugushyingo 1994 Mu cyemezo cyayo N°955 cyo ku wa 8 Ugushyingo 1994, Inama y'Umuryango w'Abibumbye Ishinzwe Amahoro ku Isi yashyizeho Urukiko Mpuzamahanga Mpanabyaha rushyiriweho u Rwanda rushinzwe gukurikirana icyaha cya jenoside n'ibindi byaha byibasiye inyokomuntu byakorewe ku butaka bw'u Rwanda no ku bw'i bihugu by'ibituranyi kuva ku itariki ya O 1 Mutarama 1994 kugeza ku waa 31 Ukuboza 1994. Urwo rukiko rwatangiye imirimo ya rwo mu 1995 rufite icyicaro i Arusha muri Tanzaniya. Urubanza uru rukiko rwaciye bwa mbere ni urwa Jean-Paul Akayesu wan Burugumesitiri wa Komini Taba (Kamonyi). Rwaciwe ku itariki ya 2 Nzeri 1998. Urukiko Mpuzamahanga Mpanabyaha Rwashyiriweho u Rwanda rwemeje mu buryo budakuka ko mu Rwanda mu 1994, Leta yarimbuye Abatutsi yabigambiriye, ibaziza ubwoko bwabo bw'Abatutsi, ko rero ubwo bwicanyi Abatutsi bakorewe ari icyaha cya jenoside nk'uko biteganywa n'amasezerano mpuzamahanga yo ku wa 9/12/1948. Rwemeje kandi ko icyaha cyo gufata ku ngufu cyakorewe abakobwa n'abagore muri Jenoside yakorewe Abatutsi na cyo ari icyaha cya Jenoside. Ku wa 16/6/2006 uru rukiko rwateye intambwe rwemeza ko Jenoside yakorewe Abatutsi mu Rwanda ari ihame mpuzamahanga ndakuka ridashobora kugirwaho impaka izo ari zo zose, kandi ko iri hame riri mu mateka y'isi. Muri icyo cyemezo Urukiko rwashimangiye ko nta mpamvu n'imwe yatuma hari uhakana ko mu 1994 hatabayeho gahunda yateguwe yo kwica Abatutsi bazizwa ko ari Abatutsi. Urukiko rwashimangiye ko Abatutsi bishwe hashingiwe ku mugambi wa Leta wo kubarimbura, ko Abatutsi benshi cyane bishwe n'ubwo umubare nyawo utashoboye kumenyekana. Urukiko rwafashe icyo cyemezo kubera ko abari bafungiye Arusha n'ababunganira bakomezaga guhakana ko nta Jenoside yakorewe Abatutsi yabayeho mu Rwanda. Icyemezo N° 2150 (2014) cy'Inama y'Umuryango w'Abibumbye Ishinzwe Amahoro ku Isi cyo ku wa 16 Mata 2014 Mu cyemezo cyayo N°2150 cyo ku wa 16 Mata 2014, Inama

Perezida wa Tanzaniya arateganya gusura Vatikani. Perezida w’igihugu cya Tanzaniya, Samia Suluhu Hassan arateganya gusura i vatikani aho azaba yitabiriye ubutumire yahawe n’umushumba wa Kiliziya Gatolika, Papa Francis. Mu kiganiro n’abanyamakuru cyabaye kuri iki cyumweru, kikabera mu mujyi wa Dar Es Salaam, minisitiri w’Ububanyi n’Amahanga wa Tanzania, January Makamba, yatangaje ko Perezida Samia Suluhu afite uruzinduko ruzamara iminsi ibiri, akazarugirira i Vatikani ku italiki ya 11 na 12 Gashyantare 2024. Minisitiri Makamba yongeyeho ko perezida Suluhu azajya i Vatican nyuma y’ubutumire yohererejwe n’umushumba wa Kiliziya Gatolika ku isi Papa Francis. Yagize ati “Mu 2016, nyakwigendera Perezida John Magufuli yatumiye Papa Francis muri Tanzania, ku bw’ibyago, kubera impamvu z’ubuzima Papa ntiyaza, mu kwitura ubu butumire Papa Francis yatumiye Samia Suluhu Hassan nka Perezida uriho ubu.” Ibi biganiro Perezida wa tanzaniya azagirana na Papa Francis byitezweho gukomeza kunoza umubano igihugu cya Tanzaniya gifitanye na Vatikani, uruhare kiliziya Gatolika igira ,mu burezi mu bwo gihugu cya Tanzaniya n’ubutwererane muri rusange.

‘gutandukira ibyanditswe’ (1 Kor 4:6). Abayobozi b’amadini bo mu gihe cya Yesu, baguye muri uwo mutego. Hari amategeko bari barongereye ku Mategeko Imana yari yaratanze, maze bituma kuyumvira birushaho kugora abantu (Mat 23:4). Muri iki gihe, Yehova akoresha Ijambo rye n’umuryango we, akaduha amabwiriza asobanutse neza. Nta mpamvu n’imwe dufite yo kugira icyo twongeraho (Imig 3:5-7). Ubwo rero, twirinda gutandukira Ibyanditswe, cyangwa gushyiriraho bagenzi bacu amategeko bakwiriye gukurikiza, ku bintu Bibiliya itagira icyo ivugaho. 12. Satani akoresha ate “ibitekerezo by’ubushukanyi”? 12 Ibitekerezo by’ubushukanyi. Satani akoresha “ibitekerezo by’ubushukanyi” n’‘ibintu by’ibanze byo muri iyi si,’ kugira ngo ayobye abantu kandi atume batunga ubumwe (Kolo 2:8). Mu kinyejana cya mbere, ibyo bitekerezo byari bishingiye kuri filozofiya zishingiye ku bitekerezo by’abantu, ku nyigisho z’Abayahudi zitari zishingiye kuri Bibiliya no ku nyigisho zavugaga ko Abakristo bagomba kubahiriza Amategeko ya Mose. Ibyo bitekerezo byayobyaga abantu kubera ko byatumaga batita kuri Yehova,  we utanga ubwenge nyakuri. Muri iki gihe, Satani akoresha itangazamakuru n’imbuga nkoranyambaga, agakwirakwiza ibihuha n’amakuru atari yo, atangazwa n’abayobozi ba politike. Ibyo twarabyiboneye mu gihe cy’icyorezo cya COVID-19. c Abahamya ba Yehova bumviye amabwiriza umuryango wacu watanze, birinze guhangayika nk’uko byagendekeye abantu bategaga amatwi amakuru y’ibinyoma.Mat 24:45. 13. Kuki tugomba kwirinda ibirangaza? 13 Ibirangaza. Tugomba kwita ku ‘bintu by’ingenzi kurusha ibindi’ (Fili 1:9, 10). Iyo turangaye bituma dutakaza igihe n’imbaraga mu bintu bitari iby’ingenzi. Ibintu bisanzwe mu buzima, urugero nko kurya, kunywa, kwidagadura n’akazi gasanzwe, na byo bishobora kuturangaza mu gihe ari byo dushyize imbere mu mibereho yacu (Luka 21:34, 35). Nanone, buri munsi dusoma cyangwa tukumva amakuru menshi y’abantu bigaragambya, cyangwa abajya impaka mu bibazo bya politike. Tugomba gukora uko dushoboye, tukirinda ko ibyo bintu byaturangaza. Bitabaye ibyo, dushobora gutangira kugira uruhande tubogamiraho mu mutima wacu. Satani akoresha ibyo bintu byose tumaze kuvuga, kugira ngo atume ducika intege, maze ntidukomeze gukora ibyo Yehova ashaka. Reka noneho turebe uko twarwanya amayeri ya Satani kugira ngo dukomeze gushikama. TWAKORA IKI KUGIRA NGO DUKOMEZE GUSHIKAMA? Gutekereza ku mpamvu yatumye wiyegurira Yehova kandi ukabatizwa, kwiyigisha Ijambo ry’Imana no kuritekerezaho, kumvira Yehova no kumwiringira, bizatuma ushikama (Reba paragarafu ya 14-18) 14. Vuga kimwe mu bintu twakora kugira ngo dukomeze gushikama. 14 Jya utekereza impamvu wiyeguriye Yehova maze ukabatizwa. Ibyo wabikoze kubera ko wifuzaga gukorera Yehova. Ngaho ongera utekereze ku kintu cyatumye wemera udashidikanya ko wabonye ukuri. Wize Bibiliya, umenya Yehova, maze utangira kumukunda no kumwubaha cyane, kuko wamenye ko ari Papa wawe wo mu ijuru. Nanone ukwizera wagize, kwatumye uhinduka. Waretse gukora ibintu Yehova yanga, maze utangira gukora ibimushimisha. Igihe wamenyaga ko yakubabariye,  na bwo byaraguhumurije (Zab 32:1, 2). Nanone wagiye ujya mu materaniro, kandi utangira kubwira abandi ibintu byiza wigaga muri Bibiliya. None ubu wiyeguriye Yehova maze urabatizwa, utangira kugendera mu nzira y’ubuzima kandi wiyemeje kutazigera uyivamo.Mat 7:13, 14. 15. Kuki kwiga Ijambo ry’Imana no kuritekerezaho bitugirira akamaro? 15 Jya wiyigisha Ijambo ry’Imana kandi uritekerezeho. Iyo igiti gifite imizi miremire, kirakomera. Ubwo rero natwe nitugira ukwizera gukomeye, tuzashikama. Nanone uko igiti kigenda gikura, imizi yacyo igenda icengera mu butaka kandi ikaba myinshi. Natwe iyo twiyigisha Bibiliya kandi tukayitekerezaho, bituma turushaho kugira ukwizera gukomeye, kandi tukemera tudashidikanya

Ababa n’abagenda mu mujyi wa Kigali barasabwa kugira uruhare mu gucunga umutekano. Muri iyi nama kandi hanafatiwe ingamba zo gukumira ubucuruzi bw’ibikoresho byakoreshejwe by’umwihariko ibya electronics nka televiziyo, laptops n’amatelefone bidafitiwe gihamya y’aho bituruka. Abacuruza ibyo bikoresho basabwe kubazna kwiyandikisha ku murenge bakoreramo, kandi aho ibyo bikoresho byaturutse hazwi neza. Abaturanyi nabo bagiriwe inama yo kumenyana no gusurana bakamenya ibiba ahabakikije. Iyi nama yari iyobowe n’umuyobozi w’Umujyi wa Kigali, Ndayisaba Fidele, yamenyeshejwe ko muri uku kwezi muri rusange ibibazo by’umutekano mu Mujyi wa Kigali byagabanutse. Komite y’Umutekano y’Umujyi wa Kigali yashimiye Polisi y’Igihugu z’izindi nzego z’umutekano akazi bakoze muri iyi minsi ko gutahura no gufata abajura biba ibikoresho byiganjemo za Televiziyo na laptop. Komite y’Umutekano y’Umujyi yanasabye abantu bose ko imodoka z’ibirahure bipfutse bya fumees zibujijwe mu Mujyi wa Kigali. Ababifite basabwa guhita babivanaho. Komite y’Umutekano yanashimiye abatuye Umujyi wa Kigali ubwitabire bwabaranze mu bikorwa by’icyumweru cy’icyunamo mu ituze n’umutekano usesuye, n’uburyo bakomeje kwitabira ibikorwa byo kwibuka mu bice binyuranye by’Umujyi wa Kigali. KIGALITODAY

Ntabwo Tuzongera kwinginga dusaba amakuru y’abacu bazize Jenoside - Prof. Dusingizemungu. Byatangajwe n’Umuyobozi w’uyu muryango Prof. Jean Pierre Dusingizemungu, ubwo hashyingurwaga Abatutsi bazize Jenoside basaga 900 mu rwibutso rwa Mbuye mu Karere ka Ruhango kuri iki Cyumweru tariki 27 Gicurasi 2018. Nzaratsi haje kwitirirwa umusozi wa Karuvaliyo ivugwa muri Bibiliya ko ari ho habambwe umwana w’Imana Yezu Kristu. Hicirwaga Abatutsi bavuye mu cyahoze ari komini Tambwe. Charles Habonimana uhagarariye Umuryango w’abarokotse b’i Mayunzwe avuga ko kuba urwibutso rushya rubashije kwakira imibiri y’ababo yari ishyunguye nabi biruhuye benshi ku mitima. Yagize ati “Ni umunezero kuko kubona umuntu wawe yari ashyinguye muri shitingi none tukaba tubonye urwibutso rwiza bizatuma baba abana bavukiye aha, haba n’abana bavuka bazajya baza aha bakabona amateka byari bigoye ko abonwa mu mva itabye.” Prof Dusingizemungu uyobora umuryango IBUKA avuga ko nta kindi gikenewe ngo nyuma y’imyaka 24 Jenoside ihagaritswe abantu bakomeze gusabwa amakuru bazi batayatanga. Ati “Ntabwo rwose tuzongera kujya hariya ngo dusabe imbabazi zo kuduha amakuru y’abacu, ntabwo tuzasaba Imana ngo ifashe abishe abantu bacu ngo baduhe amakuru. “Nibahinduke kuko kudatanga amakuru ni nko kuguma mu rupfu bikoreye, bibera mu rupfu bagomba kugororoka kubera amateka, icyo nshaka kuvuga ni uko tuzahora twibuka abacu twababona tutababona.” Minisitiri w’Umuco na Sport Uwacu Julienne avuga ko kuvuga ko abacitse ku icumu batazongera gusaba ababiciye kubagirira impuhwe zo kubaha amakuru y’aho imibiri y’ababo iri bivuze ko gutanga ayo makuru bidakwiye gukomeza kuba nk’imbabazi,ahubwo ko kutayatanga bigoye kujya bifatwa nk’icyaha gihanwa n’amategeko. Ati “Guhishira ibimenyetso bya Jenoside, byaba no kwanga gutanga amakuru y’ahari imibiri y’Abatutsi bishwe muri Jenoside ni icyaha gihanwa n’amategeko, ntitwifuza ko byakorwa kubera gutinya guhanwa, bakwiye gutanga amakuru kimuntu.” Urwibutso rwa Mbuye rushyinguyemo imibiri y’Abatutsi bari bagize imiryango y’abari batuye i Mayunzwe basaga 900, n’indi mibiri y’abagiye bakurwa mu nkengero z’Umurenge wa Mbuye mu Karere ka Ruhango. Umunyamakuru @ murieph

Umunsi wa mbere wa shampiyona ya Basketball uzahuza ibigugu. Ikipe ya Patriots BBC ifite igikombe cya shampiyona cy’umwaka wa 2018/2019 izatangira ikina na IPRC Kigali y’umutoza John Bahufite, mu gihe ikipe ya APR W BBC yatwaye igikombe cya shampiyona mu bagore izakina na UR Huye ku cyumweru tariki 19 Mutarama 2020. Gahunda y’umunsi wa mbere Kuwa Gatanu 17 Mutarama 18:00: APR BBC vs Espoir BBC (Amahoro) 20:00: Patriots BBC vs RP IPRC Kigali (Amahoro) Kuwa Gatandatu tariki 18 Mutarama 14:00: UR-CMHS vs 30 Plus (Amahoro) 16:00: The Hoops: Abagore (Amahoro) 18:00: REG BBC vs RP IPRC Huye (Amahoro) Ku Cyumweru tariki ya 19 Mutarama 11:00: UR Huye vs APR W BBC vs UR Huye (abagore) 13:00: UR Huye vs Rusizi BBC: UR Huye 12:00: Ubumwe BBC vs GS Marie Rene Rwaza (Abagore) 14:00: Tigers BBC vs RP-IPRC Musanze (Amahoro) 16:00: UGB vs Shooting for the Stars (Amahoro) Amakipe atanu ni yo yiyongereye mu makipe azakina uyu mwaka, ari yo: Tigers BBC, Shooting for the Stars, 30 Plus, UR-CMHS na IPRC Musanze. Banki ya Kigali ni yo muterankunga mukuru wa shampiyona, ikaba itanga miliyoni 100 z’amafaranga y’U Rwanda buri mwaka, aho yasinye amasezerano y’imyaka 3. Uyu ukaba ari umwaka wayo wa kabiri ikorana na Ferwaba. Umunyamakuru wa Kigali Today/KT Radio @ KuradusengIsaac

Nyamagabe: Ikimoteri kiri kubakwa mu mujyi kizatanga akazi ku bantu 500. Umukozi ushinzwe igenamigambi mu karere ka Nyamagabe, Karemera Jean de Dieu atangaza ko abantu bagera kuri 500 aribo bazabona akazi muri iki kimoteri haba mu kwegeranya imyanda, kuyitwara, kuyivangura ndetse no kuyibyazamo amakara. Iki kimoteri biteganijwe ko kizuzura mu kwezi kwa kane muri uyu mwaka wa 2013 mu kwezi kwa gatanu kigahita gitangira gukoreshwa, kizaba kigizwe n’aho bazajya barobanurira imyanda, aho bazajya bayumishiriza ndetse hakaba n’inyubako zizashyirwamo imashini zizifashishwa mu kuyibyazamo amakara. Umuyobozi w’akarere ka Nyamagabe, Mugisha Philbert, atangaza ko iki kimoteri kizagira uruhare mu guteza imbere abaturage kuko bazagira akazi gahoraho kabinjiriza amafaranga bityo bakareka indi mirimo itabahaga umusaruro ufatika. Aha atanga urugero ku basigajwe inyuma n’amateka batuye mu kagari ka Nyabivumu bari batunzwe no kwikorera imizigo itandukanye wasangaga bicara aho abakeneye abakozi babasanga bahaye izina ryo kuri 40, bakaba ari bamwe mu bazaherwaho bahabwa imirimo. Umuyobozi w’akarere akomeza atangaza ko hari abanyeshuri barangije muri kaminuza bize ibijyanye n’ubutabire n’ibidukikije bamaze kugirana amasezerano akaba ari bamwe mubazafasha mu kubyaza iyi myanda umusaruro, bityo bakaba banarwanyije ubushomeri mu barangije za kaminuza. Abagore batandukanye bavuye mu mwuga w’uburaya basanzwe bakora isuku mu mujyi wa Nyamagabe nabo ngo ntibazasigara inyuma kuko bazahabwa imirimo muri iki kimoteri kizakora nk’uruganda rw’amakara, ndetse n’urubyiruko rukazitabwaho. Iki kimoteri kizajya gishyirwamo imyanda iturutse mu mujyi wa Nyamagabe, muri santere y’ubucuruzi ya Kitabi ndetse n’iya Gasarenda, ndetse bakaba banayikura ahandi kugira ngo babone uko bakora amakara ahagije. Imirimo yo kubaka iki kimoteri yatangiye mu kwezi kwa 12 umwaka ushize wa 2012, ikaba izarangira mu kwezi kwa Gatanu mu mwaka wa 2013 hamaze no gushyirwamo imashini kigatangira gukora, kikazatwara amafaranga y’u Rwanda angana na miliyoni 257. Emmanuel Nshimiyimana

de Dieu UWIHANGANYE (@Jadouwihanganye) July 14, 2024 Abanyarwanda baba i Burayi babukereye Guhera saa Moya z’igitondo kuri iki Cyumweru, Abanyarwanda baba mu Bubiligi na Luxembourg batangiye gutora. Ambasade y’u Rwanda mu Bubiligi ibinyujije kuri konti ya X, yatangaje ko amatora yatangiye neza. Mike Ntasinzira w’imyaka 26 utoye bwa mbere, yagize ati “Mu rugo ntabwo dukunze kuvuga kuri politiki. Mu myaka ishize nagiye nganira cyane n’umuryango [w’Abanyarwanda batuye mu Bubiligi] numva nshaka kumenya neza igihugu cyanjye.” Uku kwitabira amatora kuri Hejuru kandi kwagaragaye ku Banyarwanda baba mu Bufaransa, u Budage, u Bwongereza n’u Buholandi. Ababa mu Bufaransa batoreye i Paris, Lyon na Lille. Ababa mu Bwami bw’u Bwongereza batoreye i Londres, Coventry, Manchester na Glasgow. Mungayinka Simugomwa watoreye i Manchester yavuze ko “mfite ibyishimo uyu munsi kuba nagize amahirwe hamwe n’abandi Banyarwanda kuba twaje hano gutora Perezida wa Repubulika n’Abadepite. Tukaba dushimira Imana kubera aho igihugu cyacu kigeze kandi noneho kikaba kigiye kugera kure kirushaho. Imana ihabwe icyubahiro.” Ahandi habereye amatora ni mu Buholandi kuri site iri kuri Ambasade y’u Rwanda iri i Hague, mu Butaliyani mu mijyi wa Milan na Roma no mu Budage. Rwandans in #Germany are now participating Presidential & Parliamentary elections in Berlin and Kaiserslautern, diligently fulfilling their civic duty. #RwandaDecides @RwandaElections pic.twitter.com/2Gq1GTLRrR — 🇷🇼Rwanda In Germany🇩🇪 (@RwandaInGermany) July 14, 2024 It is election day for Rwandans🇷🇼 living in the Netherlands🇳🇱 as they continue turning out at the voting site in The Hague, eager to fulfill their civic duties of electing their leaders in the Presidential & Parliamentary Elections. @RwandaElections #RwandaDecides #AmatoraMuMucyo pic.twitter.com/8Y444Van9Z — 🇷🇼 Rwanda in The Hague 🇳🇱 (@Rwanda_TheHague) July 14, 2024 🗳️Élections présidentielles et législatives 🇷🇼 📣Nos bureaux de vote à Paris, Lille, Lyon, Strasbourg, Milan et Rome sont ouverts jusqu’à 15h. Nous vous attendons nombreux ! #Dutore ! pic.twitter.com/xMrfJjhtRT — 🇷🇼Rwanda en France🇨🇵 (@RwandainFrance) July 14, 2024 It’s GO time in the UK! Voting stations are now officially open from 8AM in London, Coventry, Manchester, and Glasgow for the Presidential and Parliamentary elections. 🗳️ Make your voice count and be part of the excitement! 🇷🇼 Stay tuned! #AmatoraMuMucyo #RwandaInUK pic.twitter.com/wqJVr4rrrp — 🇷🇼Rwanda in UK 🇬🇧🇮🇪🇲🇹 (@RwandaInUK) July 14, 2024 Umuramyi Aline Gahongayire uri kubarizwa i Burayi yatoreye mu Bubiligi, aho ari mu myiteguro y'ibitaramo azatangira mu Ukwakira 2024 Ubwitabire bwari bwinshi ku Banyarwanda bo mu Bubiligi na Luxembourg Abanyarwanda baba mu Bubiligi batangiye gutora saa moya za mu gitondo Urubyiruko rw'Abanyarwanda baba mu Bubiligi rwitabiriye Davis D yatoreye mu Bubiligi aho amaze iminsi ari kubarizwa Umuhanzi Faisal n’umugore we batoreye mu Bubiligi, aho batuye Aba Tanzania na Kenya nabo bateye igikumwe Muri aka karere u Rwanda ruherereyemo, Abanyarwanda batuye muri Kenya nabo bari mu bazindukiye kuri Ambasade ari benshi aho batangiye igikorwa cy’amatora.‬ Uku kuzinduka kandi niko kwaranze Abanyarwanda baba muri Tanzania. Umubyeyi Twibaze Thacienne yabukereye aza gutora Perezida wa Repubulika n'Abadepite muri #Nairobi . Umva icyo amatora asobanuye kuri we⬇️ pic.twitter.com/SLNJ9Z9BRv — Rwanda In Kenya (@RwandaInKenya) July 14, 2024 Abanyarwanda ba Uganda na Suède batangiye gutora Abanyarwanda bari butorere muri Uganda bazindukiye kuri Ambasade y’u Rwanda ari Benshi, aho bitabiriye amatora y’Umukuru

Uwingabire w’i Kirehe yavuze uburyo kuhira byabahinduriye ubuzima, ashimira Paul Kagame. Ni inkuru uyu mubyeyi yasangije abari kuri Site ya Kirehe, aho Umuryango FPR Inkotanyi wakomereje ibikorwa byo kwamamaza Chairman akaba n’Umukandida wawo ku mwanya w’Umukuru w’Igihugu, Paul Kagame, kuri uyu wa 2 Nyakanga 2024. Mu byishimo byinshi uyu mubyeyi yagarutse ku mushinga wo kuhira watangijwe mu 2020 ku bufatanye bwa Guverinoma y’u Rwanda n’Umushoramari Howard Buffet wo muri Leta Zunze Ubumwe za Amerika. Ni umushinga ufasha abaturage basaga 2000 bo muri Nasho kuhira imirima yabo, ku buryo byongereye umusaruro, ukikuba inshuro nyinshi nyamara bamwe mu baturage bari baratangiye gusuhuka mbere y’uko uza, bahunga inzara. Nka Uwingabire ubwe yavuze ko mbere yahoze ari umuhinzi afite ubutaka bwagombaga kumubyarira umusaruro ariko ntacyo bwari bumumariye kuko “narahinganga inzara ikarenga ikanyica.” Nyuma baje kumva inkuru inyuze amatwi ko bagiye guhabwa igisubizo babwirwa ko bagiye gushyirirwaho ibikorwaremezo byo kuhira, ibintu batumvaga ko bishoboka. Ati “Uburyo bwo kuhira bwaraje, barabutubwira ntitwabwumva. Njye naribajije nti ni gute twabona imvura itavuye mu Kirere, ahubwo ikava mu biyaga cya Cyambwe, Mpanga na Nasho? Ibyo twumvaga ari inzozi.” Icyakora kutabyumva wabumva cyane ko nka Uwingabire yari yarakuriye muri ibyo bice akibaza impamvu ubutegetsi bwariho mbere butabitekereje, ari na ho ahera ashimira Paul Kagame n’ubuyobozi arangaje imbere ku bwo kureba kure no gushaka ibisubizo hagamijwe gushyira umuturage ku isonga. Igihe cyarageze ibyo batekerezaga nk’inzozi babibona biba, abahinzi barenga 2000 bahurizwa hamwe hahuzwa hegitari zirenga 1000, abari batuye muri ubwo butaka bimurirwa mu mudugudu w’icyitegererezo yavuze ko wari “mwiza, mwiza, mwiza cyane!” Ibyo byatumye Uwingabire na we watekerezaga gusuhuka, yumva neza icyizere cya Perezida Kagame utarahwemye kubabwira ko ibyiza biri imbere, arategereza ibikorwa byo kuhira biratangira. Ati “Mbere kuri hegitari nari mfite nasaruragaho ibilo 500 by’ibigori n’ibilo 100 by’ibishyimbo gusa, ndetse igihe kinini twatahaga amara masa. Bantu muri hano muzi kugaburira abagize umuryango ntibahage, nanjye ni uko byari bimeze, natekaga ubusa, bikaba amarenzamusi.” Batangiye guhinga ubutaka buhujwe, ndetse Ingabo z’u Rwanda na zo zirabafasha, Uwingabire akavuga ko yageze aho akeza “ndateka, ndagabura, ibyo kurya biraramo, mu gitondo nteka igikoma abana bajya ku ishuri banyoye. Nyakubakwa Chairman ni wowe byose tubikesha.” Yavuze ko uyu munsi abari bagiye kwicwa n’inzara beza, bakagabura, bagasagurira amasoko, ndetse bakabitsa, ubwisungane mu kwivuza bukishyurwa, uyu munsi abacaga inshuro basigaye batanga akazi. Ati “Ubu byarakomeje, umufatanyabikorwa agiye kuducutsa dutanga amafaranga y’isanabikorwa angana n’ibihumbi 103 Frw kuri hegitari, kugira ngo ibyuma nibipfa, tutazasabiriza cyangwa ngo dusubire aho twavuye.” Bya bilo 500 by’ibigori uyu mubyeyi yabonaga kuri hegitari, “uyu munsi byikubye inshuro nyinshi, ubu dusarura toni zigera ku munani kuri hegitari. Soya tutari tuzi ko ibaho, tuzi ko izanwa n’indege na yo twarayihinze kuri hegitari dusaruraho toni zigera kuri eshatu.” Kuri Uwingabire na ba bahinzi b’i Nasho bakubitiraga abana kuryama kubwo kubura amafunguro, ubu biteje imbere, ndetse ntibakiri abo kubitsa mu bigo by’imari gusa, ahubwo “natwe twatangiye kugura impapuro mpeshwamwenda muri Banki Nkuru y’Igihugu, amafaranga akunguka.” Ibikorwa byo kuhira byateje imbere Uwingabire n’abandi bagenzi be ni bimwe mu byatejwe imbere cyane ku buryo uyu munsi bigeze ku buso bwa hegitari 71.585 bivuye ku zirenga ibihumbi 48 mu 2017, ibyatumye umusaruro uva kuri hegitari imwe wikuba inshuro enye. Uwingabire Emertha wo mu Karere ka Kirehe yagaragaje uburyo ibikorwa byo kuhira byamubereye inshungu we, umuryango n'abaturage bagenzi be Abaturage ba Kirehe na Ngoma beretse urukundo Umuryango FPR-Inkotanyi mu bikorwa byo kwamamaza Umukandida wayo Paul Kagame

Abadepite ba EU baje kuganira ku iterambere ry’abagore. Aba badepite bagize komisiyo ishinzwe uburenganzira bw’umugore n’umukobwa ndetse n’uburinganire, bageze mu Rwanda tariki 19 Nzeri 2016 . Baje mu rwego rwo kungurana ibitekerezo ku ntambwe u Rwanda rwateye mu kongerera ubushobozi Umunyarwandakazi. Bateganya kandi no gusangira ibitekerezo na bagenzi babo b’Abanyarwanda, ku ihame ry’uburinganire hagati y’umugabo n’umugore, kugira ngo aho iwabo bataragera babigireho. Kuri uyu wa 20 Nzeri 2016 abo badepite bakiriwe na Perezida wa Komisiyo ishinzwe Politiki n’uburinganire , mbere yo kuganira n’ubuyobozi bw’ihuriro ry’abanyarwandakazi bari mu nteko ishingamateko (FFRP). Uwimana Consolee umuyobozi wa FFRP, yagarutse ku nzira itoroshye abanyarwandakazi banyuzemo, kugira ngo bagere ku rwego bariho uyu munsi . Yavuze ko mbere ya 1994 bahezwaga mu nzego zifata ibyemezo kubera ubuyobozi bubi, none ubu bashyizwe mu buyobozi , bagira uruhare rufatika mu byemezo bifatwa. Yatanze urugero rw’itegeko rigenga izungura ry’ ubutaka rya 1999, ritanga uburenganzira bungana ku bahungu no ku bakobwa. Mbere umugore cyangwa umukobwa, bari baravukijwe uburenganzira ku mitungo y’ababyeyi, bitandukanye na musaza we. Uwimana yakomeje ashimangira ko, kwinjiza abagore mu nzego zifata ibyemezo nk’Inteko ishinga amategeko, byatanze umusaruro ku iterambere ry’igihugu muri rusange. Umuyobozi w’abadepite ba EU, Hon. Iratxe Garacia Perez yatangaje ko ari amahirwe akomeye bagize yo kuza gusura u Rwanda, kugira ngo barwigireho ibyo rwagezeho mu kubaka ubushobozi bw’abagore, ubukungu, politiki n’ibindi. U Rwanda ni cyo gihugu cya mbere ku isi gifite abagore benshi bari mu nteko ishingamategeko bangana na 64 % . Rukurikirwa na Bolivia yo ku mugabane w’Amerika, ifite 53.3%, mu gihe igihugu cyiza imbere ku mugabane w’iburayi ari Suwede ifite 43.6%. Biteganyijwe ko abo badepite bazasoza urugendo rwabo tariki 23 Nzeli 2016. Mu gusoza bazagirana ibiganiro na Guverinoma, imiryango itegamiye kuri Leta ndetse basure imishinga yo kongerera ubushobozi abagore

Adrien Niyonshuti yiteguye kuzamura ibendera ry’u Rwanda i Rio. Uyu mukinnyi ukinira ikipe y’amagare yitwa “Dimension Data” yo muri Afrika y’Epfo, uzaba usiganwa ku nshuro ya kabiri nyuma y’aho mu mwaka wa 2012 yitabiriye imikino ya olimpike yabereye i Londres mu Bwongereza, mu irushanwa ry’amagare ryo misozi “the cross-country mountain bike race”. Aganira na The New Times, Niyonshuti yagize ati “iyi ni inshuro ya kabiri ngiye kwitabira imikino ya Olempike, ndumva ari ibintu bidasanzwe kuri njye, nishimiye cyane kuba natoranijwe kuzafata ibendera ry’igihugu cyanjye, ibyo bimpa imbaraga mu byo nkora byose, ubu ndakora imyitozo myinshi, kandi ndumva twiteguye neza kujya i Rio,”. Jonathan ‘Jock’ Boyer, umuyobozi mu kigo nyafurika cy’iterambere ry’imikino y’amagare “Africa Rising Cycling Centre” yavuze ko intego ya Niyonshuti ari ukurangiza iryo rushanwa rikomeye. Yagize ati“ Intego ya mbere ya Niyonshuti, ni ukurangiza iri rushanwa, uburambe afite mu isiganwa ry’amagare bwerekanye ko yabishobora, aramutse abigezeho yaba yanditse andi mateka yo kuba umunyafurika wa mbere usiganywa ku igare uciye agahigo ko kurangiza irushanwa ry’amagare mu rwego rw’imikino Olempike,” . Umukinnyi Niyonshuti ukomoka mu Karere ka Rwamagana yabaye umwirabura wa mbere ukomoka muri Afrika washoboye gusiganwa ku magare mu misozi mu mikino Olempike yabereye I Londres mu Bwongereza. Elie Manirarora, uzaba uyoboye abanyarwanda bazitabira imikino Olempike izabera i Rio, yatangaje ko itsinda rya mbere rigizwe na Eloi Imaniraguha ndetse na Johanna Umurungi bakina umukino wo koga, rizahaguruka i Kigali ku itariki ya 28 Nyakanga 2016. Itsinda rya kabiri rigizwe na Claudette Mukasakindi na Salome Nyirarukundo basiganwa ku maguru bazahaguruka i Kigali ku itariki 8 Kanama, mu gihe bagenzi babo Simukeka Jean Baptiste na Uwiragiye Ambroise, nabo basiganwa ku maguru (Full Marathon), bazahaguruka i Kigali ku itariki 15 Kanama. Abakinnyi basiganwa ku magare, Byukusenge azahaguruka i Kigali ku itariki 3 Kanama, naho Niyonshuti azahaguruka ku itariki 14 Kanama. Muri rusange, itsinda ry’abanyarwanda bazitabira imikino ya Olimpike i Rio, rizaba rigizwe n’abantu 16. Niyonshuti Adrien w’imyaka 29 azaba ari kumwe kandi na mugenzi we bakinana mu ikipe y’igihugu, Byukusenge Nathan, wabonye itike yo kuzasiganwa mu mukino w’amagare yo ku misozi “XCO Mountain Bike race ”. Umunyamakuru @ umureremedia

APR FC: Abakinnyi 11 mu kibuga nyuma yo gutangaza 3 bashya. Ku wa 30 Nyakanga 2024, ikipe ya APR FC yatangaje abakinnyi 3 bakomeye yasinyishije bose b’abanyamahanga. Birasaba inama y’amakipe! Abakinnyi 11 APR FC izajya ibanza mu kibuga nyuma yo gutangaza 3 bashya. Ikipe ya APR FC ikomeje kugaragaza ko ishaka kugera kure mu mikino Nyafurika bitewe n’abakinnyi iyi kipe yasinyishije muri iki gihe. Bamwe mu bakinnyi ikipe yasinyishije b’Abanyarwanda barimo Tuyisenge Arsene, Mugiraneza Froduard, Muzungu ndetse igarura na Byiringiro Gilbert wakiniraga ikipe ya Marine FC umwaka ushize. Abakinnyi b’abanyamahanga ikipe ya APR FC yongeyemo barimo Richmond Ramptey, Seidu Dauda, Amine Souane, Lamine Bah, Mamadou Sy, Nwobodo Johnson Chidiebere ndetse na Godwin Odibo baraye batangajwe. Abakinnyi 11 ikipe ya APR FC izajya ibanza mu kibuga mu gihe abakinnyi bose bameze neza. Mu izamu: Pavel Nzilla Ba Myugariro: Amine Souane, Niyigena Clement, Niyomugabo Claude, Byiringiro Gilbert Abo hagati: Seidu Dauda, Richmond Ramptey, Lamine Bah Ba Rutahizamu: Mamadou Sy, Godwin Odibo, Nwobodo Johnson Chidiebere

Uko N’Golo Kanté watundaga ibishingwe yahindutse icyamamare muri ruhago. Yavukiye ku bimukira b’abanya Mali avukira rwagati mu mujyi wa Paris mu gihugu cy’u Bufaransa. N’ubwo hari uwatekereza ko umuntu utuye muri Paris aba abayeho neza bitewe n’iterambere ry’uyu mujyi n’iry’igihugu cy’u Bufaransa, kuri N’Golo Kanté we si ko byagenze kuko yavukiye anakurira mu buzima bushaririye. We n’Umuryango we bari batunzwe n’amafaranga bakuraga mu gukusanya imyanda, aka kazi yagafatanyaga na se waje kwitaba Imana afite imyaka 11 y’amavuko ubuzima burushaho kumubihira no kumwongerera inshingano zo gusigara ari we utunze umuryango we warimo nyina n’abavandimwe be bane. Avuka yahawe amazina N’Golo Kanté. Izina Kanté rikomoka ku rurimi rw’iki Bambara rukoreshwa cyane n’abari hagati ya Miliyoni 30 na 40 mu gice cya Afurika y’Iburengerazuba nka Burkina Faso, Senegal, Guinea-Bissau, Guinea, Liberia, Ivory Coast na Gambia. Amafaranga atunga umuryango barayabonaga bakabaho we na barumuna be. Byaje kuba bibi ariko nyuma ubwo se yitabaga Imana, N’Golo Kanté aba impfubyi afite imyaka 11 gusa y’amavuko. Nyuma y’urupfu rwa se ni we wasigaranye inshingano zo kwita kuri barumuna be yunganira nyina. Kuva icyo gihe binavugwa ko ari ho yatangiriye kugira inshingano zigoye atangira gutekereza ku cyari guhindura ubuzima bw’umuryango we. Nyuma y’uko ikipe y’igihugu y’u Bufaransa itwaye igikombe cy’isi mu 1998, yatangiye kwigirira icyizere kuko iyi kipe yarimo abimukira benshi nka we. Yatangiye kwigirira icyizere ku myaka umunani agana ikipe y’abana yari iri mu gace yavukiyemo atangira kuyikinira ndetse abwira abantu ko na we ashaka gutwara igikombe cy’isi ari kumwe n’u Bufaransa . Ibi ntibyatinze nyuma y’imyaka 20 yabigezeho we n’u Bufaransa batwarana igikombe cy’isi . Ubwo bakirwaga mu biro by’umukuru w’Igihugu (Champs-Élysées) na Perezida Macron bamaze kwegukana igikombe cy’isi cyabereye mu Burusiya aho babigezeho batsinze CROATIA 4-2, bagenzi be bamukoreye indirimbo bati ni mugufi , ni mwiza yabashije guhagarika Lionel Messi (il est petit, il est gentil, il a bouffé Léo Messi) Kuba umukinnyi mwiza ntabwo bije mu minsi ya none kuko yahoze ari umukinnyi mwiza mu makipe yose yabanje gukinamo nka Boulogne na Caen. None byatewe n’iki ngo atinde kumenyakana? Uwamutoje umuzi neza ari we Pierre Ville avuga ko icyabiteye ari uko aba scout (abarambagiza abakinnyi) batamukundaga kubera ingano ye dore ko ngo babonaga nta gihagararo afite bityo bakabona batamwizera ku mwanya akinaho uba usaba ibigango no guhora uhanganye mu kibuga, ikindi ni uko babonaga adakunze kuvuga ndetse ngo byanaterwaga n’uko we atihariraga umupira nk’abandi bana baba bashaka gukina biharira kugira ngo bigaragaze. Icyo uzaba cyo ntaho kijya. Kera kabaye yabengutswe n’ikipe ya Leicester City yo mu Bwongereza yakinaga mu cyiciro cya kabiri mu 2014. Ageze muri iyi kipe yari atangiye kubona ko ubuzima bushobora guhinduka. Akihagera ubuzima bwaramugoye kuko amakipe yakinagamo yari atuye hafi y’ahaberaga imyitozo bityo akajya ku myitozo n’amaguru, ageze mu mujyi wa Leicester yabonye inzu kure y’ikibuga cy’imyitozo atangira kugerageza kugenda n’amaguru aho yazindukaga akajya ku myitozo n’amaguru rimwe na rimwe bikamusaba kugenda yiruka ngo adakererwa. Nyuma ariko yaje kubona bizamugora ahitamo kugura imodoka. Mu gihe abandi ba Star (ibyamamare) bagura imodoka zihenze, we yahisemo kwigurira imodoka ya MINIBUS kugira ngo ajye ayikoresha ariko anayikoresha mu gutwara umuryango we mu gihe bibaye ngombwa. Ari muri Leicester City ni ho yamenyekaniye cyane kuko yayifashije kuzamuka mu cyiciro cya mbere ihita inatwara igikombe cya Shampiyona 2015–16 nyuma y’imyaka isaga ijana. Amaze kwegukana igikombe yerekeje muri Chelsea na ho ahita ahatwarira igikombe cya Shampiyona 2016–17. Chelsea yakomeje no kuyigiriramo ibihe byiza ahatwarira n’ibindi bikombe birimo FA Cup, Europa League n’igikombe cya Champions League . Nyuma yo gutwara Champions League batsinze ikipe ya Manchester City yashimangiye ko ashimishijwe no kongera kwandika amateka ariko avuga ko intsinzi bayikesha gukorera hamwe bityo atewe ishema n’ibyo bagenzi be bakoze. N’Golo Kanté uherutse kwegukana Champions League natwara igikombe cy’u Burayi kigiye gutangira guhera tariki 11 Kamena 2021 dore ko ari mu ikipe y’gihugu y’u Bufaransa ihabwa amahirwe, azaba abaye umukinnyi wa kabiri ku isi ubashije kwegukana shampiyona y’u Bwongereza, igikombe cy’isi, Champions League, Europa League n’igikombe cy’u Burayi. Uwakoze ibi kugeza ubu ni umukinnyi Pedro Rodriguez wenyine. Azwiho kudakunda imodoka zihenze. Uyu mukinnyi uhembwa ibihumbi £290,000 ku cyumweru dore ko ari mu bahembwa amafaranga menshi muri Chelsea ni ukuvuga miliyoni 300 z’Amanyarwanda ku cyumweru yigendera mu modoka yo mu bwoko bwa Minubus ngo na yo yayiguze ari ukubura uko agira kuko byamugoraga kugera mu myitozo ubundi ngo yagakwiriye kujya agenda n’amaguru. Abandi ba STAR bagira abakunzi b’abakobwa cyangwa abagore ariko we nta mugore arashaka, ndetse nta n’umukunzi agira n’ubwo abakobwa benshi bamukunda kubera ubunyangamugayo no kumubonamo umuntu waba indahemuka. Ku myaka 30 y’amavuko ngo igihe ntabwo kiragera, ngo yahisemo guha umutima we umwuga wo gukina ruhago no kwita ku muryango we. Kurekura amafaranga biri mu bintu bimugora. Uyu mukinnyi ubarirwa amafaranga agera kuri miliyoni 30 z’ama pawundi ni ukuvuga asaga miliyari 30 z’amanyarwanda no kwishyura ibiryo muri resitora abyishyura agononwa. Niba uri umufana we, iyi nkuru se wigeze uyimenya? David Luiz na Willian bagikina muri Chelsea bari bafite resitora mu mujyi wa Londres. Iyi resitora yagiraga igihe ikanyuzamo igatanga ibiryo by’ubuntu ku bantu bayijyagamo. Kuri uyu munsi N’Golo Kanté ngo ntiyatangwaga yarazaga akarira ubuntu atinya kujya ahandi ngo yishyure. N’Golo Kanté n’ubwo yize bimugoye ariko yabashije kwiga. Afite imyaka 18 yabonye impamyabumenyi y’icyiciro cya mbere cya kaminuza mu icungamutungo aza no kongeraho imyaka 2 abona impamyabushobozi y’icyiciro cya kabiri mu icungamutungo. Nasoza ruhago avuga ko azakora akazi ko kwibera umubitsi. Uyu mwuga n’ubundi ni wo wari amahitamo ya kabiri mu gihe gukina ruhago bitari kumukundira.

Uganda: Umugore yaciye agahigo ko kubyara benshi. Mu gihe benshi bashishikarizwa kuringaniza urubyaro kugira ngo babashe kubonera abana babo ibibatunga, uburyo bwo kwivuza, kwambara, kwiga n’ibindi, uyu mugandekazi we siko biri kuko ku myaka 39 gusa amaze kugira abana 39.Uyu mugore niwe ubaye uwa mbere ku mugabane wa Afurika ufite abana benshi dore ko yabyaranye n’umugabo umwe abana 44 gusa ubu abariho ni 38.We ubwe ngo yifuzaga kubyara abana 6 ariko kubwo kubyara impanga inshuro nyinshi byatumye umubare w’abana yateganyaga wikuba kenshi. (...)Mu gihe benshi bashishikarizwa kuringaniza urubyaro kugira ngo babashe kubonera abana babo ibibatunga, uburyo bwo kwivuza, kwambara, kwiga n’ibindi, uyu mugandekazi we siko biri kuko ku myaka 39 gusa amaze kugira abana 39.Uyu mugore niwe ubaye uwa mbere ku mugabane wa Afurika ufite abana benshi dore ko yabyaranye n’umugabo umwe abana 44 gusa ubu abariho ni 38.We ubwe ngo yifuzaga kubyara abana 6 ariko kubwo kubyara impanga inshuro nyinshi byatumye umubare w’abana yateganyaga wikuba kenshi.Uyu mugore ngo yashatse kuboneza urubyaro ariko abaganga bamugira inama yo kubyihorera kuko ngo afite intanga nyinshi mu mubiri we kubw’ibyo bikaba byamutera ibindi bibazo aramutse yifungishije.Ubwinshi bw’urubyaro rwe rujyana n’ubwinshi bw’ibyo barya kuko ku munsi akoresha ibiro 7 by’ibishyimbo, 25 bya kawunga na 2,5 by’isukari.SRC: Swahili Times

Nyanza: Guverineri Munyantwali yaganiriye n’abanyamakuru ku birebana n’imyiteguro y’icyunamo. Icyo kiganiro yagiranye n’abanyamakuru cyabaye ku gicamunsi cya tariki 02/04/2013 i Nyanza ku cyicaro cy’intara y’Amajyepfo ndetse cyanitabiriwe n’abayobozi b’uturere tugize iyo Ntara uko ari umunani. Guverineri Munyantwali Alphonse yavuze ko kwibuka ku nshuro ya 19 Jenoside yakorewe Abatutsi mu Rwanda bizakorerwa ku rwego rw’imidugudu kugira ngo byegere abaturage kandi nabo babigiremo uruhare. Yatangaje ko ibiganiro bijyanye n’icyumweru cyo kwibuka bizajya bitangwa nyuma ya saa sita abaturage bagahitamo aho bari buhurire kugira ngo babitege amatwi maze bibukiranye bimwe mu bimenyetso by’amateka ya Jenoside yakorewe Abatutsi mu Rwanda. Kwibuka abazize Jenoside bizaba bireba buri muturage wese nicyo gituma bizabera ku rwego rw’imidugudu; nk’uko Munyantwali Alphonse yakomeje abitangaza. Mu kwibuka ku nshuro ya 19 Jenoside yakorewe Abatutsi mu Rwanda yavuze ko hazakoreshwa ibara risa n’ivu ngo kuko ibara ryari risanzwe rikoreshwa ryari iritirano ritagaragaza neza umwimerere n’umuco by’Abanyarwanda mu gihe cy’ibyago. Yagize ati: “Ibara risa nk’ivu ryakoreshwaga n’Abanyarwanda bo hambere mu gihe babaga bari mu kiriyo cy’umwe mu bavandimwe babuze nicyo gituma rishingiye ku muco kandi ryarushagaho kwerekana ko hari ikintu kidasanzwe cyabayeho nko gupfusha”. Ku kibazo cyabajijwe n’abanyamakuru kijyanye n’uko abacitse ku icumu rya Jenoside babayeho nyuma y’imyaka 19 bayirokotse, Guverineri Munyantwari Alphonse yasubije ko bamerewe neza ndetse nta n’ikibazo cy’umutekano muke bagihura nacyo. Mu myaka yashize barahohoterwaga ndetse bakamburwa ubuzima bwabo ariko ngo ibyo byarashize yaba abatangabuhamya ndetse n’inyangamugayo za Gacaca nta bagihohoterwa. Ibyo yabivuze ashingiye ku nama z’umutekano zikorwa mu turere tunyuranye tw’intara y’amajyepfo aho zigaragaza ko nta bikorwa bibi bikibibasira nka mbere. Mu minsi ijana Jenoside yakorewe Abatutsi mu Rwanda yamaze abacitse ku icumu rya Jenoside bazafatwa mu mugongo bakorerwa ibikorwa bibafasha kwifasha nko korozwa amatungo, kububakira amacumbi yo kubamo n’ibindi. Jean Pierre Twizeyeyezu

Rubavu: Ubushabitsi bw’ababyeyi ni kimwe mu byongera igwingira ku baturiye imipaka. Bamwe mu baturiye umupaka uhuza u Rwanda na Congo, babwiye Kigali Today ko gushakisha imibereho bambuka umupaka ibyo bise ubushabitsi, aribyo biza ku isonga mu kongera umubare w’abana bagwingira, dore ko 80% mu bakora ubwo bushabitsi ari abagore. Mu kiganiro n’ababyeyi bitabiriye serivise zitangwa mu cyumweru cyahariwe ubuzima bw’umwana n’umubyeyi cyatangijwe ku itariki 03 Kamena 2024, mu Kigo Nderabuzima cya Byahi n’icya Rugerero, bagarutse kuri icyo kibazo cy’igwingira. Bavuga ko ababyeyi biganjemo abagore bahugira muri iyo mirimo y’ubushabitsi bakabura umwanya wo kwita ku bana babo, dore ko mu bagore bajya muri ubwo bushabitsi barimo abatwite n’abonsa, bityo imikurire y’umwana utaragera iminsi 1000 ikadindira, kandi yakagombye kwitabwaho mu buryo bwihariye. Ingabire Louise ati “Urabona ubushobozi bw’ababyeyi, bisaba kugira ngo bambukiranye imipaka bajye gushakisha, niba umubyeyi avuye mu mujyi wa Rubavu akajya mu mujyi wa Goma, aririrwayo umunsi wose ari gushakisha, nataha n’ijoro ntabwo azamenya uko abana be biriwe, abenshi mubajya muri ubwo bushabitsi ni abagore, kandi iyo umugore atitaye ku mwana byose birapfa”. Arongera ati “Ikindi gitera igwingira, ni ikibazo cy’imyumvire, umuntu akaba atazi uko yategurira umwana we indyo ifatika, ariko ubushabitsi bw’ababyeyi buteye inkeke ku bana”. Murwanashyaka Jean Pierre ati “Ikibazo, ntabwo ari ubukene, ahubwo n’uko ababyeyi bihugiraho bagashyira imirimo imbere ntibite ku bana, usanga bajya gushakisha ubuzima mu bihugu by’abaturanyi bagasiga abana, ugasanga batashye mu ijoro bananiwe, umwana yiriwe atonse, uko kuburira abana babo umwanya bikabagiraho ingaruka zirimo n’igwingira”. Nyirabashyitsi Constantine ati “Ubukene ni ikibazo, iyo wagiye muri shuguri umwana ntuba ukimubara, ntiwabona uko wita ku mwana kuko ugerageza kuzinduka wirinda ko bagufungiraho umupaka, umuntu arazinduka saa kumi n’ebyiri za mugitondo ukagaruka mu ijoro kandi yasize umwana wonka, umwana ni ukurerwa n’Imana akabaho, udashabitse nabwo wakwicwa n’inzara”. Ubuyobozi bwashakiye igisubizo mu kongera ingo mbonezamukurire N’ubwo ubwo bushabitsi bw’ababyeyi bugikomeje, igwingira mu Karere ka Rubavu ngo ritangiye kugabanuka, kubera ubwiyongere bw’ingo mbonezamikurire (ECDs), aho zagiye zubakwa hirya no hino mu Mirenge ikikije imipaka. Callixte Habimana uyobora ikigo nderabuzima cya Rugerero, gikora ku mupaka ati “Igwingira rirahari n’ubwo ridakabije, ikiritera ni abo babyeyi by’umwihariko muri uyu Murenge wa Rugerero ufite abaturage benshi, bahora bagenda bajya muri shuguri mu gihugu duturanye, ugasanga umubyeyi arajya muri ako kazi atwite, twamushaka ngo tumukurikirane twite ku buzima bwe n’ubw’umwana tukamubura”. Avuga ko ingamba bafashe ari ukongera ingo mbonezamikurire muri uwo murenge, aho zimaze kuba 51 kandi zicyongerwa. Hagendewe mabarura agenda akorwa, mu Karere ka Rubavu igwingira n’imirire mibi biragenda rigabanuka, aho muri 2015 hagaragazwa bwa mbere raporo ijyanye n’igwingira, Rubavu yari kuri 45,6% mu gihe muri 2023 akarere kari kuri 25%, nk’uko Umuyobozi w’Akarere ka Rubavu wungirije ushinzwe imibereho myiza y’abaturage, Ishimwe Pacifique abivuga. Ati “Dufite amarerero mu buryo busanzwe tukagira n’irerero ryihariye ku mupaka, ryakira abana kuva mu gitondo saa moya kugera n’ibura saa kumi nimwe z’umugoroba”. Arongera ati “Hari na gahunda twashyizeho ku bufatanye n’abafatanyabikorwa muri Porogaramu yitwa Sugira muryango, yita ku bana bafite imyaka yo hasi nibura kuva kuri 0 kugera ku myaka itatu, bo mu miryango ifite ibibazo bitandukanye byatuma umwana atarerwa neza uko bikwiye, hitabwaho cyane cyane ya miryango ifite abo babyeyi bakora ubucuruzi bwambukiranya imipaka, kuko mu karere kacu 80% mu bakora ubwo bucuruzi ni abagore”. Mu Karere ka Rubavu, hubatswe ingo mbonezamikurire (amarerero) 1345 yakira abana 40,505, hakiyongeraho n’izindi ngo zishamikiye ku mashuri 133, n’izindi zishamikiye ku nsengero no ku nyubako zitandukanye za Leta. Abayobozi b’ibigo nderabuzima mu karere ka Rubavu, barizera ku ku itariki 07 Kamena 2024, abitabira serivise z’ubuzima mu cyumweru cyahariwe umubyeyi n’umwana bazaba bazihawe bose, aho muri serivise bazahabwa zirimo guha abana inkingo zirimo urw’iseru, gukingira abana bacikanywe izindi nkingo, gutanga ikinini cy’inzoka, ikinini cya Vitamini ku bana, kuboneza urubyaro, ubukangurambaga ku isuku n’isukura, aho ubukangurambaga bukomeje no mu ngo. Umuyobozi w’Ikigo Nderabuzima cya Byahi Ntakavuro Alphonse, ati “Abaza gusaba serivise biyongereye cyane, dufite ama site arenga atanu yose turi gukingiriraho aho buri munsi buri site iri kwakira abatari munsi ya 200, muri iki cyumweru imibare yiyongereye cyane”. Umunyamakuru @ mutuyiserv

Dore ibintu abakobwa benshi bagenderaho mu guhitamo umusore bakundana. Bimwe mu bintu abakobwa benshi bagenderaho iyo bagiye guhitamo umusore bashobora kwemerera urukundo.1. Uburyo ugerageza kumwegeraBamwe mu bakobwa ni abanyagasuzuguro. Iyo umwegere utiyubashye kandi utihagazeho biba ari impamvu yoroshye yo kuguca amazi. Abakobwa benshi bakunda abasore batinyitse kuko babifashisha mu kwiyama abandi bahungu babagendaho.2. Amenyo yeBurya abakobwa benshi bahita bareba amenyo y’umusore ugitangira kubegera. Ntibakunda umusore ufite amenyo atagirira isuku, amwe usanga ameze nk’ayahomye amamesa. Ntamukobwa wishimira kubona umukunzi we ufite ayo menyo kuko aba yibaza niba azabasha kwisanzura agaseka igihe baganira.3. Umwuka uhumekaUretse n’abakobwa, ntamuntu wishimira kuganira n’umuntu ufite impumuro mbi mukanwa kuko birabangama. Ushobora kuganira n’umuntu ukamwibutsa kugira isuku akarwanya icyo kibazo ariko abakobwa ntibabigarukaho. Yumva ko iyi mpumuro ishobora kubangamira n’izindi gahunda zo kwinezeza mu rukundo.4. ImyambarireAbakobwa bakunda umuhungu wambara neza akaberwa. Agashati keza, gateye ipasi, agapantaro bijyanye, agakweto keza kandi gahanaguye, umusatsi uri kuri gahunda n’ubwanwa busokoje cyangwa buconze. Birashoboka ko yakunda umusore utitwara gutya akaba yamushyira ku murongo kugera abigezeho ariko siko babitekereza. Kukubona ujagaraye ahita akureka atiriwe anagerageza.5.AmafarangaNtamugore wifuza kubaho nabi. Abagore benshi bifuza abagabo bafite amafaranga bazabasha kubatunga no kubaha icyo bakeneye cyose. Gusa muri iki gihe bisa n’ibyahindutse kuko n’abagabo ntibagikeneye abagore b’ibyangamibyizi. Abagore rero nabo bakeneye gukora kugira ngo bazabone abagabo bifuza.6.Uko wakoze umubiriAbasore bafite umubiri ugaragara (bakoze umubiri) bagaragara nk’abanyembaraga. Abakobwa barabakunda cyane. Iyo abona uri umusore uteye, ukomeye yumva ko abonye umugabo uzamurinda.

Mozambique: Ingabo z’u Rwanda zakoze Umuganda wo gusana  umuhanda. Ku wa Gatanu, Inzego z’Umutekano z’u Rwanda (RSF) zoherejwe mu butumwa bwo guhashya ibyihebe mu Karere ka Ancuabe, Intara ya Cabo Delgado muri Mozambique, bifatanyije n’abaturage mu gikorwa cy’Umuganda mu Mudugudu wa Nacololo. Umuhanda wo muri ako gace wangijwe n’imvura, ibikorwa byakozwe mu muganda bikaba byarimo kongera kuwusana haherewe ku duhanda tuwurasukiramo, no kubaka imiyoboro y’amazi iwugaragiye kugeza mu Isanteri ya Nacololo. Abel Tomomola, Umuyobozi w’Ibiro by’Ubuyobozi bya Nocololo wavuze mu izina rya Guverinoma ya Mozambique, yashimiye inzego z’umutekano z’u Rwanda zikomeje gushyigikira iterambere n’umusanzu bakomeje gutanga mu kugarura amahoro n’umutekano. Nanone kandi yashishikarije abaturage bo muri ako gace gukomeza kugira uruhare mu bikorwa bifasha kongera kubaka no kubungabunga ibikorwa remezo. Mu izina ry’Innzego z’umutekano z’u Rwanda muri Ancuabe, Lt Col Straton Bizimungu, yashimye abaturage n’abayobozi b’inzego z’ibanze b’Umudugudu wa Nacololo kuba bitabiriye ndetse bakaba bakomeje gukorana neza na bo mu kurushaho kunoza imibereho aho batuye.

Abigishwa gufotora na Kigali Today bemeza ko urugendo shuri ari isomo ry’ingirakamaro. Nyuma y’amezi abiri urubyiruko rwiga ibijyanye no gufotora amafoto yakoreshwa mu buryo butandukanye nko mu nkuru, mu bukwe n’ahandi, rurahamya ko kujya kwiga gufata amashusho hanze y’ishuri bibafasha kuba babasha kwiyungura ubwenge. Mukeshimana Diane umwe muri aba banyeshuri avuga ko urugendo yagiriye I kayonza mu kigo gikora ubugeni kizwi nk’Imigongo art Center’, avuga ko byamubereye amahirwe yo gushyira mu bikorwa byinshi yari amaze iminsi yiga. Yagize ati “Kuva mu ishuri ukajya gufata amashusho hanze nibyiza kuko biradufasha, dushyira mu bikorwa ibyo tuba twarize, yego biba bigoranye, kuko tutaramenyera neza. Ikindi kandi njye nishimiye kuba nabashije kugera hano nkabona uko bakora ibihangano mu migongo. Nabonye bakoresha n’amase byanejeje cyane”. Abimana Erneste nawe wiga aya masomo, avuga ko yishimiye ibyo yahabonye. Ati “Urebye ubu mba mfite umwanya uhagije wo gufata camera, rero mfata amashusho menshi ajyanye n’ibyo mba narigishijwe, kandi icynaniye nkegera mwarimu akanyerekera”. Abanyeshuli iyo banjya gushyira mu bikorwa ibyo bize ntabwo bagenda bonyine kuko n’abarimu barabaherekeza kugira ngo ibyo badasobanukiwe babafashe. Ubuyobozi bw’Imigongo Art Center mu kwakira abanyeshuri baje babagana mu kwimenyereza gufotora, bwabwiye abo banyeshuri ko bafotora ibintu byose by’ubugeni bukorerwa aho, nk’aho baba bari mu kazi kuko byabafasha gufata ishusho nziza. Ashimwe Charles rwiyemezamirimo ufite Imigongo Art Center yasobonuye abo banyeshuri impamvu yatekereje kuba yajya mu bijyanye n’ubukerarugendo ndetse n’ubugeni. Ati “Nabonye ko muri aka gace ka Kayonza hakenewe ahantu h’ubukerarugendo, hakorerwa ibijyanye n’ubugeni. Urebye dufite abashushanyisha amarangi, abakora ibihangano by’imigongo bakoresheje amase, ndetse n’abakora ibiva mu ibumba. Ariko rero si yo mpamvu gusa, ahubwo nagirango mpange imirimo ku rubyiruko rwo muri aka karere ndetse kandi n’abataragize amahirwe yo gukomeza amashuri baze bige ubugeni”. Ikiciro cy’aya masomo cyatangiye mu kwezi kwa Werurwe 2019, akaba atangwa n’ikigo cy’itangazamakuru Kigali Today ku bufatanye na minisiteri y’uburezi, mu rwego rwo guteza imbere ubumenyingiro. Umunyamakuru wa Kigali Today/KT Radio @ niwejambo

gusa, ‘umumarayika wa Yehova yagiye mu nkambi y’Abashuri yicamo abantu ibihumbi ijana na mirongo inani na bitanu.’2 Abami 19:35. 9. Nubwo abantu Imana yakoreshaga batari batunganye, ni iki Abisirayeli basabwaga? 9 Icyakora nubwo abamarayika batunganye, abantu bafashaga bo ntibari batunganye. Urugero, hari igihe Mose yananiwe guhesha ikuzo Yehova (Kub 20:12). Yosuwa we yagiranye isezerano n’Abagibeyoni atabanje kugisha inama Yehova (Yos 9:14, 15). Hari igihe umutima wa Hezekiya “wishyize hejuru” (2 Ngoma 32:25, 26). Icyakora nubwo abo bagabo batari batunganye, Abisirayeli basabwaga kubumvira. Yehova yakoreshaga abamarayika agashyigikira abo bagabo. Mu by’ukuri, Yehova ni we wayoboraga ubwoko bwe. BAYOBORWAGA N’IJAMBO RY’IMANA 10. Mose yayoborwaga ate n’Amategeko y’Imana? 10 Ijambo ry’Imana ryayoboraga abo yakoreshaga. Amategeko yahawe Abisirayeli, Bibiliya iyita ‘amategeko ya Mose’ (1 Abami 2:3). Nanone Bibiliya ivuga ko Yehova ari we watanze ayo Mategeko kandi ko na Mose ubwe yasabwaga kuyakurikiza (2 Ngoma 34:14). Urugero, igihe Yehova yamuhaga amabwiriza yo kubaka ihema ry’ibonaniro, ‘Mose yabigenje atyo, akora ibyo Yehova yari yaramutegetse byose.’Kuva 40:1-16. 11, 12. (a) Yosuwa n’abami bayoboye ubwoko bw’Imana basabwaga gukora iki? (b) Ijambo ry’Imana ryafashije rite abayoboraga ubwoko bw’Imana? 11 Igihe Yosuwa yatangiraga kuyobora Abisirayeli, yari afite igitabo cyanditswemo Amategeko y’Imana. Yehova yaramubwiye ati “ujye ugisoma ku manywa na nijoro wibwira kugira ngo witwararike ukore ibyanditswemo byose” (Yos 1:8). Nyuma yaho, abami bayoboraga ubwoko bw’Imana na bo babigenzaga batyo. Buri mwami yagombaga kwandukura Amategeko, akajya ayasoma buri munsi kugira ngo ‘akomeze amagambo yose yari akubiye muri ayo mategeko, akomeze n’ayo mabwiriza kandi ayakurikize.’Soma mu Gutegeka kwa Kabiri 17:18-20. 12 Ijambo ry’Imana ryafashije rite abo bami? Reka dufate urugero rw’Umwami Yosiya. Bamaze kubona igitabo cyarimo Amategeko ya Mose, umunyamabanga wa Yosiya yatangiye kukimusomera.  Umwami yakoze iki? Iyo nkuru igira iti “umwami yumvise amagambo yo mu gitabo cy’amategeko ahita ashishimura imyambaro ye.” Icyakora yakoze ibirenze ibyo. Ijambo ry’Imana ryatumye Yosiya arimbura ibigirwamana byose byari mu gihugu kandi ategura umunsi mukuru ukomeye wa Pasika (2 Abami 22:11; 23:1-23). Yosiya n’abandi bayobozi b’indahemuka bayoborwaga n’Ijambo ry’Imana, bari biteguye guhindura uko bayoboraga ubwoko bw’Imana. Ibyo byatumye abari bagize ubwoko bw’Imana bakora ibyo ishaka. 13. Abayoboraga ubwoko bw’Imana bari batandukaniye he n’abami bo mu bindi bihugu? 13 Abo bami b’indahemuka bari batandukanye n’abami bo mu bindi bihugu bayoborwaga n’ubwenge bw’abantu. Abami b’Abanyakanani n’abaturage babo bakoraga amahano. Basambanaga na bene wabo, bagakora iby’ubutinganyi, bakaryamana n’inyamaswa, bagatamba abana babo kandi bagasenga ibigirwamana (Lewi 18:6, 21-25). Nanone abami b’Abanyababuloni n’Abanyegiputa, ntibakurikizaga amategeko arebana n’isuku Imana yari yarahaye Abisirayeli (Kub 19:13). Icyakora abayoboraga  ubwoko bw’Imana bo babateraga inkunga yo kugira isuku yo ku mubiri, bakirinda ibigirwamana n’ubusambanyi. Biragaragara neza ko Yehova ari we wabayoboraga. 14. Kuki Yehova yahannye bamwe mu bayoboraga ubwoko bwe? 14 Abami bayoboraga ubwoko bw’Imana si ko bose bakurikizaga amabwiriza Imana yabahaga. Abasuzuguraga Yehova babaga banze kumvira ubuyobozi bw’umwuka w’Imana, abamarayika bayo n’Ijambo ryayo. Hari ubwo Yehova yabahanaga cyangwa akabasimbuza abandi (1 Sam 13:13, 14). Nyuma yaho, Yehova yaje gutoranya uwari kuzaba umuyobozi utunganye. YEHOVA YATORANYIJE UMUYOBOZI UTUNGANYE 15. (a) Abahanuzi bagaragaje bate ko Yehova yari kuzatoranya umuyobozi utunganye? (b) Uwo muyobozi yari nde? 15 Yehova yari yarahanuye mbere y’ibinyejana byinshi ko azatoranya umuyobozi utunganye wari kuyobora ubwoko bwe. Mose yabwiye Abisirayeli ati “Yehova Imana yawe azaguhagurukiriza umuhanuzi wo muri mwe, amukuye mu bavandimwe bawe, umuhanuzi umeze nkanjye, muzamwumvire” (Guteg 18:15). Yesaya na we yahanuye ko uwo yari kuzaba “umuyobozi n’umugaba” (Yes 55:4). Daniyeli we yanditse ibirebana no kuza kwa “Mesiya umuyobozi” (Dan 9:25). Yesu na we yavuze ko yari “Umuyobozi” w’ubwoko bw’Imana. (Soma muri Matayo 23:10.) Abigishwa ba

Abanyarwanda baba mu mahanga basabiwe koroherezwa gusabira serivisi ku Irembo. Urubuga rwa Irembo rutangirwaho serivisi zinyuranye za Leta ruri mu ikoranabuhanga ryahinduye byinshi mu rwego rw’imiyoborere kuko rutuma abaturage babona serivisi hafi ya zose zitangwa mu rwego rwa Leta bitabasabye gusiragira ku biro cyangwa gukerezwa n’uko batabonye umuyobozi wakabaye azibaha mu gihe gikwiye. Kuri ubu usaba icyangombwa unyuze kuri urwo rubuga,  ukabona serivisi winjijemo amakuru asabwa ndetse rukanakumenyesha ako kanya igihe hari ibisabwa utujuje ngo ube wabona serivisi runaka. Ku Banyarwanda benshi baba mu Rwanda iyo yabaye intambwe ishimishije mu koroherwa no kubona serivisi zitangwa n’ibigo bitandukanye bya Leta, ariko haracyari imbogamizi ku bakenera izo serivisi bari hanze y’imipaka y’u Rwanda. Inteko Rusange ya Sena y’u Rwanda yafashe umwanzuro wo gusaba Guverinoma gukemura imbogamizi Abanyarwanda baba mu mahanga bahura na zo mu kubona serivisi bakoresheje urubuga rwa Irembo (www.irembo.gov.rw ). Mu mbogamizi zagaragajwe harimo kuba Abanyarwanda baba mu mahanga badashobora gufungura konti ku Irembo kuko basabwa kuba bafite nomero za telefone zo mu Rwanda na nomero y’indagamuntu, bigatuma igihe bashaka serivisi kuri uru rubuga, banyura ku muntu uri mu Rwanda akabibakorera. Mu kungurana ibitekerezo kuri raporo, Abasenateri bashimye uburyo Abanyarwanda baba mu mahanga bagira uruhare mu gushyigikira Igihugu cyabo, uburyo Guverinoma ibitaho binyuze muri serivisi zinyuranye bahabwa zirimo guhabwa pasiporo binyuze muri Ambasade z’u Rwanda. Ni nyuma y’ibiganiro Komisiyo y’Ububanyi n’Amahanga, Ubutwererane n’Umutekano yagiranye n’abahagarariye Abanyarwanda baba mu mahanga mu bihugu bitandukanye ku migabane y’Isi ari yo Afurika, u Burayi, Aziya, Oseyaniya, Amerika ya Ruguru. Abanyarwanda baba mu mahanga bemerewe guhabwa ikarita ndangamuntu na Pasiporo nyarwanda Hagati aho, Ubuyobozi bw’Ikigo cy’Igihugu gishinzwe Irangamuntu (NIDA), bwamenyesheje Abanyarwanda batuye mu mahanga bafite imyaka 16 kuzamura, ko bashobora gusaba indangamuntu zabo banyuze ku rubuga Irembo. Amakuru ku bikenewe (biometrics)  azakusanyirizwa muri ambasade cyangwa consular zibegereye. Ubuyobozi bw’icyo Kigo buvuga ko gifite inshingano zo gutanga serivisi z’irangamuntu ku Banyarwanda baba mu gihugu, abatuye mu mahanga bujuje imyaka 16 y’amavuko n’abayirengeje, n’kuko biteganywa n’amategeko. Kugira ngo ubone Indangamuntu intambwe ya mbere ni ukwiyandikisha mu gitabo cy’ikoranabuhanga cy’abaturage. Bikorewa mu kigo nderabuzima aho umwana yavukiye cyangwa mu Kagari atuyemo, agahabwa inomero imuranga (unique identifier). Mu gihe iminsi 30 iteganywa n’itegeko yarenze iyandikwa ry’ivuka rikorerwa ku Murenge atuyemo hagasabwa kwerekana ibyangombwa. Ku banyarwanda batuye mu mahanga (Diaspora), kwiyandikisha no gusaba indangamuntu bikorerwa muri ambasade cyangwa consular y’igihugu batuyemo cyangwa se bakakirwa ku biro bishinzwe kwakira Abanyarwanda batuye mu mahanga (Diaspora) muri NIDA, mu gihe bageze mu Rwanda. Kugendana no gutunga indangamuntu biteganywa n’itegeko, ikaba inakenenva muri serivisi zitandukanye, harimo no kubona pasiporo ikoranye ikoranabuhanga (E-passport) ku bagejeje imyaka 16. Kugira ngo Diaspora Nyarwanda yoroherezwe, hashyizweho uburyo (system) buzabafasha gusaba no kubona indangamuntu hamwe na pasiporo ikoranye ikoranabuhanga, ku bufatanye bw’Ubuyobozi bukuru bushinzwe Abinjira n’Abasohoka (DGIE) hamwe IREMBO, hagamijwe ko buri munyarwanda atunga ibyo byangombwa.

Ubucuruzi hagati y’u Rwanda na UAE bwageze kuri miliyari 1.413 Frw. Ni ubucuruzi bwiganjemo cyane ibyo u Rwanda rwohereza muri iki gihugu cyo ku Mugabane wa Aziya, birangajwe imbere n’imboga n’imbuto, aho rwohereza byibuze toni 60 z’imboga n’imbuto buri cyumweru. Ambasaderi w’u Rwanda muri UAE, John Mirenge, yabwiye Emirates News Agency ko ubufatanye na bamwe mu bakora ubucuruzi budandaza muri iki gihugu, bwatumye umusaruro w’imboga n’imbuto byoherezwa muri UAE wiyongera. Yagagaje ko ubwo bufatanye kandi bwatumye ibyoherezwa mu bindi bihugu byo mu Kigobe cya Perisi ni ukuvuga ibirimo Bahrain, Kuwait, Oman, Qatar na Arabie Saoudite wiyongera. Mirenge yavuze ko kugeza uyu munsi ibigo 26 byamaze kwandikwa nk’ibyemewe gukorera ubucuruzi i Dubai cyane cyane mu bijyanye no gurwarira bantu n’ibintu. Ati “Dushaka ko abatangije ibigo by’ubucuruzi gukomeza kwaguka ndetse tugashishikariza abandi kuza bakabyaza amahirwe y’ubucuruzi ari muri leta zitandukanye za UAE.” Uyu muyobozi yavuze ko muri ubu bucuruzi ikoranabuhanga ritibangiranye aho ibigo 100 byo mu Rwanda kuri ubu bitanga serivisi binyuze ku rubuga rwa Dubuy.com rw’Ikigo DP World rufasha abantu kugezwaho ibicuruzwa. DP World ni ikigo cy’Abarabu. Ni na cyo kigenzura Kigali Logistics Platform, icyambu kidakora ku nyanja giherereye i Masaka mu Karere ka Kicukiro, gifasha kubika ibyoherezwa n’ibivanwa mu mahanga mbere yo gukwirakwizwa hirya no hino mu Karere. Amb. Mirenge yavuze ko ibyo bigo 100 by’Abanyarwanda bicururiza kuri uru rubuga ibicuruzwa byiganjemo ikawa n’icyayi, akagaragaza ko mu gutwara ibikoresho na ho ba rwiyemezamirimo boroherejwe, aho kuri ubu kiriya cyambu cyo kubutaka ndetse n’ingendo za RwandAir za Kigali-Dubai byose byoroheje ibintu. Yagaragaje ko iki cyambu kiri kwagurwa ndetse yerekana ko RwandAir na yo yaguye ingendo zayo muri ibyo bihugu byombi, bikajyana no gufasha abatwara imizigo kubona serivisi vuba kandi zigonderwa. Amb. Mirenge yavuze ko kugeza uyu munsi RwandAir ikora ingendo eshatu mu cyumweru hagati ya Sharjah (umujyi wa gatatu utuwe cyane muri UAE nyuma ya Dubai na Abu Dhabi) na Kigali. Muri izo ngendo indege za RwandAir zihaguruka i Kigali zitwaye ibicuruzwa bikomoka ku buhinzi zikagarukana imizigo cyane cyane y’ibicuruzwa by’ikoranabuhanga, Amb Mirenge akagaragaza ko mu 2022 hatangiye gahunda yo kohereza avoka zo mu bwo bwa Hass hifashishijwe ubwato, akavuga ko bizakomeza guhabwa imbaraga. Ubu bucuruzi hagati y’ibihugu byombi bwakomeje gutumbagira bujyana n’ishoramari ibigo byo muri UAE byakomeje kuzamura mu Rwanda, aho mu myaka 23 ishize, byibuze byashoye irifite agaciro ka miliyoni 320$. Ni ishoramari ryigajemo iryo mu nzego zirimo amahoteli n’ubukerarugendo, gutunganya amabuye y’agaciro, gutwara ibintu, guteza imbere ubwikorezi binyuze mu ikoranabuhanga ryo ku muhanda, ubuhinzi n’inganda. Amb Mirenge yagaragaje ko u Rwanda ari kimwe mu bihugu byorohereza abashoramari, asaba abo muri UAE gukomeza kubyaza amahirwe ari mu rw’imisozi igihumbi. Inzego zishorwamo imari mu Rwanda n’abo muri UAE zakomeje kwaguka, ubufatanye bugera no mu bijyanye n’amahoteli, ubuzima, uburezi, ikoranabuhanga, guhanga udushya, gusangira ubunararionye n’ibindi. Mirenge yavuze ko u Rwanda rushaka ko ubufatanye bwarwo na UAE bwakwagukira no mu zindi nzego nshya nko mu guteza imbere gahunda y’impinduramatwara ya kane mu by’inganda hibandwa ku bijyanye n’isanzure ndetse n’ikoranabuhanga ry’ubwenge buhangano. Ikindi kandi ibihugu byose biri gufatanya mu bijyanye no kwita ku bidukikije, imiturire igezweho yo mu mijyi n’inkengerezo zayo, guteza imbere ikoreshwa ry’ingufu zisubira n’indi mishinga idahumanya ikirere. Ibyo bijyana no guha buruse abana b’u Rwanda bakajya kwiga muri UAE, ndetse by’akarushyo barangiza amasomo yabo, bagahabwa akazi gahemba neza mu bigo byo muri iki gihugu kiri mu bimaze gutera imbere. Ubucuruzi hagati y’ibuhugu byombi bukomeje kuzamuka aho no mu 2022 bwageze kuri miliyari imwe y’amadolari ya Amerika, umusaruro wihariwe ahanini n’uwaturutse mu Mujyi wa Dubai. Mu mwaka wa 2022 u Rwanda rwohereje i Dubai ibicuruzwa bifite agaciro ka miliyoni 514,5$, arenga miliyari 633 z’amafaranga y’u Rwanda, mu gihe rwatumijeyo ibicuruzwa bifite agaciro ka miliyoni 143$, ni ukuvuga angana na miliyari 174 Frw. Ambasaderi w’u Rwanda muri UAE, John Mirenge yavuze ko u Rwanda na UAE bigiye gufatanya mu by'isanzure Imboga n'imbuto biri muri bicuruzwa byinshi u Rwanda rwogereza muri UAE

Kamonyi-Kayumbu: Hari abagicana udutadowa kandi intsinga z’umuriro zibaca hejuru. Abatuye Akagali ka Gaseke, Umurenge wa Kayumbu ho mu Karere ka Kamonyi bavuga ko umuriro bazi mu ngo zabo ari uwo muziko, gucana amatoroshi igihe cy’ijoro no gucana udutadowa kuko uw’Amashanyarazi babona intsinga zawo zibaca hejuru. Basaba ubuyobozi kwibuka ko nabo bakeneye iterambere rizanywe nawo, bagasirimuka nk’abandi, bagakora imishinga itandukanye ituma biteza imbere, abana biga bagasubira mu masomo batagombeye gucana Agatadowa n’ibindi. Bamwe muri aba baturage baganiriye na intyoza.com, bavuga ko umuriro w’Amashanyarazi bawuzi mu isantere y’Ubucuruzi ya Manyana, bakawubona ahandi iyo bagize impamvu zituma bava aho batuye bagatembera. Kutagira uyu muriro w’amashanyarazi, babifata nko guhezwa ku iterambere. Bashinja ubuyobozi kuba bwaragiye bubizeza kenshi ko bugiye kubaha umuriro ariko imyaka ikihirika batawuhawe nyamara intsinga zibaca hejuru, amapoto ashinze mu butaka bwa bamwe. Uwanyirigira Providence, umuturage mu kagari ka Gaseke asanga hakwiye izindi mbaraga zatuma abayobozi babona ko bakwiye gushyira imbaraga mu gufasha abaturage kubona umuriro cyane ko ahenshi amapoto n’intsinga bihari. Asaba ko imvugo yo kubwira abaturage ngo ni bategereze imyaka igashira indi igataha ikwiye gucika bityo icyo abaturage basezeranijwe kigakorwa neza kandi ku gihe babwiwe, igihe bidakozwe bityo hagatangwa amakuru aho guhora bategereje igihe batazi. Agira kandi ati“ Twitoreye Perezida, ni adufashe aba bayobozi bajye batubwira ibyo bari budukorere bitari ibyo kumera nk’abatubwira bikiza. Perezida wacu we ntabwo twamurenganya kuko wenda aba azi ko byose byatugezeho ariko ubwo wenda abantu bo hasi wasanga ariho hari ikibazo. Dukeneye ubuvugizi”. Umuturage witwa Ndayambaje Rewulade, avuga ko ahereye mugace atuyemo aha Kayumbu, ngo hari Taransifo 3 z’Umuriro w’Amashanyarazi ariko bakaba nta muturage ucana. Iyo bahuye n’abayobozi bakababaza impamvu bo badahabwa umuriro, intero ngo ihora ari imwe yo kubasaba kwihangana bagategereza. Uwitwa Kagina Jean Damascene, we agira ati“ Nk’umuturage uturiye izi ntsinga n’amapoto mbona bincaho. Twaheze mu gihirahiro ntabwo tuzi igihe n’igihe bazawuduhera. Tubona intsinga gusa n’amapoto ariko ntacyo bitumariye twe kuko hashize igihe”. Avuga ko kutagira umuriro bibabangamiye nk’abaturage, ko bituma nabo hari ibikorwa byinshi by’iterambere batabasha kugeraho. Ati“ Umuriro uzana byinshi ku byerekeranye n’iterambere. Nk’ubu ng’ubu umuntu yagatekereje kwihangira imirimo abaye afite umuriro hafi. Wasudirira hafi, wakwishingira ka Salo kogosha cyangwa se ugashaka imashini isya yaba amasaka cyangwa ibigori n’ibindi!. Ubu, ntabwo aha iwacu wagira aho ushakira Serivise z’Irembo n’izindi zitangwa hifashishijwe umuriro”. Minani Jean Paul, Umunyamabanga Nshingwabikorwa w’Umurenge wa Kayumbu yabwiye umunyamakuru wa intyoza.com ko ikibazo cyo kuba aba baturage nta muriro bafite kizwi ariko ko kiri mu nzira zo gukemuka cyane ko iby’ibanze ku gira ngo bawubone bihari aribyo Amapoto ndetse n’intsinga z’Amashanyarazi. Agira ati“ Ngira ngo hari gahunda Akarere gafite yo gukwirakwiza aho umuriro utagera kandi ukwiye kugera! Kiriya gice rero cya Manyana ya Busoro na Kigarama yo muri Gaseke birazwi ko naho hari mu hihutirwa, ngira ngo hari no mu hazaherwaho kuko Taransifo zirahari. Mu bice twabaruye bigomba kwihutishwamo iyo gahunda yo gukwirakwizamo amashanyarazi, Abanyamanyana n’Abanyakigarama barimo kuko bo nti bazanagorana kuko Taransifo zirahari, nababwira ngo bashonje bahishiwe, ndibwira ko biri muri uyu mwaka w’Ingengo y’Imari”. Aba baturage, bavuga ko kubona umuriro bizabafasha cyane gusirimuka nk’abandi, bakava ku gucana Agatadowa ahubwo bakanatekereza imishinga itandukanye yababyarira inyungo, bakagira bimwe bikemurira iwabo birimo Serivise zimwe na zimwe bajya gushaka ku bafite umuriro. Bavuga kandi ko ahageze umuriro umwijima uhunga byaba mu bitekezo no mu mikorere ku bafite gahunda ihamye yo gukora bakiteza imbere haba kuri bo ubwabo, Imiryango yabo n’Igihugu muri rusange. Munyaneza Théogène

Umwalimu, umurezi wirera, umukobwa/ umuhungu wiyubaha, umugabo/ umugore udashobora kwahukana. Hari abarimu baganiriye na Kigali Today bagaragaza uburyo kuba mwarimu bibatandukanya n’abandi bantu mu mico n’imyifatire, ndetse ko mu gihe kizaza abarimu ari bo bonyine bashobora kuzaba bashakwamo umugeni ufite imico n’imyifatire iboneye. Mukamusoni Janviere umaze imyaka umunani yigisha mu rwunge rw’amashuri rwa Mwendo mu Murenge wa Kigali mu Karere ka Nyarugenge, avuga ko nk’umuntu imbaga y’abantu ifatiraho urugero buri munsi, umwarimu ari umuntu udasanzwe usabwa kwigengesera ahantu hose ageze, mu byo akora n’ibyo avuga. Mukamusoni ufite umugabo n’abana babiri, avuga ko yabonye abagore n’abagabo batongana, bakarwana kugeza ubwo umwe yahukanye, ariko nta mwarimu ubaho wabikora ngo azinduke ajya kwigisha. Ati “Mwarimu ni umu ‘star’ (icyamamare) kuko aba azwi n’abantu benshi, uravuga uti ‘abantu nibumva narwanye, nahukanye,…wa mwana nigisha we azabifata ate”! Mukamusoni yabonye abajya mu isoko, abakora mu biro, abatwara imodoka,...bambara amapantalo acitse, abayamanuye kugera munsi y’ikibuno,..yabonye abambara imipira n’amashati bitagira amaboko cyangwa ibigaragaza ibice by’ibanga ku mubiri, yabonye abakobwa bambara amajipo magufi…ariko “ibyo mwarimu ntiyabyambara ngo asohoke hanze”. Buri munsi anyura ku tubari ku manywa na ninjoro, ariko ngo kuva yabaho mu buzima bwe ntarabona umwarimu batoraguye mu kabari yasinze. Yabonye abantu barwanira amazi ku ivomo (bakomatana) ariko ngo nta mwarimu arabonamo, nubwo bataha bwije bakeneye amazi yo kunywa, gutekesha no kwisukura kugira ngo batagaragaza umwanda imbere y’abana. Mukamusoni na bagenzi be bavuga ko iyi mico n’imyifatire ihesha mwarimu kumva aguwe neza, bitewe n’uko nta bintu akenera byinshi bimurangaza cyangwa bimuhangayikisha, cyane ko n’umushahara bahabwa uvugwaho kuba utavamo iby’ibanze bikenewe byose. Uwitwa Ntakirutimana Xavier na we wigisha mu rwunge rw’i Mwendo, avuga ko ubwarimu bumeze nk’idini ribatoza indangagaciro zihariye, bukaba bufasha umwarimu kurera abandi ariko na we yirera. Ntakirutimana avuga ko isuku ya buri gihe ndetse no kwigengesera kwa mwarimu, bijyana n’uko aba agomba kugira ubumenyi burenze ubw’abantu bose, kugira ngo hatagira umwita injiji mu bana yigisha cyangwa mu babyeyi arerera. Ntakirutimana na Mukamusoni bavuga ko bihatira kudasubira kwitwa ‘Gakweto’, ariko ko uko imyaka igenda ishira ifaranga rita agaciro, ari na ko wa mushahara udahagije ugenda urushaho kutagira icyo umarira mwarimu. Ku itariki 05 Ukwakira buri mwaka, isi yose iba yizihiza umunsi mpuzamahanga wa mwarimu, ikaba isanze abarimu mu Rwanda mu gihirahiro cyo kumenya niba 10% Leta yabongereye ku mushahara rizatangwa. Igisubizo ni ‘yego’ nk’uko twabitangarijwe n’Umuyobozi Mukuru w’Ikigo gishinzwe uburezi mu Rwanda (REB), Dr Irene Ndayambaje, ariko nta gihe kizwi aya mafaranga azatangira gutangwa. Umunyamakuru @SimonKamuzinzi

Ibyamamare byo muri filime “Baby Police” byatemberejwe Kigali (Photos&Video). Ibyo byamamare byatemberejwe mu bice bitandukanye by’umurwa mukuru w’u Rwanda, aho banagiye ku Rwibutso rwa Jenoside yakorewe Abatutsi ruri ku Gisozi, ku wa gatandatu tariki ya 24 Kamena 2017. Muri urwo rugendo byagaragaraga ko ibyo byamamare bifite akamunyeneza, byishimira isuku iri muri Kigali kuburyo batazuyazaga kwifotoza no gufata amafoto y’ahantu hatandukanye muri uwo mujyi. Chinedu Ikidieza na Osita Iheme bahamije ko basanze u Rwanda rwateye imbere ugereranyije n’uburyo bari baruzi nk’igihugu cyashegeshwe na Jenoside yakorewe Abatutsi. Chidenu Ikidieze yagize ati “Natunguwe n’uko nabonye u Rwanda, hari isuku, umutekano, ibikorwa biragaragara. Birakwiye ko abantu bahakura amasomo menshi cyane cyane abakora ibijyanye na filime bakwiye gushyira amaso yabo ku Rwanda kuko hari byinshi byagirira akamaro isi yose." Osita Iheme we avuga ko kuba bazwi hirya no hino ku isi babiterwa nuko bakora cyane. Agira ati “Turakora cyane dukora ibishoboka byose ngo twerekane ubuhanga n’umwihariko, ni yo mpamvu tuzwi ndetse nabonye n’Abanyarwanda benshi banzi cyane”. Nyuma yo gukora urwo rugendo, ibyo byamamare byitabiriye umugoroba wo gusangira no kwishimana hagati y’abategura ndetse n’abari guhatanira ibihembo bya “AMAA2017. Chinedu Ikidieza na Osita Iheme bo muri Nigeria bazwi muri filime zitandukanye zikinirwa muri icyo gihugu. Ariko iyatumye bamenyekana cyane ni iyitwa "Baby Police". Osita Iheme w’imyaka 34 y’amavuko, afite impamyabumenyi y’icyiciro cya kabiri cya Kaminuza mu bijyanye n’ubumenyi mu bya mudasobwa, yakuye muri Lagos State University. Chinedu Ikedieze w’imyaka 39 y’amavuko, ni umugabo wubatse ufite umugore witwa Nneoma bashakanye mu mwaka wa 2014. Andi mafoto menshi kanda hano Amafoto: Muzogeye Plaisir

Abana batewe inda. Abana batewe inda. Muri iki gihe igihugu cyacu gihangayikishijwe n'abana b'abakobwa batwara inda bakiri bato. Akaba ari muri urwo rwego hagenda hashyirwaho ibihe by'umwihariko byo kurwanya iryo hohoterwa rikorerwa abo bana. Buri muntu arashishikarizwa gukumira ihohoterwa iryo ariryo ryose kugirango duharanire kugira iguhugu cyiza mu minsi iri imbere. Inyandiko zifashishijwe [https://mobile.igihe.com/amakuru/u-rwanda/article/abangavu-ibihumbi-13-batewe-inda-mu-mezi-atandatu

Inyandiko mvugo y'inama ya Komite Nyobozi y'Akarere ka Bwakira yo ku wa 12 Gashyantare 2016 Abitabiriye inama Bwana MUGISHA Arnauld (Umuyobozi w'Akarere) Madamu KANKINDI Virginie (Umuyobozi Wungirije Ushinzwe Imibereho y'Abaturage) Bwana BAZIRURA Sebatien (Umuyobozi w'Akarere Wungirije Ushinzwe Ubu bukungu) Madamu UWISANZE Diane (Umunyamabanga Nshingwabikorwa w'Akarere ka Bwakira) Ibyari ku murongo w'ibyigwa Gusuzuma raporo z'ubwitabire bw'umuganda. Gukora igenagaciro ry' Umuganda mu kwezi kwa Mutarama. Gusuzuma imikorere y'abayobozi b'imirenge. Utuntu n'utundi. Uko inama yagenze Inama yatangiye saa saba n'igice iyobowe n'umuyobozi w'Akarere ka Bwakira Bwana MUGISHA Arnauld watangiye aha ikaze abitabiriye inama anaboneraho no kubereka umuyobozi mushya w'Akarere wungirije ushinzwe imibereho myiza y'abaturage Madamu Kankindi Virginie. Arangije abasomera ibyari ku murongo w'ibyigwa. Uyoboye inama kandi yabajije abari mu nama niba hari ibyo bifuza gushyira ku murongo w'ibyigwa maze hemezwa gahunda y'inama. 1. Ingingo ya mbere: Gusuzuma raporo z'ubwitabire bw'umuganda. Ku bijyanye n'iyi ngingo abari mu nama bamaze gusoma no gusuzuma raporo bagejejweho na za komite ngenzuzi z'umuganda mu mirenge yose basanze umuganda witabirwa ku kigereranyo cya 95% bafata umwazuro ko n'abasigaye bangana na 5% abayobozi b'utugari n'imirenge bakora uko bashoboye bagakora ubukangurambaga bwo kubashishikariza kwitabira umuganda no kubumvisha uburyo umuganda ari igikorwa k'ingirakamaro mu iterambere. Ingingo ya kabiri: Gukora igenagaciro ry'umuganda mu kwezi kwa Mutarama. Abari mu nama, nyuma yo gusuzuma raporo z'igenagaciro ku muganda mu mirenge inyuranye basanze mu kwezi kwa Mutarama umuganda waragize agaciro kangana na miriyoni cumi n'eshanu z'amafaranga y'u Rwanda bishimira icyo gikorwa. Cyakora bifuje ko umurenge wa Kantarange mu kwezi kwa kabiri wazagerageza gukora ibikorwa bifite agaciro karenze ako mu kwezi kwa mbere kuko raporo zagaragazaga ko ari wo murenge wari inyuma y'iyindi kandi uri mu mirenge ifite abaturage benshi. 3. Ingingo ya gatatu: Gusuzuma imikorere y'abayobozi b'imirenge. Uyoboye inama, kuri iyi ngingo yagaragarije abari mu nama uko abayobozi b'imirenge igize Akarere ka Bwakira bitabiriye gutanga raporo n'uko bahiguye imihigo yabo. Abari mu nama bamaze kubyunguranaho ibitekerezo basanze hari abayobozi bagomba kugirwa inama n'abandi bagomba guhindurirwa imirenge bayoboraga. Ni muri urwo rwego umuyobozi w'Umurenge wa Mataba yimuriwe mu murenge wa Mugote uwayoboraga umurenge wa Mugote akagurana nawe. Umuyobozi w'Umurenge wa Marangara hafashwe umwanzuro wo kumwandikira ibaruwa imusaba ibisobanuro birambuye ku mpamvu zo kudatangira raporo ku gihe. 4. Ingingo ya kane: utuntu n'utundi Mu tuntu n'utundi, umuyobozi w'Akarere wungirije ushinzwe imibereho y'abaturage yagejeje ku bari mu nama ikibazo cy'abayobozi b'utugari bakoresheje nabi amafaranga y'ubudehe batagishije inama abaturage ngo bumvikane ku cyo bakoresha amafaranga y'ubudehe. Nyuma yo kungurana ibitekerezo kuri icyo kibazo abari mu nama bafashe umwanzuro wo gutumiza abo bayobozi bakagirwa inama bazakomeza kuyobora nabi bagahagarikwa ku buyobozi. Inama yashojwe saa kenda n'igice uyoboye inama yongera gushimira abayitabiriye. Umwanditsi w'inama UWISANZE Diane Umuyobozi w'inama MUGISHA Arnauld

Uganda: Abagaragaye mu kavidewo bakubita umuntu ikibuno cy’ imbunda bafashwe. Abagabo batanu bagejejwe imbere urukiko rwa gisirikare kuri uyu wa Gatandatu bashinjwa guta muri yombi umunyapolitiki utavugarumwe n’ ubutegetsi ku wa Kane bakabikorana ubugome.Aba bagabo bafashwe amashusho bakubita ikibuno cy’ imbunda Yusuf Kawooya mbere y’ uko bamwuriza imodoka bakamutwara.Umuvugizi wungirije w’ igisirikare cya Uganda Lt Deo Akiiki yakwirakwije amafoto y’ aba bagabo avuga ko bagejejwe imbere y’ urukiko.Uyu muvugizi wa gisirikare Lt Deo Akiiki yavuze ko umwe mu baregwa ari Corporal Daniel Ssenkungu na bagenzi be.Lt Deo Akiiki yasabye imbabazi mu izina n’ ingabo za Uganda UPDF yongeraho ko umuntu wese ukora ibinyuranyije n’ amategeko agomba kubiryozwa.Yagize ati“Tubabajwe n’ ibyabaye turizeza abaturage ko imyitwarire nk’ iyi itazihanganirwa , umuntu wese wica amategeko azajya abiryozwa”Minisitiri w’ ikoranabuhanga wa Uganda Frank Tumwebaze yashimiye ubuyobozi bwa gisirikare kuba bwarakurikiranye aba basirikare bagatabwa muri yombi.Yagize ati“Ndemeza ko aba bavandimwe bacu bacu bakorana n’ abanzi bashaka kwangiza isura ya NRM(ishyaka riri ku butegetsi muri Uganda) bagahesha ishema abarwanya guverinoma”

Ngendahayo na Mutimukeye begukanye irushanwa ryo Kwibuka muri ‘Duathlon’. Ni irushanwa ngarukamwaka, bigaterwa kandi n’aho ryabereye, aho hakinirwa imikino iribarizwamo nk’aho kuri iyi nshuro abakinnyi basiganwaga ku magare ndetse no ku maguru (Duathlon). Iri rushanwa ryateguwe n’Ishyirahamwe ry’umukino wa Triathlon mu Rwanda (RTF), ku bufatanye na Minisiteri ya Siporo (MINISPORTS), Komite Olempike y’u Rwanda ndetse n’Akarere ka Nyaruguru. Abakinnyi 32 mu byiciro bitandukanye ni bo bitabiriye iri siganwa mu byiciro bitandukanye, birimo abagabo, abagore, abakuze ndetse n’abafite ubumuga, aho basiganwe intera ya kilometero 5 ku maguru, nyuma basiganwa kilometero 20 ku igare, basoza basiganwa ku maguru intera ya kilometero 2.5. Mbere yo gusiganwa ariko abakinnyi n’abayobozi batandukanye, bari bayoboye n’Umuyobozi w’Akarere ka Nyaruguru, Murwanashyaka Emmanuel, babanje gushyira indabo ku Rwibutso rwa Jenoside yakorewe Abatutsi mu 1994, ruri inyuma y’ibiro by’Akarere ka Nyaruguru. Abasiganwe bahagurukiye i Ndago munsi y’ibiro by’ Akarere ka Nyaruguru, bakomereza i Kibeho baragaruka bafata igare berekeza ku Munini bakatira mu mudugudu w’icyitegererezo ‘Munini IDP Model Village’, bagaruka i Ndago bakomereza i Kibeho barakata bagaruka i Ndago, basoza basiganwa intera ya kilometero 2.5 ku maguru. Muri iri rushanwa kandi hafunguwe ku mugaragaro ikipe y’umukino wa Triathlon y’Akarere ka Nyaruguru ‘Kibeho Holy Land Triathlon Club’. Uko abakinnyi bitwaye Abagabo (27.5 km) 1. Ngendahayo Jérémie 1h12’20" 2. Habimana Jean Eric 1h18’28 3. Gatete Vital 1h20’25" Abakobwa (27.5 km) 1. Mutimukeye Saidat 1h47’55" 2. Akimana Valentine 2h11’20" Abakinishije amagare asanzwe (27.5 km) 1. Mbarubukeye Elias 1h26’50" 2. Niyombikesha Jean Claude 1h27’38" 3. Nsengiyumva Anicet 1h36’32" Abakuze (27.5 km) 1. Nyandwi Vianney 1h28’01" 2. Nkurunziza Boniface 1h38’ 3. Hakuzimana Jean Paul 1h42’30" Ufite ubumuga (27.5 km) Rukundo Augustin 1h29’55" Umunyamakuru @amonb_official

Bidasabye akanyenyeri Rayon Sports yasinyishije Ombolenga Fitina (Amafoto). Ikipe ya Rayon Sports  yamaze  kugirana amasezerano y’imyaka ibiri na myugariro w’ikipe y’igihugu, Ombolenga Fitina yo kuyikinira  imyaka  ibiri. Ni amakuru yagihe hanze kuri uyu wa 30 Kamena 2024, ubwo iyi kipe  yamutangazaga ku mbuga nkoranya mbaga zayo. Hari hashize igihe Murera  ifite ubushake bwo  gusinyisha abakinnyi nka Ombolenga na Christian bavuye muri Mukeba [APR FC], ndetse na Hakizimana Muhadjiri ariko ubushobozi bukanga. Byaje kurangira  Christian na Muhadjiri basinyije Police Fc, gusa kera kabaye Fitina asinyiye Rayon Sports amaseserano ry’imyaka 2 bikaba bivugwa ko yahawe Miliyoni 30 akazajya ahembwa Miliyoni ( 1.000.000) y’amafaranga y’u Rwanda. Bitunguranye, Ombolenga yatandukanye na APR FC kandi yari mu bakinnyi bakuru kandi b’abahanga ikipe y’ingabo z’Igihigu yari imaze imyaka 6 igenderaho. Amakuru avugwa ko Ombolenga yaba yaratandukanye na APR  FC bitewe n’imyitwarire idahwitse, andi makuru akavuga ko ku mwanya akinaho haba hagiye kugurwa  umukinnyi umurusha.

Polisi irashima umucuruzi washyizeho uburyo bwo kurinda abakiriya Coronavirus. Uwo mugabo avuga ko akimara kumva itangazo riturutse mu biro bya Minisitiri w’Intebe, rikubiyemo amabwiriza ajyanye no kwirinda Coronavirus, yumvise akozwe ku mutima n’ibyifuzo byiza Leta yagize mu kurinda abaturage, afata umwanzuro wo gushyira imbere ya butike ye nomero abantu bahagararamo mu kubarinda kwegerana. Yagize ati “Igitekerezo ni njye wacyitekerereje, gusa ubuyobozi buba buturi hafi butugira inama. Hakimara gusohoka itangazo rya Minisitiri w’Intebe, nakozwe ku mutima n’uburyo ubuyobozi budukunda, mbitekerezaho mbona nanjye ngomba gufasha Leta nirinda kandi ndinda n’abakiriya banjye kuba bakwandura Coronavirus”. Uwo mugabo avuga ko kwandika nomero mu irangi ritukura imbere y’umuryango, zigaragaza aho abaza guhaha bahagarara. Irangi yabikoresheje ryamutwaye amafaranga ari hagati y’ibihumbi 15 n’ibihumbi 20. Avuga ko kwandika nomero asiga intera ya metero imwe hagati y’umuguzi n’undi, bimufitiye akamaro kuko birinda abaturage kwegerana birinda Coronavirus. Ati “Abaturage bari kubyubahiriza nta kibazo, iyo babonye nomero, bakaba bazi n’ibi bihe byo kurwanya Coronavirus babyubahiriza vuba. Baba bazi ko ibihe turimo bigoye”. Umuvugizi wa Polisi y’u Rwanda, CP John Bosco Kabera, yanditse ku rubuga rwa twitter ashima uwo mucuruzi muri aya magambo ati “Turashimira umucuruzi David Kwitonda wo mu Karere ka Musanze, uburyo yashyizeho bwo kwirinda ndetse no kurinda abamugana”. Turashimira umucuruzi David Kwizera wo muri @MusanzeDistrict uburyo yashyizeho bwo kwirinda ndetse no kurinda abamugana. Ni urugero rwiza guhana intera hagati y'umuntu n'undi mu rwego rwo kwirinda gukwirakwiza #COVID19 Abandi batanga servisi za ngombwa barasabwa kumwigiraho. pic.twitter.com/frCErysrVs — CP JB KABERA (@RNPSpokesperson) March 27, 2020 Arongera ati “Ni urugero rwiza guhana intera hagati y’umuntu n’undi, mu rwego rwo kwirinda gukwirakwiza COVID-19. Abandi batanga serivisi za ngombwa barasabwa kumwigiraho”. Amabwiriza asaba ko abantu bakwiye kuguma mu ngo muri ibi bihe byo kwirinda Coronavirus, hagasohoka gusa abagiye gushaka serivisi za ngombwa zirimo guhaha ibyo kurya, kwivuza, ndetse n’izindi, kandi bakibuka guhana umwanya nibura wa metero imwe hagati y’umuntu n’undi. Abaturage kandi bibutswa gukaraba kenshi, bakoresheje amazi meza n’isabune. Umunyamakuru @ mutuyiserv

Goma/Rubavu: Dore uburyo umutekano wari wakajijwe ku butaka no mu mazi (Video). Ku wa Gatanu tariki 25 Kamena 2021, Perezida w’u Rwanda Paul Kagame yakiriye mugenzi we wa DR Congo Félix Antoine Tshisekedi i Rubavu, hanyuma bukeye, Perezida Kagame na we agirira uruzinduko rw’akazi i Goma muri Repubulika Iharanira Demokarasi ya Congo. Kimwe mu byaranze uruzinduko rw’abakuru b’ibihugu byombi, ni uburyo umutekano wari wakajijwe i Rubavu no hakurya i Goma. Muri iyi video, murasangamo ya mashusho yakoze benshi ku mutima, aho umusirikare w’u Rwanda n’uwa Congo bagaragaye basuhuzanya. Ni ikimenyetso cyashimishije abantu benshi nyuma y’uko mu myaka yashize Ingabo z’ibihugu byombi wasangaga zirebana ay’ingwe. Amashusho yatunganyijwe na Richard Kwizera

Niger: Mohamed Bazoum agiye kuburanishwa ku cyaha cy’ubugambanyi bukomeye. Mu itangazo ryasomewe kuri Televiziyo y’igihugu ya Niger ku cyumweru taiki 13 Kanama 2023 mu masaha y’umugoroba, Umuvugizi w’ubwo butegetsi bw’igisirikare yavuze ko Mohamed Bazoum ko ashinjwa ibyaha birimo “ Ubugambanyi bukomeye no guhungabanya umutekano w’imbere n’uwo hanze w’igihugu”. Bazoum, ubu ufite imyaka 63, ari kumwe n’umuryango we, afungiye iwe mu rugo i Niamey kuva yahirikwa ku butegetsi tariki 26 Nyakanga 2023, amahanga akaba yarakomeje gutangaza ko atewe impungenge n’ubuzima bwabo aho bafungiye. Umuryango w’Ubukungu bw’Ibihugu by’u Burengezuba bw’Afurika ‘ECOWAS’ wakomeje gusaba ko Bazoum yasubizwa ku butegetsi, ndetse ufatira Niger ibihano byo mu rwego rw’ubukungu, ndetse uvuga ko uzanakoresha ingufu za gisirikare niba ubutegetsi budasubijwe mu maboko y’abasivili. Nubwo uwo muryango ngo wamaze gutegura ingabo zakoherezwa muri Niger, ariko watangaje ko nubu ugishyize imbere ko umuti w’ikibazo kiri muri Niger wanyura mu nzira y’ibiganiro ‘dipolomasi’. Umuvugizi w’ubutegetsi bwa gisirikare muri Niger, Col. Major Amadou Abdramane, muri iryo tangazo yasomeye kuri Televiziyo y’igihugu ku cyumweru tariki 13 Kanama 2023, yamaganye ibivugwa ko ubuzima bwa Bazoum bushobora kuba butameze neza, kuko ngo yasuwe n’umuganga ku wa Gatandatu tariki 12 Kanama 2023, avuga ko nta kibazo cy’ubuzima afite. Yagize ati, “ Nyuma yo kumusura, umuganga ntiyigeze agaragaza ibibazo byaba bihari yaba ku buzima bwa Bazoum cyangwa abagize umuryango we”. Abdramane yakomeje anenga ibihano byafashwa na ECOWAS kuri Niger, avuga ko “ bitubahirije amategeko, bitarimo ubumuntu ndetse bikaba biteye ikimwaro”. Ingamba zafashwe ngo zituma abaturage bagorwa no kubona imiti, ibiribwa ndetse n’amashanyarazi. Iryo tangazo ryasomwe kuri Televiziyo y’igihugu nyuma y’amasaha makeya, uyoboye Niger muri iki gihe Gen. Abdourahamane Tchiani ari i Niamey ngo yari yabwiye itsinda ry’abantu baturutse muri Nigeria riyobowe na Sheikh Abdullahi Bala Lau, ko yiteguye kugirana ibiganiro na ‘ECOWAS’ imbonankubone, nk’uko byatangajwe n’Ikinyamakuru Aljazeera . Sheikh Abdullahi Bala Lau yavuze ko mu nama bagiranye n’ubutegetsi bwa Niger mu rwego rwo gushaka ko baganira n’ubuyobozi bwa ECOWAS, Tchiani “ Yemeye yagirana ibiganiro mu buryo bw’imbonankubone n’abayobozi bwa ECOWAS”. Mu itangazo ryasohowe n’ubuyobozi bukuru bwa Niger kandi rigasomwa kuri Televiziyo y’igihugu, rivuga ko hari abasirikare batandatu (6) ba Niger ndetse n’ibyehebe icumi (10), bapfuye baguye mu mirwano yabereye mu Burengerazuba bwa Niger, ejo ku cyumweru tariki 13 Kanama 2023. Inkuru dukesha ikinyamakuru ‘Le Soir’ cyandikirwa mu Bufaransa, ivuga ko muri iryo tangazo buze ko mu basirikare batandatu ba Niger bapfuye harimo n’uwari uyoboye abandi muri ubwo butumwa, undi arakomereka. Iryo tangazo rigira riti, “ Abasirikare ba Niger bari bari mu modoka eshanu, bari bakurikiranye abantu bikekwa ko bari ibyihebe, bagwa mu gico nka saa tanu za ku manywa, mu birometero makumyabiri uvuye mu Mujyi wa Sanam, mu Burengerazuba bw’igihugu”. “ Icyo gico cyatezwe n’ibyihebe byari bitwaye za moto zibarirwa mu binyacumi. Icumi muri ibyo byihebe, byapfuye byahise bigabwa n’indege, ndetse n’abasirikare barwanira ku butaka. Moto enye z’ibyo byihebe zatwitswe”. Umunyamakuru @ umureremedia

Inkoni y’Umwamikazi w’u Bwongereza yageze mu Rwanda. Nk’uko bisanzwe mbere y’imikino ya Commonwealth ihuza ibihugu bikoresha ururimi rw’Icyongereza, Umwamikazi w’u Bwongereza agenera ubutumwa ibihugu bizayitabira aho abucisha mu nkoni izenguruka ibyo bihugu byose ariko ubwo butumwa bugasohozwa mbere ho umunsi umwe ngo irushanwa ribe. Ku gicamunsi cyo kuri uyu wa Kabiri nibwo iyo nkoni yasesekaye mu Rwanda mu cyiswe (Queen’s Buton Relay), ikazazenguruka ibice bitandukanye by’Umujyi wa Kigali aho izamara iminsi itatu, mu rwego rwo kuzenguruka ibihugu bitandukanye mbere y’Imikino ihuza ibihugu bivuga ururimi rw’Icyongereza (Commonwealth) izabera i Birmingham mu 2022. Munezero Valentine na Musabyimana Penelope basanzwe bakinira ikipe y’igihugu ya Volleyball na Beach volleyball, ni bo bahawe iyi nkoni nk’abagomba kuyitambagiza mu bice bitandukanye byo mu mugi wa Kigali byateguwe, aba bakinnyi kandi nibo rukumbi babashije kuzana umudali muri aya marushanwa, ubwo bitabiraga aya Commonwealth youth Games yabereye i Bahamas mu 2017, aho batahukanye umudali wa bronze. Inkoni y’Umwamikazi w’u Bwongereza y’Imikino ya Birmingham 2022 yatangiriye urugendo rwayo mu Ngoro y’Ubwami bw’u Bwongereza izwi nka Buckingham Palace ku wa 7 Ukwakira 2021, ubwo Umwamikazi Elizabeth II yatangaga ubutumwa buzagezwa mu bihugu byose bigize Commonwealth. Uwayihawe icyo gihe ni Kadeena Cox watwaye imidali ine ya Zahabu mu Mikino Paralempike ndetse akaba ari we wa mbere mu bihumbi by’abazayigeza mu bihugu 72. U Rwanda ruyakiriye ari igihugu cya 10 nyuma ya Uganda mu gihe izava i Kigali ijyanwa muri Tanzania hagati ya tariki ya 13 n’iya 16 Ugushyingo 2021. Ku nshuro yayo ya 16, iyi nkoni y’Umwamikazi izagenda ibilometero ibihumbi 140 mu bihugu 72. Mu gihe cy’iminsi 269 izagezwa mu Burayi, Afurika, Asia, Océanie no muri Amerika mu gihe mu Bwongereza izahamara iminsi 25 mbere y’uko imikino itangira. U Rwanda rukaba ruzajya muri iyo mikino ku nshuro ya 4, aho rwitabiriye ku nshuro ya mbere mu 2010 maze rwongera gusubirayo muri 2014 na 2018. Ubwo rwitabiraga bwa mbere mu 2010, u Rwanda rwaserukanye n’imikino itanu harimo imikino ngororamubiri (athletics), boxing, Cyling, Swimming na Tenni, na ho mu 2014 rwongeye guserukana imikino 5 gusa hiyongeramo guterura ibiremereye. Icyo gihe abakinnyi baserutse mu kwiruka harimo nka Robert Bagina na Ntakiyimana Emmanuel birukaga metero 800, gusa ntibabashije kurenga amajonjoro kuko Bagina yaje ku mwanya wa 23 na ho Emmanuel asoza ku mwanya wa 24, Potien Ntakiyimana na Cyriaque Ndayikengurukiye bombi birukaga metero 5000, Muhitira Félicien, Eric Sebahire, Jean Mvuyekure na Dis Dieudonné nabo bari baserutse mu kwiruka, mu gihe mu bagore u Rwanda rwari ruhagarariwe na Clementine Mukandaga na Cloudedette Mukasakindi. Mu magare hagiye Jamvier Hadi, Gasore Hategeka, Valens Ndayisenga, Adrien Niyonshuti, Jean Nsegimana na Bonavanture Uwizeyimana. Mu koga u Rwanda rukaba rwarahagarariwe na Patrick Rukundo, mu baterura ibiremereye ni Theogene Hakizana. Mu mwaka wa 2018 ari nabwo buheruka urwanda rwahagarariwe n’abakinnyi 17 bose hamwe aho mu basiganwa ku maguru bari 6 abagabo 3 n’abagore 3. Beach volleyball hasohotse abakinnyi 2 bose b’abagore, Cycling ni yo yari yatwaye abakinnyi benshi kuko yari ihagarariwe n’abakinnyi 8, abagabo 6 n’abagore 2 na Powerlifting yahagarariwe n’umukinnyi umwe. Iyi nkoni yatangiye kuzengurutswa mu bihugu bitandukanye mbere y’Imikino ya Commonwealth yabereye i Cardiff mu 1958. Nyuma yo kugezwa i Kigali kuri uyu wa Kabiri, iyi nkoni yajyanywe muri Marriott Hotel ahabereye ikiganiro n’itangazamakuru nyuma ijyanwa ku Rwibutso rwa Jenoside rwa Kigali ku Gisozi. Ku munsi wa kabiri, tariki ya 10 Ugushyingo 2021, izagezwa muri Pariki y’Ubukerarugendo ya Nyandungu ndetse no ku Ishuri rya Lycée de Kigali. Ku munsi wayo wa gatatu mu Rwanda, ku wa 11 Ugushyingo 2021, izatambagizwa mu bice birimo ku Nzu Ndangamurage y’Urugamba rwo kubohora Igihugu, kuri Stade ya Cricket i Gahanga no mu Mujyi wa Kigali, aho hose, izajya itwarwa n’abakapiteni b’amakipe y’Igihugu. Iyo nkoni igereranywa n’urumuri rutambagizwa mbere y’itangira ry’Imikino Olempike, ni ikimenyetso cy’Ubumwe n’urukundo biranga ibihugu bivuga ururimi rw’Icyongereza. Umunyamakuru @amonb_official

Mu 2025 Abanyarwanda bazatangira kugenda mu modoka zigendera ku migozi. Nubwo Umujyi wa Kigali ukoresha 80% by’ingengo y’imari yawo mu kubaka no kwagura ibikorwa remezo, nk’imihanda n’ibindi, ariko ikibazo cy’umubyigano w’imodoka mu Mujyi wa Kigali gikomeza kwiyongera, kandi utwo tumodoka tugendera ku migozi, tuzagira uruhare rukomeye mu by’ubwikorezi. Abashakashatsi bavuze ko hatagize igikorwa, Umujyi wa Kigali wazahura n’ikibazo gikomeye cy’umubyigano w’imodoka hagati y’umwaka wa 2025 na 2040. Mu rwego rwo gushaka igisubizo cy’icyo kibazo, Umujyi wa Kigali watangiye ibiganiro na sosiyete ebyiri zisanzwe zubaka inzira z’utwo tumodoka tunyura mu kirere, harimo sosiyete yitwa ‘POMA’ ifite icyicaro muri Afurika y’epfo n’indi yitwa ‘Doppelmayr’ ikorera mu Bufaransa no mu Budage, ushaka ko zakora kuri uwo mushinga w’ubwikorezi bushingiye ku ikoranabuhanga. Eng. Jean d’Amour Rwunguko, umuyobozi ushinzwe ubwikorezi mu Mujyi wa Kigali, yabwiye Kigali Today ati, “Izo sosiyete zombi zaratwegereye, tuganira ku bijyanye n’ishyirwa mu bikorwa ry’uwo mushinga hashingiwe ku bushobozi buhari ”. Eng.Rwunguko yunzemo ati,“Umujyi wa Kigali ugizwe n’imisozi.Utwo tumodoka tugendera ku migozi, tuzajya dufasha abantu kwihuta, kandi tuzanakemura ikibazo cy’umubyigano w’imodoka hirya no hino muri Kigali”. Abayobozi w’Umujyi wa Kigali bari kumwe n’abahagarariye izo sosiyete zubaka,bafatanije kureba imisozi yazifashishwa bubaka inzira z’utwo tumodoka, kugeza ubu bakaba baremeje Rugenge, Gisozi na Mont Kigali. Muri Kanama 2018, Amb.Olivier Nduhungirehe, umunyamabanga wa Leta muri Minisiteri y’ububanyi n’amahanga, ubwo yari mu ruzinduko mu gihugu cya Singapore, yagaragaye atembera muri bene utwo tumodoka, nyuma avuga ko igihe kigeze ngo u Rwanda rushyire mu bikorwa umushinga wo kuzana utwo tumodoka mu gihugu. Yandika kuri twitter yagize ati “Nari mu tumodoka tugendera ku migozi, tunyura mu kirere, turizewe, dutanga umutekano, twafasha mu guhuza imisozi yacu.Igihe ni iki”. Kugeza ubu, izo sosiyete zombi zirategura inyigo ijyanye n’ibizakenerwa mu bijyanye na tekiniki, zikazabishyikiriza Umujyi wa Kigali, kandi ngo hari icyizere ko uwo mushinga uzakunda nk’uko Eng. Rwunguko abivuga. Iby’ingenzi umuntu yamenya ku ikoreshwa ry’utumodoka tugendera ku migozi Mu mwaka wa 2017, Banki y’isi yatangaje raporo igaragaza ukuntu ikoreshwa ry’utumodoka tugendera ku migozi rigenda ryiyongera hirya no hino ku isi. Iyo raporo ya banki y’isi igaragaza ko umujyi wa mbere wakoresheje utwo tumodoka tugendera mu kirere ku migozi, ari Colombia mu 2004,Banki y’isi ikaba igira inama imijyi yitegura gushora muri utwo tumodoka, kubanza kwitonda, bakareba aho bishoboka n’aho bidashoboka bitewe n’ikoranabuhanga. Iyo raporo ya banki y’isi, ivuga ko icyiza cy’utwo tumodoka cya mbere, ari uko dushobora kurira imisozi vuba,ikindi kubaka inzira zatwo birihuta kurusha kubaka imihanda. Ibiciro birahindagurika, bitewe n’ahagiye kubakwa, ariko nko muri Amerika y’Amajyepfo biba biri hagati ya miliyoni 10 na 25 z’Amadorari kuri Kilometero. Umunyamakuru @ umureremedia

Airtel yaguze Tigo Rwanda. Bharti Airtel, ikigo cy’itumanaho cy’Abahinde, igira iti “Bharti Airtel Limited yamaze kugirana amasezerano n’isosiyete y’itumanaho yitwa Millicom International Cellular S.A. (Millicom) azatuma Airtel Rwanda yegukana imigabane ingana na 100% ya Tigo Rwanda.” Ibyo bivuze ko abakiliya ba Tigo mu Rwanda bazahita bakoresha umurongo wa Airtel Rwanda . Ibyo bikazatuma Airtel Rwanda iba sosiyete y’itumanaho ya kabiri mu Rwanda ikomeye, yinjiza miliyoni zibarirwa muri 80 z’Amadolari ya Amerika (abarirwa muri miliyari 68Rwf). Sunil Bharti Mittal, uyobora Bharti Airtel avuga ko kugura Tigo Rwanda biri mu rwego rwo kongera ingufu za Airtel mu Rwanda no kwigarura isoko ry’itumanaho muri Afurika. Ikinyamakuru business-standard.com dukesha iyi nkuru, cyanditse ko Raghunath Mandava, umuyobozi wa Airtel muri Afurika ahamya ko kuba Airtel yaguze Tigo Rwanda isoko ry’itumanaho mu Rwanda rizabyungukiramo kuko ngo abantu bazaryoherwa n’umurongo wa Airtel na interineti yayo ya 3G na 4G ndetse na Airtel Money. Tigo Rwanda yatangiye gukorera mu Rwanda mu mwaka wa 2009. Ifite abafatabuguzi babarirwa muri miliyoni eshatu zirenga. Airtel Rwanda yatangiye gukorera mu Rwanda mu mwaka wa 2012. Kuri ubu ifite abafatabuguzi babarirwa muri miliyoni ebyiri.

Ikilivoniya. Ikilivoniya (izina mu kilivoniya : "līvõ kēļ" ) ni ururimi rwa Lativiya. Itegekongenga ISO 639-3 liv . Alfabeti y’ikilivoniya. Ikilivoniya kigizwe n’inyuguti 38 : a ā ä ǟ b d ḑ e ē f g h i ī j k l ļ m n ņ o ȯ ȱ õ ȭ p r ŗ s š t ţ u ū v z ž

Akarere ka Achiase. Akarere ka Achiase ni kamwe mu turere mirongo itatu na dutatu two mu karere k'iburasirazuba, muri Gana . Mu ntangiriro y'ahoze mu gice kinini kandi cya mbere cy'a karere ka Birim y'Amajyepfo mu 1988, yashinzwe kuva mu cyahoze ari Njyanama y'akarere ka Birim, kugeza igice cy'iburengerazuba cy'akarere cyacitsemo ibice kugira ngo habeho a akarere gashya ka Birim y'Amajyepfo ku ya 29 Gashyantare 2008; bityo igice gisigaye cyiswe izina rya Central District ya Birim , hamwe na Akim Oda nk'u murwa mukuru. Icyakora ku ya 15 Werurwe 2018, igice cy'iburasirazuba bw'akarere cyacitsemo ibice kugira ngo hashyizweho Akarere ka Achiase, bityo igice gisigaye cyagumishijwe nkakarere ka Birim yepfo . Inteko y'akarere iherereye mu majyepfo y'uburengerazuba bw'akarere k'iburasirazuba kandi ifite Achiase nk'umurwa mukuru.

Tina uwase. Tina uwase (Wavutse 1995) ni Rwiyemeza mirimo mu Rwanda Amateka. Uwase Clementine (Miss Tina) yitarbiriya amarushanwa ahagarariye u Rwanda mu irushanwa rya Miss Supranational 2018,aza nokuba Igisonga cyambere cya miss Supranational 2018.Uyu mukobwa yubatse izina mu kumurika imideli akaba ubu abarizwa muri Pologne. akaba yaratangiye akora amakote yo mu bwoko butandukanye, yaba ikote n’ipantalo bisa, ikote n’ijipo ndetse n’amakote maremare yonyine. Tina yagize igitekerezo cyo gutangira cyo gukora iyi myambaro nyuma ya 2018 ubwo yajyaga mu Rwanda, agashaka ikote ryiza ryo kwambara akaribura. Umwuga. Uwase Clementine yatangije brand yise ‘Tina Classic Suits’ izajya ikora amakote (Suits) y’abago Ibindi wareba https://www.youtube.com/watch?v=nlSkMoWWFSg

Ni iki Pawulo yashakaga kuvuga igihe yavugaga ati: “Napfuye ku byerekeye amategeko mbitewe n’amategeko”?​—Gal 2:19.. Ni iki Pawulo yashakaga kuvuga igihe yavugaga ati: “Napfuye ku byerekeye amategeko mbitewe n’amategeko”?​Gal 2:19. Pawulo yaranditse ati: “Napfuye ku byerekeye amategeko mbitewe n’amategeko, kugira ngo mbe muzima ku Mana.”​Gal 2:19. Ibyo Pawulo yanditse byari bifitanye isano n’ingingo y’ingenzi, yarebaga amatorero yo mu ntara ya Roma yitwaga Galatiya. Abakristo bamwe bo muri ayo matorero bari barayobejwe n’abigisha b’ibinyoma. Abo bantu bigishaga ko kugira ngo umuntu abone agakiza yagombaga gukurikiza amategeko ya Mose, cyanecyane iryo gukebwa. Ariko Pawulo yari azi ko Imana itagisaba Abakristo gukebwa. Pawulo yabafashije gutekereza akosora izo nyigisho z’ibinyoma, maze ashishikariza abavandimwe kwizera igitambo k’inshungu cya Yesu Kristo.Gal 2:4; 5:2. Bibiliya igaragaza neza ko iyo umuntu apfuye nta kintu aba azi, kandi ko ibimubaho bidashobora kugira icyo bimutwara (Umubw 9:5). Ubwo rero igihe Pawulo yavugaga ko ‘yapfuye ku byerekeye amategeko,’ yashakaga kuvuga ko amategeko atari akimufiteho ububasha. Yari azi ko niyizera igitambo k’inshungu, yari kuba “muzima ku Mana.” Pawulo yavuze ko yahindutse “abitewe n’amategeko.” Mu buhe buryo? Mbere yaho yari yasobanuye ko ‘umuntu abarwaho gukiranuka bidaturutse ku mirimo y’amategeko,’ ahubwo ko bituruka gusa ku kwizera Yesu Kristo (Gal 2:16). Icyakora hari akamaro amategeko yagize. Pawulo yasobanuriye Abagalatiya ati: “Yongeweho kugira ngo agaragaze ibicumuro, kugeza aho urubyaro rwahawe isezerano rwagombaga kuzazira” (Gal 3:19). Ni byo koko amategeko yagaragaje ko abantu badatunganye, badashobora kuyubahiriza mu buryo bwuzuye, ko ahubwo bari bakeneye igitambo gitunganye. Ubwo rero, amategeko yayoboye abantu kuri Kristo ari we rubyaro (Gal 3:24). Ni yo mpamvu abantu bashobora kubarwaho gukiranuka babiheshejwe no kwizera Kristo. Icyatumye Pawulo agera kuri uwo mwanzuro ni uko amategeko yari yaratumye amenya Yesu kandi akamwizera. Ni yo mpamvu Pawulo yavuze ko ‘yapfuye ku byerekeye amategeko,’ aba “muzima ku Mana.” Amategeko ntiyari akimufiteho ububasha, ahubwo Imana ni yo yari ibumufiteho. Pawulo yavuze ibintu nk’ibyo igihe yandikiraga Abaroma. Yaranditse ati: “Bavandimwe, namwe mwapfuye ku byerekeye Amategeko binyuze ku mubiri wa Kristo, . . . ariko ubu twabohowe ku Mategeko, kuko twapfuye ku byari bituboshye” (Rom 7:4, 6). Muri uyu murongo n’uwo mu Bagalatiya 2:19, Pawulo ntiyerekezaga ku munyabyaha wapfaga bitewe no kurenga ku Mategeko. Ahubwo yavugaga ko yabohowe. Pawulo ntiyari akigengwa n’Amategeko, kandi uko ni ko byari bimeze no kuri bagenzi be, kuko kwizera igitambo cya Yesu Kristo byari byarababohoye.

Abigamba ko bafashe ibice by’igihugu ntibazi ibyo bavuga – Perezida Kagame. Mu kiganiro yagiranye n’abanyamakuru kuri uyu wa mbere tariki 08 Mata 2019, umukuru w’igihugu yabajijwe niba abona mu Rwanda hashobora kuba intambara. Umunyamakuru ati “Hari ibimenyetso byagaragaye nko mu ishyamba rya Nyungwe n’ahandi hatandukanye, aho abantu bagerageje guhungabanya umutekano w’u Rwanda, ese intambara irashoboka?” Perezida Kagame yavuze ko atekereza ko intambara ari ikintu umuntu wese atakwihutira kujyamo. Yavuze ko ijambo ‘intambara’ ari ijambo riremereye n’ubwo bamwe barivuga uko bishakiye abandi ntibumve uburemere bwaryo. Ati “Ryumvikana neza iyo urebye ku buzima n’ibindi bintu by’ingenzi byangirikira mu ntambara” “Ntabwo ari ikintu cya mbere, si n’icya kabiri, yemwe si n’icya gatatu mu by’ibanze. Ni ikintu kibaho kuko nta bundi buryo buhari bwo gukemura ikibazo.” Yagarutse ku rugero rw’ibiherutse kuba mu ishyamba rya Nyungwe, avuga ko abari babiri inyuma bashobora kuba bari bafite umugambi wo gushotora u Rwanda kugira ngo ingabo z’u Rwanda nizibakurikira mu bihugu byo hanze barurege ko ari rwo kibazo, bityo ibibazo byari bisanzwe biriho mbere y’iyo ntambara byirengagizwe. Ati “Ni ko twabibonye, bo bumvaga ko bizaba ari inyungu kuri bo, ariko twabonye ko ibyo bashatse kugeraho bidashoboka, baribeshye.” Perezida Kagame yasobanuye ko n’ubwo u Rwanda rudatekereza guteza intambara ahandi, abandi bo bashobora kuba bategura intambara ku Rwanda, ariko ko rutazemerera uzarushotora ahubwo ko bazahangana. Perezida Kagame yongeye kuburira abatekereza gutera u Rwanda ko bazirengera ingaruka bazahura na zo. Yavuze ko uko inzego zitandukanye mu Rwanda zirushaho gutera imbere nyuma ya Jenoside yakorewe Abatutsi, iterambere ry’u Rwanda ryabaye no mu bijyanye n’ubwirinzi, bityo ko rwiteguye guhangana n’uwagerageza kuruhungabanyiriza umutekano. Umukuru w’igihugu yanagarutse ku magambo bamwe mu banyarwanda avuga ko bananiwe gufatanya n’abandi mu guteza imbere igihugu bajya bavuga cyane cyane ku mbuga nkoranyambaga ko bafashe ibice bimwe na bimwe by’igihugu, avuga ko ibyo ari amagambo gusa. Ati “Abo bantu ntibazi ibyo baba bavuga.” Ku cyumweru tariki 07 Mata 2019 ubwo yatangizaga ibikorwa byo kwibuka ku nshuro ya 25 Jenoside yakorewe Abatutsi, Perezida wa Repubulika y’u Rwanda Paul Kagame, yavuze ko abatekereza ko u Rwanda rutabonye ikibi bihagije, bagashaka kongera kurukora mu jisho, baba abari mu gihugu cyangwa abari hanze yacyo, ari bo bazabihomberamo birenze uko babitekereza. Yagize ati “Utekereza ko u Rwanda rutabonye ikibi bihagije akibaza ko yaza kutuvangira, ni twe tuzamuha isomo rirenze iryo atekereza. Uwo ni wo mwuka utuyobora, kandi ibyabaye ntibishobora kongera ukundi”. Umunyamakuru @ h_malachie

Umwanzuro ku ijambo rya Mugesera uzafatwa ejo. Dr Mugesera ntiyemera CD iriho ijambo yavugiye ku Kabaya mu 1992 ubushinjacyaha bwatanze nk’ikimenyetso mu rubanza aburana ku ruhaye yagize muri Jenoside yakorewe Abatutsi. Ubushinjacyaha buvuga ko budafite ububasha bwo kubaza ibibazo Mugesera ku ijambo rikubiyemo ibyaha bumushinja bitewe n’uko iryo jambo ataryemera, ariko bugatangaza ko butumva impamvu aryisobanuraho kandi ataryemera. Ibyo rero ngo bishyira ubushinjacyaha mu mwanya butabasha kumuhata ibibazo kuri iryo jambo, ngo kuko butamubaza ibibazo ku ijambo atemera. Bwasabye rero ko ikimenyetso cy’iryo jambo cyasuzumwa, urukiko rwasanga ari kizima urubanza rugakomeza mu mizi. Ubushinjacyaha rero, buvuga ko Mugesera adakwiye gukomeza gutanga ibisobanuro ku cyo yashakaga kuvuga muri iryo jambo kandi ataryemera. Mugesera we atangaza ko ijambo ubushinjacyaha bwagaragaje atari iryo yavuze, ngo kuko barihinduye bityo atari umwimerere. Martin Ngoga, umwe mu bashinjacyaha muri uru rubanza yagize ati: “Mu gihe tutabasha kubaza Mugesera ibibazo ku ijambo yavuze twagejeje mu rukiko kuko ataryemera, urukiko nirudufashe kubona ubundi buryo twabibazamo kuko asobanura bimwe ibindi akabyirengagiza”. Mugesera n’umwunganira bo bavuga ko urukiko rukwiye gukomeza kuburanisha uko bimeze, ibyo gusuzuma ikimenyetsio cy’ubushinjacyaha bikazakorwa nyuma. Bavuga kandi ko ubushinjacyaha bwari kuba bwarasabye ko ikimenyetso bwatanze gisuzumwa mbere y’uko urubanza nyirizina rutangira mu mizi. Urukiko rero ruratangaza umwanzuro warwo kuri icyo cyifuzo cy’ubutabera kuri uyu wa kabiri tariki 02/04/2013 saa tatu za mu gitondo. Christian Mugunga

Igikombe cy’Amahoro: Tombola ya 1/8 yasize amakipe akomeye ahuye. Tombola igaragaza uko amakipe azahura muri 1/8 mu gikombe cy’Amahoro cya 2024 yasize amwe mu makipe akomeye atomboranye harimo umukino wa AS Kigali na APR FC, mu gihe Interforce izahura na Rayon sports. Iyi tombola ya 1/8 mu gikombe cy’Amahoro yabaye kuri uyu wa Kane tariki 4 Mutarama 2024 ku cyicaro gikuru cy’Ishyirahamwe ry’Umupira w’Amaguru mu Rwanda (FERWAFA) yitabiriwe n’abayobozi b’amakipe atandukanye. Imwe mu mikino ikomeye yagaragaye harimo uwo As Kigali ifite ibikombe 2 muri 3 biheruka izakina na APR FC, naho Rayon sports ifite igikombe giheruka cya 2023 izahura na Interforce yo mu cyiciro cya kabiri. Uko amakipe yatomboranye Vision FC izakira Musanze FC Gorilla izakira Kiyovu Sports AS Kigali izakira APR FC ADDAX izakira Mukura VS Gasogi United izakira Muhazi United Kamonyi izakira Police FC Interforce izakira Rayon Sports Bugesera izakira Marines Aya makipe azakina umukino ubanza n’uwo kwishyura, imikino ibanza izakinwa tariki 17 Mutarama 2024 mu gihe iyo kwishyura iteganyijwe tariki 24 Mutarama 2024. Igikombe cy’Amahoro cya 2023 cyegukanywe na Rayon Sports Itsinze umukeba APR FC igitego 1-0 ku mukino wa nyuma. Ikipe izegukana igikombe cy’Amahoro izahagararira u Rwanda mu marushanwa Nyafurika ya CAF Confederations Cup.

Dodo. Dodo ni ibimera byitwa "Amaranth species" mu cyongereza, zikaba imboga zirimo amoko atandukanye. Muri yo harimo izo duhinga, iza kimeza ndetse no mu kinyarwanda amazina aratandukanye. Izo mboga twavuga imbwija nyirizina, dodo, imbogeri, imiriri. Izi mboga kuri ubu ku mafunguro menshi uzisangaho zaba zitetse ukwazo cyangwa zitekanywe n’ibindi byo kurya, Izi mboga ni isoko nziza ya poroteyine, imyunyungugu inyuranye na calcium, potassium, na za vitamini.

Rilima : Ari muri koma nyuma yo gukubitwa n’aba Local Defenses babiri. Kwizera yakubiswe ahagana mu masaha ya saa Tatu z’ijoro ryo kuwa Kane, ubwo yari yanze gusengera kanyanga y’amafaranga 200 Jean Pierre Sindikubwabo na Valentin Murafiri bari bamusabye, nk’uko bitangazwa n’umukoresha we, Leonidas Mushimiyimana. Ati: “Ibyo byatumye bahita bamufata batangira kumukubita, noneho nawe mu rwego rwo kwirwanaho aruma uwitwa Sindikubwabo Jean Pierre umunwa w’epfo arawuca”. Umunyamabanga nshinwabikorwa w’umurenge wa Rilima, Gaspard Gasirabo, we avuga ko amakuru afite ari uko intonganya zatewe n’ubusinzi, ubwo abo ba Locals Defences bari baje gukingisha kuko amasaha yari ageze. Kugeza ubu abo ba Local Defenses ntibigeze bakurikiranwa n’inzego zibishinzwe, kuko aribo batanga raporo kuri Polisi, nk’uko byemezwa n’umwe mu baturage. Egide Kayiranga

Kamonyi: Bamukuye mu kirombe ari muzima nyuma y’amasaha 29 kimugwiriye. Nyuma y’uko Abagabo babiri bari bagwiriwe n’ikirombe mu Karere ka Kamonyi, umwe yabashije kuvamo ari muzima nyuma yo kumaramo umunsi umwe n’amasaha 5.Iki kirombe cyagwiriye aba bagabo tariki 31 Mutarama ubwo bajyaga gucukura mu buryo butemewe amabuye mu kirombe kiri mu Murenge wa Rugarika, Akagari ka Nyarubuye mu Mudugudu wa Ndagwa.Umuvugizi wa Polisi y’u Rwanda mu Ntara y’Amajyepfo, SP Emmanuel Habiyaremye, yatangarije Kigali Today dukesha iyi nkuru ko uwo mugabo w’imyaka 47 y’amavuko, babashije kumukuramo ari muzima, gusa ngo yari afite ibikomere byinshi ku mubiri.Ati “Ni byo yamaze amasaha menshi yagwiriwe n’ikirombe, kuko umunsi wari warangiye ndetse warenzeho n’andi masaha. Ku bufatanye n’abaturage ndetse n’inzego z’umutekano twabashije kumuvanamo ari muzima, gusa yari afite ibikomere byinshi ku mubiri biba ngombwa ko ahita yoherezwa kwa muganga ku bitaro bya Rukoma, kugira ngo yitabweho”.SP Habiyaremye avuga ko mugenzi we Niyonsaba Eric w’imyaka 43 y’amavuko, yari yakuwemo yapfuye ku munsi ikirombe cyari cyabagwiriye, tariki 31 Mutarama 2024.Aba bagabo bombi bahuye n’impanuka aho bari bagiye mu kirombe gucukuramo amabuye y’urugarika mu buryo bunyuranyije n’amategeko, birangira kibaridukiye hejuru.SP Habiyaremye avuga ko iyi mpanuka yaturutse ku butaka bworoshye kubera imvura imaze iminsi igwa, ariko ko n’umwobo ufite ubujyakuzimu burebure bugera hafi metero 15, ikaba ariyo mpamvu umwe bamukuyemo yamaze kuhasiga ubuzima.Kuba uyu mugabo yavanywemo ari muzima byabaye nk’ibitangaza by’Imana, kuko nta cyizere cyo ku mubona ari muzima abaturage bari bagifite, bitewe n’igihe kinini yari amaze muri icyo kirombe.SP Habiyaremye yihanganishije umuryango wabuze uwabo, anagira inama abantu yo kwirinda gukora ubucukuzi butemewe n’amategeko, kuko usanga bikorwa nabi bikagira ingaruka ku buzima bw’abantu.

Umunyafurika wa mbere yarahiriye kuba umushinjacyaha mukuru muri ICC. Umutegarugori Fatou Bensouda, arahira yemereye abahohotewe ko aribo bari ku isonga y’ibyo azakora nk’uko urubuga rwa internet rwa BBC rubitangaza. Bensouda yavuze ko icya mbere azakemura ari ikibazo kiri hagati y’urukiko mpuzamahanga mpanabyaha na Libya, kugira ngo hasobanuke uko umuhungu wa Gaddafi, Saif al-Islam uregwa ibyaha byakorewe inyoko muntu azaburanishwa. Bensouda kandi ngo azanakurikirana urubanza rwa Laurent Gbagbo wahoze ayobora igihugu cya Cote d’Ivoire. Uyu mutegarugori wigeze kuba minisitiri w’ubutabera muri Gambiya asimbuye Luis Moreno Ocampo ukomoka muri Argentine ku mwanya w’umushinjacyaha mukuru wa ICC. Bensouda ni umugore w’impuguke mu by’amategeko akaba yarabanje gukora mu rukiko mpuzamahanga rwashyiriweho u Rwanda ruri Arusha muri Tanzaniya, akaba yari asanzwe anungiririje Luis Moreno Ocampo. Agiye ku mwanya w’umushinjacyaha mukuru w’urukiko mpuzamahanga rw’i Lahaye mu gihe abenshi bakurikiranwe na ICC bakomoka muri Afurika, barimo Perezida wa Sudani y’Amajyaruguru, Omar al-Bashir n’uwahoze ari Perezida wa Côte d’Ivoire, Laurent Gbagbo. Emmanuel Nshimiyimana

Uganda: Umuhungu wa Museveni yazamuwe mu ntera. Lt General Muhoozi Kainerugaba w’imyaka 48 y’amavuko uhawe ipeti rya General, yari asanzwe ari Umugaba mukuru w’ingabo za Uganda zirwanira ku butaka, icyakora uyu mwanya akaba yahise awukurwaho. Perezida Museveni kandi yazamuye mu ntera Maj Gen Kayanja Muhanga wagizwe Lt General, ari na we wahise asimbura General Kainerugaba ku mwanya w’umugaba mukuru w’ingabo zirwanira ku butaka. Abantu batandukanye bakimara kumenya iyi nkuru, bavuze amagambo agaragaza uburyo babyakiriye, bamwe babishima, abandi basa n’ababyibazaho. Uwitwa Prillah Bagaaya Akiiki yagize ati “4 star General. Umujenerali wuzuye, amahirwe masa Afande”. Uwitwa Kamukama na we ati “Amahirwe masa Lt General Muhoozi, kuba uhawe ipeti rya General, ubu ufite inyenyeri enye General kandi urabikwiye, nawe Perezida Yoweri Kaguta Museveni turagushimiye kuba wazamuye mu ntera ingabo zacu, harakabaho igisirikare cya Uganda“. Ntihahise hatangazwa inshingano nshya General Kainerugaba yaba yahawe, icyakora asanzwe ari n’umujyanama wihariye wa Perezida Museveni mu bya gisirikare. We are going to have a celebration down Kampala Road for this rank. I thank my father for this great honor! 🙏 — Muhoozi Kainerugaba (@mkainerugaba) October 4, 2022 Umunyamakuru @ mutuyiserv

Kicukiro: Abantu batatu bafatanwe ibiro 2 n’imisongo 127 by’urumogi. Polisi yafashe Jean Bosco Ngarambe w’imyaka 28 y’amavuko, Bernard Ngendahimana w’imyaka 40 na Hussein Bahati w’imyaka 31 bose bafatanwe ibiro bibiri n’imisongo 127 y’urumogi nyuma yo guhabwa amakuru n’abashinzwe umutekano (community policing). Abaturage batabaje Polisi bavuga ko bashaka kurandura ibiyobyabwenge muri ako gace kazwi cyane kuba indiri y’abajura n’abanyabyaha bakora ibyaha by’ubujura no gutera abantu. Umuvugizi wa Polisi, Spt. Theos Badege, avuga ko ari inyungu z’abaturage kumenyesha polisi abanyabyaha n’ibyaha byabaye. Yagize ati “abaturage biruhukije nyuma yo gutabwa muri yombi kuko bari barambiwe n’abo bacuruzi b’ibiyobyabwenge.” Yashimiye abaturage ku icyemezo bafashe cyo kurwanya ibyo biyobyabwenge kuko bifite ingaruka nyinshi ku muryango nyarwanda.Yashishikarije abaturage gutanga amakuru ku byaha bijyanye n’ibiyobyabwenge ndetse n’ibindi byaha kugira ngo abanyabyaha babiryozwe. Nshimiyimana Leonard

Yakatiwe igifungo cy’imyaka 7 n’amande y’ibihumbi 957 by’amadorari kubera kubeshya umusore urukundo. Florence Mwende Musau ukomoka muri Kenya, yakatiwe n’urukiko rwo muri Leta zunze ubumwe z’Amerika imyaka 7 mu gihome n’amande y’ibihumbi 957 by’amadorari kubera uburiganya bwitwaje urukundo.Tariki ya 31 Mutarama 2023 ni bwo uru rukiko rwakatiye ibi bihano Florance utuye mu mugi wa Boston. Mu mwaka wa 2021, ni bwo Florence w’imyaka 38 hamwe n’abandi batanu bashinjwaga uruhare rwabo mu buriganya bwo kuri interineti. Bivugwa ko bariganyije arenga miliyoni enye z’amadolari. Yemeye ibyaha byose aregwa.Ubushinzacyaha bwavuze ko iri tsinda ryakoresheje pasiporo mpimbano hamwe n’andi mazina menshi kugira rifungure konti muri banki zo muri Boston, ribone uko rinyereza amafaranga yavuye mu buriganya bw’urukundo.Mu gihe cy’iburanisha, ubushinjacyaha bwavuze ko Florance yakurikizaga amabwiriza yahabwa n’umukunzi we Mark Arome Okuo ukomoka muri Nigeria.Uyu musore Mark yahuriye n’abakobwa ku rubuga bashakiraho abakunzi, yigira nk’umusirikare w’ingabo z’Amerika ukorera mu burasirazuba bwo hagati.Uko umubano wagendaga utera imbere, Mark yavugaga ko akeneye amafaranga kugira ngo ashobore kuva mu gisirikare asubire muri Amerika, bashyingiranwe.Iyo wemeraga kuyohereza, yaguhaga konte yafungujwe na Florance nk’uko umwe mu batanze ubuhamya yabitangaje ati: "Namuhaye miliyoni 137 kuri konti ya banki igenzurwa na we, hamwe na Florance, kandi nabikoze ntekereza ko yazamufasha igihe yazaba avuye mu kazi."Mark yagendaga abikora abantu batandukanye, ababwira ko abakunda hanyuma akabaka amafaranga barangiza kuyamuha bikaba birangiye.Ku rundi ruhande kandi Florance na we abicishije mu rukundo, yashutse umuturage wo muri California bari bahuriye ku mbuga nkoranyambaga, amumbwira ko ari umukozi w’ishami ry’Umuryango w’Abibumbye rishinzwe impunzi.Yamubwiye ko akeneye amafaranga yo gusubira muri Amerika kugira ngo atangire ubuzima bushya mu gihugu cye, uwo muturage ahita ayamuha.Florence Mwende Musau yarangije muri Kaminuza ya Technical University of Kenya (TUK) iwabo muri Kenya. Yagiye muri Amerika mu mwaka w’2018 afite visa y’ubukerarugendo.

Itumbagira ry’ibiciro by’ibiribwa ku isoko rihangayikishije abaturage. Abo Kigali Today, iherutse gusanga mu isoko rya Rugarama mu Karere ka Burera n’isoko ry’ibiribwa rya Musanze rizwi nka Kariyeri, bayitangarije ko itumbagira ry’ibiciro by’ibiribwa, hafi ya byose, batari barigeze baribona mu mateka. Karimwabo Stanislas wo mu Murenge wa Rugarama yagize ati: “Igiciro cy’ikintu cyose cyitwa ikiribwa, kirazamuka umunsi ku wundi. Yaba impungure abenshi twakundaga kurya tuziguze amafaranga 150 ikilo kimwe, ubu zarazamutse zigeze ku mafaranga asaga 700. Ibishyimbo na byo twaguraga nk’amafaranga 300 na 400 ubu biragura amafaranga 1000 ikilo kimwe”. Ati “Ari umuceri, ari akawunga byose igiciro cyabyo cyikubye inshuro ziri hagati y’ebyiri n’inshuro eshatu z’ikiguzi ku kilo. Muri make muri iki gihe turashonje, mbese twarumiwe, dukomeje kwibaza impamvu ibi bintu biri kugenda gutya byatuyobeye”. Uwizeyimana Marie Chantal, we agira ati: “Urebye ibiribwa byose byazamutse kugeza n’aho ibijumba twaguraga amafaranga 100 cyangwa asagaho gatoya ku kiro, ubu na byo byageze kuri 350 na 400, ibirayi byo byabaye imari, birarya umugabo bigasiba undi, kuko udafite amafaranga 500 cyangwa arengaho ntabyo wabona. Umuceri na wo ni urundi rwego, kuko ubu wageze mu mafaranga ari hagati ya 1500 na 1800 ku kilo kimwe, bitewe n’ubwoko wifuza. Urebye mbese ibintu byose by’ibiribwa bikomeje kuduhenda, twabuze uko twifata, kuko ni ikibazo kiri ku masoko yose”. Itumbagira ry’ibiciro by’ibiribwa rikomeje kubera imbogamizi benshi mu baturage, rigatuma bamwe batabona ifunguro inshuro ebyiri ku munsi nk’uko bigarukwaho na Uwituze Jeannine ati: “Twari tumenyereye ifunguro rya saa sita n’irya nimugoroba, mu gitondo twananyweye igikoma; ariko ubu byarahindutse, kubera ibintu byose bihenze, ubu turarya inshuro imwe ku munsi, nabwo kandi bidahagije”. Ati: “Nk’ubu iwanjye turi umuryango w’abantu umunani. Ngiye guteka nk’imvange y’ibirayi n’ibishyimbo harimo n’utuboga biduhagije, binsaba amafaranga atari munsi y’ibihumbi bine.” “Ayo aba ari buvemo nk’ibiro bibiri by’amakara yo kubiteka, ibiro bitanu by’ibirayi, wongereho imboga, amavuta n’ibishyimbo, yose agahita ashira. Nakwijajara nkateka ibya nijoro wenda ari nk’umuceri hamwe n’imboga n’igikoma cy’abana, nkashora ibindi bihumbi nkabyo cyangwa binarengaho. None ubwo urumva ku munsi amafaranga atari munsi y’ibihumbi 8 yo kurya gusa urumva nayakura hehe?” Akomeza ati: “Ni yo mpamvu abenshi turi guhitamo kwizirika umukanda, ugize amahirwe yo kubona ayo guhaha ifunguro rimwe ku munsi agashima Imana. Ubuyobozi rwose bukwiye kugira icyo budufasha, ibi biciro by’ibiribwa bikomeje kuduserereza gutya bukareba uko byagabanuka”. Hari abagaragaza iri tumbagira ry’ibiciro by’ibiribwa nk’imwe mu ngaruka zikomoka ku cyorezo cya Covid-19 kimaze iminsi cyugarije isi, cyakurikiwe n’intambara iri kubera muri Ukraine, ibifatwa nk’ibikomeje gushegesha ubukungu bw’ibihugu, bagakeka ko biri mu biteza ingaruka zituma umusaruro w’ubuhinzi urushaho kugenda ugabanuka, ukagezwa ku isoko ari mukeya bityo n’igiciro cyabyo kikiyongera. Cassien Karangwa, Umukozi ushinzwe iterambere ry’ubucuruzi muri Minisiteri y’Ubucuruzi n’Inganda (MINICOM), mu kiganiro aherutse kugirana na RBA, yatangaje ko izamuka ry’ibiciro by’ibiribwa ku masoko, ahanini rikomoka ku biciro byazamutse ku buryo bukabije, by’ibyifashishwa mu buhinzi, harimo inyongeramusaruro(ifumbire) n’imbuto ku masoko mpuzamahanga, bikomotse ku itumbagira ry’igiciro cy’ibikomoka kuri peteroli, na ryo ryazamuye ikiguzi cy’ubwikorezi. Ibi byanashimangiwe n’Umuyobozi wungirije w’Ikigo cy’Igihugu Gishinzwe Guteza Imbere Ubuhinzi n’Ubworozi (RAB), Dr Charles Bucagu. Yagize ati: “Ibyo rero biri mu bigenda bigira ingaruka ku buhinzi, aho umuhinzi urugero wakoreshaga toni 100 z’inyongeramusaruro, kubera ko ayigura ku isoko imuhenze, ahitamo kugabanya ingano yayo, agakoresha nka toni 50 z’amafumbire nyamara ubutaka bwo butagabanutse. Muri make urebye igishoro cyangwa amafaranga akenewe, kugira ngo umuhinzi abone umusaruro, byarazamutse, bituma n’igiciro umusaruro ugurishwaho kizamuka”. Ikindi ngo ni uko mu busanzwe igihembwe cy’ihinga gitangira muri Kamena kikarangira muri Nzeri, gikunze kurangwa n’umusaruro mukeya ugereranyije n’ibindi bibanza, kubera ko n’imvura iba ari nkeya. Ari na yo mpamvu igihembwe cy’ihinga giheruka cya 2022 C cyo muri ayo mezi, nabwo umusaruro wabaye mukeya ugereranyije n’uwabonetse mu bindi bihembwe by’ihinga byakibanjirije. Dr Bucagu akomeza avuga ko, hari ingamba zafashwe na Leta, zo kunganira abahinzi, bashyirirwaho gahunda ya nkunganire y’inyongeramusaruro, gutanga ifumbire ndetse n’imbuto by’ubuntu, ku byiciro by’abaturage, bigaragara ko badafite amikoro ahagije. Dr Bucagu akangurira abahinzi kuzamura imyumvire, bakitabira gukoresha ifumbire harimo n’iy’4imborera ndetse no gukoresha imbuto yaba iy’ibigori, ibishyimbo cyangwa ibirayi ziboneka mu Rwanda, mu buryo butabahenze, kuko ari bimwe mu bizafasha kubona umusaruro , bidasabye gushora ibya mirenge. Umunyamakuru

Tombola ya 1/32 cya FA Cup:Man United izakina na Reading. Tombola ya 1/32 cya FA Cup yabaye mu ijoro ryo kuwa 5 Ukuboza 2016, yasize ikipe ya Manchester United ifite igikombe cya 2016 izahura na Reading mu ntangiriro z’umwaka utaha wa 2017Iyi Tombola yahuriwemo n’Amakipe agera kuri 76. Kuva mu cyiciro cya mbere kugeza mu cya karindwi ndetse n’ayandi atagira ibyiciro. Iyi mikino yose iteganyijwe kuba hagati ya tariki 6 n’iya 9 Mutarama 2017.Uko tombola yagenze:Ipswich v Lincoln/OldhamBarrow v RochdaleManchester United v Reading (...)Tombola ya 1/32 cya FA Cup yabaye mu ijoro ryo kuwa 5 Ukuboza 2016, yasize ikipe ya Manchester United ifite igikombe cya 2016 izahura na Reading mu ntangiriro z’umwaka utaha wa2017